19
Job, ibmar-oakalossurye-egi-sogleged abeged
1 Degidbali Job, Bildad-abin-imakded. Weyob sogded:
2 “¿Sanagwadse bemar an-wionai guoe?
¿Sanagwadse bemar angi-sunmaknaid indakmaloe?
3 Bemar angi gannar-gannar yolenanaidi,
¿bemar bingesurmarsi?
4 Ar an nue-isgusye soglegele, angi siido,
an na wargwen gunaid.
5 Bemar bur anba dule-nuedye sogmarsunde,
emide, an-isgusadba be angi dododmalad.
6 Bemar wisgumalargebed, Bab-Dummad weyob an-imaknaid,
ar Bab-Dummad e-sakigi an-gasa gunaid.
7 ”Aisaar an binnasuli gornainad: ‘¡An-oburgwebimarye!’
Dule-wargwensaale, gwen an-itosulid.
An bendakleged egisnai-inigwele,
gwen an-bendaksurmalad.
8 Bab-Dummadi an-idu igar edusad,
gege bar an obake gusad.
An-nanaedbali negasichidbi an-idu nasiksad.
9 Bab-Dummadi, an-ibmar-bukidar-nikadi bela an-ibe sunonikid.
An-nug-dummarba-gued bela an-ibe obelononibalid.
10 Sapiyobi, bela an-obelosad.
An-ibmar-edarbediid, sapi-e-saila-bergusayobi an-ibe obelosad.
11 Bab-Dummadi nue angi dummad-urwenaid,
e-isdaradga an-imaksa gunaid.
12 Bela e-bila-onomalad an-ebiris ambikunonimalad,
an-dordoneg-ebiris bukunonimalad.
Napa-arsanyob-nakwemai sobsamalad
degi, angi gwisgunonimalad.
13 ”Bab-Dummadi an-gwenadgan-angi-banguega imaksad,
an-aimarse-bakale, angi bangudmalad.
14 An-gwenadgan an-iedmalad,
dule-magar-an-dakdimalad an-iedmarmogad.
15 An-neggi-gudimalad aku an-dakdemalad,
bunormar-anga-arbadimaladse-bakale, dule-baidiyob an-dakdemalad.
16 An-maiga-gudiidse an gotedaenad, gwen an-abin-imaksurdaed.
Amba ise-wilegar an gordibe, amba an-itodasulid.
17 An-gaya-yapannedde gwen nabir-yapansulid, an-ome ima an-itoged.
An-gwenadgan-gargwenmaladse-bakale, imasun an-daked.
18 Burwiganase-bakale, angi dododmalad.
An-dakarmalale, biir naddamalad.
19 An-aimarbela imasar an-dakdemarmogad,
an-gwenadganbela angi aibitemalad.
20 An-garmar bus-bus gusad,
an-san bar daklesurgusad.
Unnila napi an bunnodiid.
21 An-aimar, nue-wile be an-dakmala,
ar Bab-Dummad nue an-wionaid.
¡Nue-wile be an-dakmala!
22 ¿Ar ibiga Bab-Dummad-an-wionaidyob bemar an-imaknaimarmoga?
¿Ar bemar an-wionanaid baisur-itomala?
23 ”Bitigine an-sunmakedi gardagi narmaklegena yeerban,
gardagi narmakar megisana yeerban.
24 An-sunmakedi akwagi degisadegu narmakar megisana yeerban,
esgoro-madaregedgi degisadegu narmakar megisana yeerban.
25 An nue-wisid, an-Bab-Dummad-An-Ollor-Imaked dula maid.
We-dule dummad-an-wilenaidgi an-ogwisguoed an nue-wisid.
26 An-san bela bergussundibele,
amba an-ibyagwar an Bab-Dummad-dakedsegad.
27 Amba Bab-Dummad-dakoedi an nue-wisid,
an-sunnagwad an dakoed, dule-baid dakosulid.
We-ibagan an nue bela-bela edarbediid.
28 ”Bemar sogbalid: ‘Anmar egi yolegoe,
ar a-dulegi isgued nue-maid.’
29 Nue salakarmalo, es-suidse ibitodamalar.
We-es-suidgi Bab-Dummad dule-isgana obeloged.
Bemar wisgumar,
Bab-Dummad anmar-wilub-daked maid.”