22
Elifaz, gannar Jobʼgi yolenaigusad
1 Agine, Temán-neggweburgined-Elifaz, Job-abin sogded:
2 “Dule-gwensak binsaed-nikarbadibe, ¿Bab-Dummadgala ibnuedga gue? Suli.
Dule-deyobid na dukin ega ibnuedga gued.
3 ¿Be-innikidaedgi Bab-Dummad-Bela-Gangued-Nikad ibmar-nued amisi? Suli. Ar gwen ibmar-nued egi amisulid.
¿Be-nued-nanaedgi Bab-Dummad ibmar-nued amisi? Suli. Ar gwen ibmar-nued egi amisulid.
4 ”Ar Bab-Dummad sabsur bega ibmar-sognaile, degi, bega igar itonaile,
ar be e-dobegudiidbarsulid.
5 Ar be-isgued-doggus-merguedba, degi, be-isgued-bargalesulidba,
deyob be-imaknaid.
6 Be-gwenadgan bese ibmar-egisdanidibe,
gwen be ibmar-abesulidgi, gandikidgi, e-ibe ibmar-anar, mor be susdaed.
Dule-wilemalad-ibe mor bela be susdaed,
uka-swana be metedaed.
7 Dule-ukudmaad-gudimaladga, gwen gobed be ukdasurbalid.
Dule-masbina-gudimaladga, be gwen mas ukdasurbalid.
8 Be dule-buled megissoggu, dule-nainu-ibed be megissoggu, be binsasanad,
ani an napa-ibedye.
9 Omegan-ei-sui-burgwismaladga, gwen ibmar-uksasuli be barmiddaed.
Sergan-satemalad-ibe be ibmar bela susdabalid.
10 A-ulale, emisgindi galesnaiyob be itoged,
ukiagwar nue-dobe be itoardaed.
11 Negsichidgi-gudiiyob be itoged,
a-ulale, ibmar-daksuli be-imaked.
Diwar-dummadse-selemaiyob be itoged.
12 ”¿Bab-Dummadi nibneggi maisursi?
¡Be dakena! Niisgwamar-dikasurnanaid matusuli begi nanaid.
13 Emide be soged: ‘Bab-Dummad, ¿ibi wissunna?
¿Bab-Dummad sunna negsichid-abalagi emar-wilubdaksi?’
14 Be sogbalid: ‘Mogirmar Bab-Dummad-idu bipirmaknaiye, mogir-gudureged ebirisnaiye.
Agala, Bab-Dummad gege anmar-dakye.’
15 ”Dule-isganamar-galagwensuli-nanasmaladba, ¿be nanamogode?
16 Be ebinsao, we-dulemar nuchukwagwadgi burgwisgusmalad,
diwar-dummadba ibmar-selegedyobi bergusmalad.
17 Aka Bab-Dummadga sogdegusmalad:
‘Mer be anmarse gorye,
Bab-Dummad-Bela-Gangued-Nikad, ¿ibu be anmarga imaksunnoye?’
18 Bab-Dummad ega ibmar-nuegan-ukdii gusanad.
Andina, dule-isgana-e-binsaed-isganaba binsaed-galeged, sate.
19 ”Dule-nuegan, dule-isganamar-ibitonanaid-daksagua, yeer-itosmalad,
dule-ibmar-oakalodisurmalad egi dododmalad, sogdemalad:
20 ‘Anmar-isdarmalad burgwismalad,
e-ibmar-nikad soose bela ei-gummaksad.’
21 ”Job, Bab-Dummad-urbaligwa be nanae, ebo be igar nudake,
Bab-Dummad gannar ibmar-nikuega be-imakoed.
22 Bab-Dummad-e-sunmakmaid be nue abingae,
e-igar-durdakleged be-gwagegi nue-sedii be gue.
23 Bab-Dummad-Bela-Gangued-Nikadse be gannar wilesakwaa atakdedibe,
be-neguyagi ibmar-isgana be obangusbardibe,
bela be nugunonikoed,
weligwar be gunonikoed.
24 Be or-nuegan-nikadi napagi be miele,
Ofir-e-ormar diwar-akwamar-imbagi be miele,
25 Bab-Dummad-Bela-Gangued-Nikad be-or-nuedga gunonikoed,
Bab-Dummad be-mani-nuedga gunonikoed.
26 Bab-Dummad-Bela-Gangued-Nikad yeer-ito be-imakoed.
Bab-Dummad-asabinni bar be bingeguosulid.
27 Bab-Dummadse be gotele, be-itogoed.
Bedi ega ibmar-imakoye-sogsad be imakedsegad.
28 Be ibmar-imaksokalile, bega ibmar-nueganbi gudoed.
Be-iduale gwallu-ganaiyob bega neg-nagunonikoed.
29 Bab-Dummadi, dule-san-dummarba-imakdiid, san-bipii imaked.
Dule-na-san-bipi-imakdimalad-e-nugdi, odummoged.
30 Bab-Dummadi, dule-ibmar-oakalodisurmalad bendaked.
Be dule-innikidaedba Bab-Dummad be-bendakoed.”