97
Bab-Jehová, Rey gued
1 ¡Bab-Jehová, Rey gued!
¡Napneg, wergumala!
¡Dupugan-dikasur-nanaid, wergumala!
2 Mogir-guduremalad Bab-Jehová-ebilis naid.
Bab-Jehová igar-inniki-imakedba negsemaid,
igar-innikigwadba negsemaid.
3 Soo, Bab-Jehová-idu nadapid,
we-soo, Bab-Jehová-e-isdarmalad Bab-Jehová-ebiris-bukwad obeloged.
4 E-mala-ibyedi napneg-mee imaked.
Napneg mala-ibyed-dakdegu, wawanmakded.
5 Yarmala baka-gwalluyob Bab-Jehová-abin daluded.
Bab-Jehováʼde bela we-napneg-e-ibedid.
6 Mogirmar, Bab-Jehová-e-igar-innikigwad-imaked barsogmalad.
Bela-dulemar, Bab-Jehová-gangued dakmalad.
7 Dule-bab-dummadyob-ibmar-imakdimalad, bingegumala.
Dule, bab-dummadyob-ibmar-imakdimaladgi na san-dummarba-imakmalad, bingegumala.
Bela bab-dummadyob-ibmar-imaklemalad,
Bab-Dummad-asabin dulluu sigmala.
8 Bab-Jehová, be igar-innikigwad-imaked-ular, Sión-neggwebur, weligwar itoged,
Judá-neggweburmar, yeer itomalad.
9 ¡Ar be, Bab-Jehová-Bur-Birigined gued!
¡Be we-napnegba bur dummad gued!
¡Be, bab-dummadyob-ibmar-imaklemaladba bur dummad gued!
10 Bab-Jehová, dule-ibmar-isgana-isdar-dakmalad, sabed.
Bab-Jehová, e-dulamar-inniki-nanadimalad, edarbed.
E-isdarmaladgi wakinnega imakbalid.
11 Dule-nuegan, nue-binsaed-nikaa imaked,
Bab-Jehová, dule-inniki-gudidimaladga weligwaled uked.
12 Bemar dule-nuegan, Bab-Jehováʼgi be wergumala,
Bab-Jehová-nug-isligwaled be odummomala.