18
Bildad, dule-isganamargi sunmaksad
1 Degine, geb Bildad Súah-neggweburgined, Job-abin-sogded:
2 “¿Sana be sunmaked bogilegoe?
Binsaed-nikaa be sunmakena, anmar nuedgi sunmaksaled.
3 ¿Ibiga ibdulamaryob be anmar-dake?
¿Ibiga binsaedsurmaladyob be anmar-dake?
4 Ar be urwed doggussoggu,
abali, na be dukin wionaid.
¿Ar degidbali, napaneg swiri naguoye be binsasi?
¿Ar be-sogedba akwamar ainiroye be binsasi?
5 ”Ar dule-isganamar-e-gwallu akitoed,
e-soo-gaedi baligaosulid.
6 Dule-isgana-e-neguyagine neg sichiledoed,
e-gwallu-gasiid akitoed.
7 Dule-isgana gandikidba-nanaed bergudoed,
degine, e-igar-mesisadgi dukin yardaklegoed.
8 Na e-nanadiidba dukin yardakledii guoed,
dukin e-sakigi galenai guoed,
9 e-nagmatarba galegoed,
egi bar noosulid, bela egi apurnai guoed.
10 Dule-isgana-iduale, napagi dukuar dub bukwad,
adi, nadapile, egi galegegar.
11 Dule-isganaga neg-gwayed nagunonikid,
gwayed eba sorba gudiguad.
12 Bonigan-egi-yoleged bogigunaisulid,
dule-isgana ukudba belagus nadapid.
13 E-ukamar, boniganse ibitonaid,
e-arganmar, e-nagmar, burgwedanikid.
14 Dule-isgana na neguyagi-baisur-binsadiid bergusad,
emisgindina, burgwed-igarse nadapsunnad.
15 Dule-isgana-e-neguya, soo-sailase bela ibitosad.
E-ibmar-nikadi, soo-azufreʼse bergusad.
16 Igi sapi-saila, e-malimar, e-anagan, dinguddae,
debayobi, dule-isgana gued.
17 We-napneggi bar dule-isganagi binsalegosulid,
e-nug-dummarba-megisad bela bergunonikoed.
18 Dule-isgana neg-meegwadgi-gudiidi, negasichidse barmelledoed,
we-napneggi-gudiidgi ononnolegoed.
19 Dule-isgana na e-neggweburgi mimmigan, gwen obegosulid,
e-gudigusadgi, gwenadgan gwen obegosurbalid.
20 Dulemar dad-nakwedsik-bukwamaladi, degine, dad-argwanedsik-bukwamaladi, dule-isgana-deyob-gusad geger itomaloed.
Degisoggu, gwayed egi nagunonimaloed.
21 Weyob dule-isgana bergued,
dulemar-Bab-Dummad-akudakdimalad weyob bergued.”