17
1 Job sogdebalid:
“Napi an iche-iche bunnomaid,
an-ibagande nue-bergudanikid,
neg-uan bato an-edarbemaid.
2 Dule-emargi-dodomaladbi unnila an-ebiris-gunanaid,
emide, a-dulemarbi an dakdisunnad.
3 ”Bab-Dummad, be an-ular mani-bennukega be an-bendakdage.
¿Ar doa bar an-bendakdagosunna?
4 Bab-Dummad, we-dulemar-ibe be ebinsaed oburusad.
A-ulale, amar nakwegala be imakosulid.
5 Ar dule manibina e-ai-urmakdibe,
na e-mimmigan-burgwed daknonikoed.
6 ”Bab-Dummad, dulemar-angi-dodogar-sunmakega be imaksad,
aka an-wagargi-wiiakmalaga be imaksad.
7 Ibmar-nunmakedba bar an nue ataksurgusad,
bela an garbigus dakleged.
8 Dule-nuegan an-dakalile, geger an-dakardamalad.
Degidbali, we-dulemar dule-isganamargi uluddamalad.
9 Degi-inigwele, ar dule-innikidaedi, e-gudiidbali, bur nued gudii guoed.
Dule-ibmar-oakalossulidi, bur bule gangumaid.
10 ”¡Dagmala! Anse gatik gwisgudamala.
Ar an wisid, ar bemar-abargi dule-binsaed-ibed gwen gudisulid.
11 An-bergued-ibagan nue-walikgusad,
an-ibmar-abeged gwen anga gusulid,
degine, an-ibmar-imakoye-sogsad, gwen anga gusurbalid.
12 We-dulemar neg-mutikid neg-ibginedyob dakdamalad.
Amba neg mutikile, sogdedamalad, neg oibodaniye.
13 ¿Ibu bar an edarbosunna?
Unnila napa-yaba-dogedbi an napid,
negsichidgi an mai guoed.
14 Ar neg-uan an-babga guoed,
nusmar an-nanga, an-gwenadganga gunonimogoed.
15 Degisoggu, ¿bia bendakleged-igar an amiosunna?
¿Bia ibmar-nued bar anga danikosunna?
16 An ibmar-nued-edarbediid anba bergudoed,
anba napaga gudmogoed.”