65
Uayasulidamalad-odurdaklegoed
1 Bab-Jehová soged:
“Dule-an-egisdisurmaladse an magarosad, an doa-dule gue.
Dule-an-amidisurmalad an-amiega an imaksad.
Dule-baigan-an-nug-odummodisurmaladga, an sogsad,
wegi an gwichiye.
2 Dule-uayasulidamaladse, igar-isganaba-nadapmaladse, e-binsaedba-nanadimaladse,
bane-bane, an-argan an oyomai gusanad.
3 We-dulemar, bali-bali an-ourwega an-imakmalad.
Dutugalumargine, bab-dummadyob-ibmar-imaklemaladga ibmar ukmalad.
Ibmar-ogumakar-ukleged-ailamargi, ina-wawadikmalad ogumakmalad.
4 We-dulemar, neg-uangi sigmalad,
mutikidbali, dukuar oibosii damalad.
Sin-san gundamalad,
e-esmedmargi ibmar-nis-isgana dudamalad.
5 We-dulemar sogmalad: ‘¡Be anmargi bannabagudii samalo!
¡Melle be anmarse walikaa gumalo!’
An bemarba bela-bela dule-islidikid gued.
”We-dulemar, waayobi gwen-nabir-ito an-asu-imaksulid,
bane-bane soo-duurmaksiiyob gued.
6 An-asabin bela e-ibmar-imaked narmakar naid, an sunmaksuli guosulid.
An sabsur-odurdakoed, na nunmak itomaloed.”
7 Bab-Jehová soged:
“Bemar-isgued-ulale, degi, be-babgan isgusad-ulale, an sabsur-be-odurdakoed.
Ar we-dulemar yar-birgi ina-wawadikmalad-ogumakdii gusmalad,
yar-mullugangi angi-gwisgudii gusmalad.
Epenne e-ibmar imaksamaladba, na dukin sabsur-odurdaklemalaga an imakoed.”
8 Bab-Jehová weyob soged:
“Dule-wargwen uva-san-dukgwen-nued-amisale, sogdaed:
‘An oichogosurye, ar ade, amba nis nikaye.’
Deyopira, an an-maimar-sabed-ulale,
belamakale, an-maimar an obelogosulid.
9 Jacob waganmar-nikuega an imakoed,
Judáʼgi, dulemar-an-yarmar-gamaloedi, an onidagoed.
Anse-sulegarmaladi we-napaneg gamaloed,
a-napagine, an-maimar megmaloed.
10 An-dulamar-an-amidimaladga, Sarón-neba sibad-wawaad-galuga guoed,
Acor-neba-naidi, moli-bebe-nikamalad-galuga guoed.
11 ”Ar bemar angi-banguddamaladdi, bemar an-yala-islidikid-ieddamaladdi,
es-suidgi-oburgwilegega an be-imakmaloed.
Bemar bab-dummad-ibmar-bukidar-ukedgala, degine, bab-dummad-deyob-guoye-sogmaidgala,
guagwar mas, degi, vino ukdamaladdi,
12 es-suidgi-oburgwilegega an be-imakbaloed.
Bela bemar dukar-egwallegega sindigar sigmaloed.
Ar an bemarse gochamalanad,
bemardi gwen an-abin-imaksasurmalad.
An bemarga sunmaksanad,
bemardi, gwen an-itossurmalad.
Aka bur an-asabin ibmar-isgana imaksamalad,
degi, an-ibmar-abesulidi bemar imaksabalid.”
13 A-ulale, Bab-Jehová-Bur-Gangued-Nikad weyob soged:
“An-maimar mas-gunmaloed,
bemardi, ukudmaad gudigumaloed.
An-maimar gobed-nika gudimaloed,
bemardi, gobedsuli gudigumaloed.
An-maimardi, weligwar-itodii gumaloed,
bemardi, bingedar-itodii gumaloed.
14 An-maimar weligwaledgi namakmaloed,
bemardi, suli-suli-itogedgi binnasuli gormaloed,
nue wiles-itogedba akiginmaloed.
15 Anse-sulegarmaladi, emar-ukabsamalaga bemar-nug ebumaloed.
Ani Bab-Dummad-Jehová-Bur-Birigined bemar-oburgoed,
ar an-maimargardi, nug-baid an ukoed.
16 Dule, neggweburgi ise-nued-binsaleged egichialile, an-innikigwad-gued-nuggi egisoed.
Dule, neggweburgi ise-sogar-ibmar-imakalile, an-innikigwad-gued-nuggi imakoed.
Suli-suli-itolesadi, bela ielesad,
an-asabin an bela elisad.”
Nibneg-binid, napneg-binid
17 Bab-Jehová weyob soged:
“Nue an-itomalo.
An nibneg-binid, napneg-binid, an obinyesokalid.
Ibmar-nasmalad bar obarilegosulid,
bar egi binsalegosurbalid.
18 An-ibmar-obinyesokalidba bur be weligwar-itomala,
degisadegu be yeer-itomala.
An Jerusalén-neggweburga yeer-itoged nasiksokalid,
an e-dulemarga weligwar-itoged uksokalid.
19 An Jerusalén-neggweburba, weligwar itogoed,
an-dulamarbo an yeer itogoed.
Jerusalénʼgi bar boed itolegosulid,
deginbali, suli-suli-itogedba-gormaked bar itolegosurbalid.
20 ”Jerusalénʼgi mimmigan gwalulesale, bipigwadgi bar burgosurmalad,
deginbali, dadormar bar sapingwaa burgosulid, selebaa megmaloed.
Ar dule birga-dulatar-nika (100) burgwele, amba nuchukwaa burgwisye soglegoed.
Ar dule birga-dulatarse (100) warmaksasulirdi, dule-isganaye egi soglegoed.
21 An-dulamar, negmar sobmaloed, egi megmaloed.
Uva-dubmar digmaloed, e-san gunmaloed.
22 Dule-baid-megega neg bar sobosurmalad.
Deginbali, dule-bamalad uva-san-gunnega, uva-dubmar bar digosurmarbalid.
Ar an-dulamar-e-ibagan, sapimar-ibaganyob guoed.
Anse-sulegarmaladi, na e-ibmar-imakmaladgi yeer itomaloed.
23 Binsarsunna arbanai guosurmalad,
deginbali, mimmigan-wiogega, mimmigan nikuosurmalad.
An-dulamar na e-sunnagwad, degi, e-waganmoga,
Bab-Jehová egi ise-nued-binsasad-dulemarga guoed.
24 Anse-goled-iduale, ani an abinsaoed.
Amba sunmaknanaidgine, bato an itogoed.
25 Achu-sapur, sibad-wawaad-senigwadbo mas-gundii gumaloed.
Achumigur-nono-wawaad, moli-bebe-nikad-alugwasualedyob gagan-madii guoed,
degi, naibe unnila ukub-burubi madii guoed.
Bela an-yar-islidikidgine, dule, dule-baid-onailiksadii guosulid,
degi, ibmar-obelodii guosurbalid.
Ani an Bab-Jehová-guedi deyob soged.”