22
Judá-e-reymar-sabsur-odurdaklegoed
1 Bab-Jehová weyob anga sogsad: “Jeremías, reynegse be nae, agi Judá-dulemar-e-rey dad-David-ologanagi-siid-asabin be we-gayaburba sogo. 2 Deginbali, Rey-e-dummaganga-arbamaladga, degi, e-dulamar-we-yawagakba-ubomaladga be sogmogo: ‘Bab-Jehová-gayaburba be nue itomarye.’
3 ”Weyob Bab-Jehová soged: ‘Igar-innikigwad be imakmarye, igar-napiragwadba be nanamarye. Dule-mesagwar-gudiid, mesagwar-imaked-dulegi be ollor-imakmarye. Melle Judíoʼsurmalad be sabsur-imakmaloye, degi, melle be babgan-satemalad wiomaloye, degine, melle be siamar-e-sui-burgwismalad wiomarbaloye. Deginbali, melle wegine dulemar-ibmar-oakalossulid-ablis eomarbaloye.
4 ” ’Ar bemar we-ibmar-sogedba-damalale, we-reyneg-yawagakbali reymar-ubomai, Rey-David-e-ologanagi sigmai gumaloed. Reymar, e-dummagan-abargi, degi, e-dulamar-abargi moli-urgi-sii, degine, moli-birgi-sii ubomai gumaloed. 5 Ani an, Bab-Jehová-guedgi soged: Ar bemar we-gayaburba-bega-soged be itosurmalale, an-sunnagwad an bemarga innikigwadgi ibmar-sogdo, we-reynega bela akwamarbi-bukwa an imakoed.’ ”
6 Bab-Jehová, weyob Judá-e-reyneg-annik soged:
“Be angala Galaad-yaryobi gued.
Líbano-yala-biriyobi, be anga gued.
Degi-inigwele, napira an bega soged,
nega-dulesulidga an be-imakoed,
neggweburmar-dulesulidga an be-imakoed.
7 Dulemar-be-obeloged an begi barmidoed,
e-gingimar-nika-nika begi namaloed.
Be-urwar-buarmar-bur-yeerdaklemalad bei omukumaloed,
geb bela soogi bei ogumakmaloed.
8 ”Dule-bukidar we-neggweburgi nasmalogua, e-sordaganga sogdamaloed: ‘¿Ibiga Bab-Jehová weyob we-neggwebur-dummad imaksa?’ 9 Geb na e-sordagan sogdamaloed: ‘Ar we-dulemala, e-Bab-Dummad-Jehová-ebo-igar-mesisadi obachamaladdeeye, bab-dummagan-baiganba ibsasmaladdeeye, a e-nug-odummodii gusmaladdeeye. A-ulale, weyob we-neggwebur gusye.’
10 Melle rey-burgwaledga be bomalo,
melle a-ular be bukib binsamalo.
Bur be rey-gales-selesadga be bomala,
we-rey bar gannar wese-aibirosulidga bur be bomala,
degi, e-gwalulesad-yar-bar-dakosulidga bur be bomala.”
11 Bab-Jehová weyob Josías-machi-Salum, e-bab-sorba-Judá-e-reyga-megisadga-annik soged: “Salum, bar wese gannar aibirosulid. 12 Bia gales-selesa, agine burgoed, we-yarse bar gannar nonikosulid.
13 Dule igar-maisulidba-e-neg-sobdiidi, degi, ibmar-isgana-imakedgi e-gabedneg-nibalid-sobdiidi, ¡we-dule, duledar-wiles!
Dule, ega-binsa-dule-arbaega-imakdiidi, degi, ega-arbaed-bennukdisulidi, ¡we-dule, duledar-wiles-ini!
14 Dule na sogdiid: ‘An na neg-dummadi-soboye,
neg-obunnomalad burwisuli aila-dummad-birgi imakoye.’
We-dule, e-neg yawagak-atakmalad-dummagan-nika imakele, deginbali, urwar-urgo ebirgi nasikele, geb e-maged-ginnidgi magbalile,
¡we-dule, duledar-wiles-ini!
15 ”¿Ar be urwar-neggi-maidba, be reyga megode?
Ar be-babdi amba iba-dummagan-onodigusan-inigwele, ar degite, amba igar-innikigwadba nanadii gusad,
igar-nuegan-mamaidba nanadii gusad,
igar-innikigwad-imakdii gusbalid.
A-ulale, ega nueganbi ibmar gusad.
16 Deginbali, dule-wilemalad-bendakdii gusbalid,
dule-ibmar-satemalad-wile-dakdii gusbalid.
¿Ar we-soglesursi, we-dule magar-an-daksaye?
Ani Bab-Jehová soged: We sogleye, magar an-dakdii gusye.
17 ”Unnila bedi maniginbi be binsadiid,
mani-amiegala yogasaar be ibmar imakdiid.
Ar bedi dulemar-gindakedginbi be binsaed,
unnila mesagwar be emar-imakdiid,
sabsur-emar-imaked be gudiid.”
18 A-ulale, Bab-Jehová Judá-e-rey-Josías-machi-Joacim-annik weyob soged:
“Dule bipisaale Joacim-burgoedbina bukib-binsaosulid,
ega weyob binnasuli boosurmalad:
‘¡Gwenadye! ¡Duledar-wilesmarye!
¡Bunaye! ¡Dule-wilesmarye!’
Degi, ega weyob binnasuli boosurmarbalid:
‘¡Dummadye! ¡Be bergudsunye!
¡Anmar-rey, be anmar-idu nadsunye!’
19 Moli-uayasuid-diglegeyobi diglegoed, illi-illir ebipimaloed.
Jerusalén-neggwebur-magaba metemaloed.”
Jerusalén-dulemargi sunmaklenaid
20 Bab-Jehová, Jerusalén-dulemarga weyob sogdemogad:
“Líbano-yarse be naknamar,
agi be binnasuli ogormaksii gumalo,
Basán-yargine, be binnasuli bosii gumalo,
Abarim-yarmar-akale, be bodii gumalo.
Ar dulemar-be-bendakmalo-sogmaladi, bela ogilolesmalad.
21 Bemar nued-gudiunni, an bega sunmaksamalanad.
Aka be sogdegusmalad: ‘Anmar be-itobisurye.’
Ar be dungudanikid-akale, deyob be damalad,
gwen be an-itobisurgusmalad.
22 Be-sapin-dummagan-gudimaladi, burwa-dummadse ebipiledmaloed.
Bebina-sogdimaladi, gales seledmarmogoed.
Na be-isgued-ulale, bingedar be itodoed,
mesagwar be imakledoed.
23 Emide be, Líbano-yargi be maid, urwargi be uu-sobsayobi be gued.
Ar emisgindi, be dummad-naibid itosunnoed,
igi ome-muu-neggi-nai, nunmaked-itonaidyobi,
be nunmaked itonai guoed.”
24 Judá-Rey-Conías, Joacim-e-machid. Bab-Jehová, Coníasʼnik weyob soged:
“An-dula-maidgi inniki an bega soged:
Amba an bela-bela bebina-soged-inigwele, be wegi-gudiidgi amba an be-bar-metedsegad.
25 Be-oburgwebi-gudimaladga an be-urmakoed,
be bela-bela-dule-dobgudimaladga an be-urmakoed.
We-Babilonia-e-rey-Nabucodonosorʼga, degi, Caldea-dulemarga an be-ukmaloed.
26 Be, be-nanbogwa, yar-baid-gwen-be-dakdisulidse an be-barmetoed.
Be gwalulessulid-yargi, be-nanbogwa an be-oburgwemaloed.
27 Gwen bipisaale be-yar-naidse be gannar aibirosulid.
28 ”¿Ar we-Coníasʼde nog-maraled-gwen-bar-dule-abesulidyob gude?
¿Ar ibiga wede yar-baid-gwen-dakdisulidse, e-mimmiganmala barmelledsunna?
29 ¡Israel-dulemar! Bab-Jehová-e-gayaburba be itomar.”
30 Weyob Bab-Jehová soged:
“We-dule, dule-wargwenadye be gardagi narmakar meso,
dule gwen igarga gudsulidye be gardagi sogo.
Ar e-mimmigan-wargwensaale, Judá-yar-seegala David-e-ologangi sigosurguoed.”