3. BAB-DUMMAD-DULE-WILEDAKEDBA YOEDSE-BENDAKLEGOED EDARBILEGED
3
(3:1-66)
Ollorgued-igar Bab-Dummadgi edarbileged
1 An-sunnagwad, Bab-Jehová-uludedbali sabsur-dule-odurdaked an itosad.
2 Negsichiganaba an-nimai gusad,
neg-meegwadba an-nimai gussulid.
3 Bali-bali, wachi-iliba, sabsur-an-odurdaknai gusad.
4 Bab-Jehová, an-san, degi, an-uka-dunnumakega imaksad,
an-ibe an-garmar bibichisad.
5 Bab-Jehová angi bonigan ebiris nasiksad,
angi wileged-dummad ebiris nasiksad.
6 Dulemar-undargus-burgwismaladyob,
negsichigangi-gudiguega an-imaked.
7 Bab-Jehová negyaba-mellesii an-imaksad,
gege an wakinned,
esgoro-dub-dummagangi an-edichad.
8 An-bendakegala, an binnasuli gornai-inigwele,
Bab-Jehová an-ese-gornaid budar an-itoged.
9 An-iduar, an-igargi akwamar misad,
an-ibe an-igar oburusad.
10 Bab-Jehová, wiob mas-gaega matarmakdiidyobi anbina gudiid,
achumigur-nono-wawaad masbina matarmakdiidyobi anbina gudiid.
11 An-san-oichimakega igargi an-obachad,
mer bendakleged-amiega, walagwen an-obesad.
12 Guagwar warsi-gasad,
e-sigumar an-makega imaksad.
13 E-saboged-yaba sigumar-onosadgi gwagegi an-maksad.
14 Bela an-dulemarga an dodoedga gunonikid,
bane-bane angi-dodolegar namakmalad.
15 Bab-Jehová nunmaked-dummad anga uksad,
ina-gagbidgi an-ogobsad.
16 Bab-Jehová napagi an-omukusad,
olli-maega an-imaksad.
17 Gwage-bogidikid an-ibe obelosad,
weligwar-itoleged bar an ebinsasulid.
18 A-ulale, an soged: “An-gargangued bergusad,
Bab-Dummadgi an ibmar-edarbediid bar an dakosulid.”
19 An-wile-itodiid, an-neg-sate-gaamakdiid, be ebinsao.
Ar we-ibmarmar, naibid-dummad anga uked.
20 Bane-bane an we-ibmargi binsadiid,
a-ulale, bar an ibmar imakbisuli itoged.
21 Degi-inigwele, an ibmar-soggwendi ebinsaed,
we, mer suli-suli-itogega an-imaked.
22 Bab-Jehová-sabgued-dummad-nikad-ular, anmar bergussulid,
e-wile-emar-daked gege bergued.
23 Bab-Jehová-e-wile-emar-daked bane-bane binoleged.
Bab-Jehová-sogedba-ibmar-imaked dummarba gued.
24 Degisoggu, an soged:
“Bab-Jehováʼbi anga unni gued,
agala, an egi bensulid.”
25 Bab-Jehová, dule-egi-bensur-gudimaladgi nued daed,
bela dule-e-amidimaladgi nued daed.
26 Bur-nuedid, anmar doga-doga-itosulidgi, Bab-Jehová-anmar-bendakdagoed edarbed.
27 Bur-nuedid, dule sapingwagwad-akale, bonigan-abalagi ganna-gudigued durdaked.
28 Melle ese be gole, itoba bogidik sigoed,
ar Bab-Jehová deyob ega igar mesisad.
29 Nue-bingegusa, wagar napase dulluu imakoed,
abakale, amba Bab-Dummad e-bendakalile.
30 Dule-e-ibe-wagar-bibyonaidga, baid-wagar oyobalo,
deyobi, nue bingeguoed.
31 Bab-Jehová anmar-obachad, degi-inigwele, deyob-anmar-imakmai sadeguosulid.
32 Nunmak-itoge anmar-imaked, degi-inigwele, anmar-wile dakbalid,
ar e-sabgued dummarba gued.
33 Bab-Jehová anmar-naibi imaked, anmar-wile-ito imaked,
ar deyob-anmar-imakedgi wergudeeye soglesulid.
34 Bab-Jehová weyob-ibmar-imaklemalad abemaisulid:
We-napneggi bela-dulemar-esgaryagi-mellebukwad sabsur-imakleged, abemaisulid.
35 Bab-Dummad-Bur-Birigined-asabin dulega-igar-nabolesulid, abemaisulid.
36 Bab-Dummad-Bur-Birigined-asabin dulega-innikigwadba-igar-itolesulid, abemaisulid.
37 ¿Doa Bab-Dummad-ega-igar-uksuli ibmar-soged nabir imakoe?
38 ¿Ar Bab-Dummad-Bur-Birigined-igar-ukedbali ibmar-nuegan, degi, ibmar-isgana gusursi?
39 ¿Ar ibiga dule na e-isgusadba sabsur-odurdaklealir
urwedii guoe?
40 Anmar na anmar-daedgi nue-binsasii imakmala,
anmar Bab-Jehová-amimala, gannar ese dagmala.
41 Anmar, Bab-Dummad-nibneggi-maidse-golega argan onakwe.
Anmar, Bab-Dummad-nibneggi-maidga anmar-binsaed soge.
42 Anmar isgusad, anmar uayasuli nanadii gusad,
Bab-Jehová, be anmarga anmar-isgued elissulid.
43 Bab-Jehová, be nue-urwedbali be anmar-baleginned,
wile-be-anmar-daksuli,
be anmar-obeloged.
44 Anmar-bese-goled mer be itogegala, be mogir-imbaba dukusad.
45 Dulemar-yar-baid-baid-bukwamalad-abargine, ibmar-isganayob be anmar-barmeted.
46 Bela-anmar-isdarmalad sunmakdemalale,
anmargi ichakwaa sunmakdedamalad.
47 Anmar, dobgued-dummad itosmalad.
Anmar, omukulesmalad.
Anmar, ibmar-sate gusmalad.
Anmar, nunmaked-dummad itosad.
48 An-neggwebur-e-saila-gusiid-nue-ibitosadbali,
an-wagarba diwar-aryomaiyob ibyanis aryomaid.
49 An-ibyanis gwen bogigusuli aryomaid,
dule-an-gwage-baisur-ito-imaked sated.
50 Bab-Jehová nibneggi-maid-akale, geb anmar-dakedse an gadi-gadi itononikoed.
51 An-neggweburgi-omegan-gudidiid sabsur-odurdaklenaid-ulale, bela-bela an-gwage an nunmak itoged.
52 An ibmar-akar-imaksasuli an-isdarmalad binsa an-baleginnanaid,
nuuyobi an-gasmalad.
53 Dula napa-urba an-odosmalad,
an-iduar noed akwa-dummadgi edismalad.
54 Bela diiba an-nono-dogdegua,
an na belaye sogded.
55 Bab-Jehová, an dia-dummadgi gulluyaa mellesigua,
an bese gochagusad.
56 An-bese-wilesagwa-gornaid be itosad,
an-ise-gollar-gornaid be itononikid.
57 An bese gochad, be anse nonikid,
be anga sognonikid: “Mer be dobguye.”
58 Bab-Jehová, bee be anbali nagusad,
be an-bendaksad.
59 Bab-Jehová, nue-an-wiosmalad be daksad,
be anga innikigwadba igar nudake.
60 Buged-mai angi-imakbimalad be daksad,
an-oakalobimalad be daksad.
61 Bab-Jehová, dule-angi-urwe-nanaid be itosad,
an-oakalobimalad be daksad.
62 Bab-Jehová, an-isdarmalad angi-sunmaknanai-osedoddaed be wisid,
angi-gwisgumalaga igar-aminanaid be wisid.
63 Bab-Jehová, be dake, na ibu imaknanadibe, angi dodonanadamalad,
e-namakedgi angi-dodoar namakmalad.
64 Bab-Jehová, wemar na bela e-ibmar-isgana-imaksad-ulale,
be sabsur-odurdake.
65 Ibmar-aku-itogega be imake,
be ukabsasunna.
66 Bab-Jehová, be-sae-itogedbali be wemar baleginne,
we-napneggi be bela obeloge.