17
1 Urwed-abargi san-nued-gunsiidba
bur-nuedid, weligwaledgi madu-dutusulid-gunsiir.
2 Mai-binsaed-ibedi, machi-galagwensurdaed-e-dummadga gudiguoed.
Mai-binsaed-ibedi, machi-galagwensurdaed-e-gwenadganba e-babgan-ega-ibmar-obesad nikumogoed.
3 Olo, soogi wilubdakleged, bormo-crisolʼgi mani wilubdaklebalid.
Dule-e-binsaeddina, Bab-Jehováʼse wilubdaklemogad.
4 Dule-isgana, dulemar-gaya-isgana-sunmakedba ibsaed.
Dule-gakansaegwa, dule-gaya-isgana-sogedba gudiid.
5 Dule dule-wilegedgi-dododiidi, Bab-Dummadgi dodoged.
Dule, dule-wileged-naibi-itodiidga-allediidi, odurdaklegedsegad.
6 Dad-e-werguedi, e-wagan-nikadgi siid.
Mimmigan-e-werguedi, e-babgangi simogad.
7 Dule-binsaedsulidaedi, gaya-nuegan-sunmakedi egi nosulid.
Dule-dummagan-negsemamaid, gakansaar-sunmakedi, egi nosurmogad.
8 Dule manigi-emar-binsaed-gaed-gudiidi, na binsadaed, ede, ina-nika-gudiiye.
Ar deyobi, yogasaar ibmar-amididaed.
9 Dule, dule-egi-isgusad-egi-isgussuliyob-dakedi, ai-nikued-igar ogannoged.
Ar dule, dule-egi-isgusadga ibmar gannar-gannar-obarele, aimar-isdaradga imaked.
10 Dule-itoakwaa-binsaedga sabsur-ibmar-soglegele, irgwen-itogaled.
Dule-binsaedsulidaeddina, molidubgi ila-dulataledse (100) bibyolenaidibe, amba itosulid.
11 Dule-uayasatedaedi, gusgu urwed-amididaed.
Ibagwengine, dule-eba-bur-egi-obined abingunonikoed.
12 Dule-binsaedsulidaed e-ibmar-imakedgi-alamakdiid-abinguedba
bur-baisulid, wiob-urwediid-abingued.
13 Dule, ibmar-nued-ega-imaklesad-ular, ibmar-ichakwa-ukdibe,
e-neguyagine, bipisaale bonigan berguosulid.
14 Dule, urwed-onoye-sogele, diwar-dummad-noedyobi, dummad-neg-gagaed.
Degisoggu, bur-nuedid urwedgi yog-banguar-imaked.
15 Bab-Jehová ibmar-sogbo isdar daked:
Dule, dule-ibmar-oakalosad, ibmar-oakalossulidyob daked.
Dule, dule-ibmar-oakalossulid, ibmar-oakalosadyob daked.
16 Dule-binsaedsulidaedga mani-uklenonikile, ¿igi imako na itoge?
¿Egi binsaed-nikagued amio na itoge? Suli.
Ar edi, dule-ibmar-wissulidid.
17 Dule, ai-guedgine, gusgu ai-sabguerbad.
Degisoggu, boni-dummad-ibagan-nonikile, gwenad-gargwenadyob gued.
18 Dule-itoakwaa-binsasulidi, yogasaar emarbogwa igar-mesed,
dule-mani-gasad-anar mani-bennukega gubalid.
19 Dule-isguedbina-itogerbadi, unnila urwedbina gudidaed.
Dule-san-dummarba-imakedi, na dukin boni-amidaed.
20 Dule-gwage-isgana, bipisaagwale ibmar-nued amiosulid.
Dule-gadi-gakansaar-sunmakedi, ibmar-isgana egi aibinoed.
21 Dule, machi-binsaedsulidaed-nikale, bukib-binsaed ega uked.
Dule-binsaedsulidaed-e-babga-guedi, wergued egi amilesulid.
22 Dule, gwage-weligwaled-nikale, ina-nuedga gued.
Gwage-wile-itolegeddi, niga-obated.
23 Dule-isgana dukuar dule-baidse manigi binsaed galeged.
Agala, ibmar-galagwensuli-imakleged geg bergued.
24 Dule-itoakwaa-binsaedi, binsaed-nued-nikuedginbi binsaed.
Dule-binsaedsulidaeddina, aku neg-itoged, gabdakedginbi gudiid.
25 Dule-binsaedsulidaedi, e-bab-ourwed gudiid.
E-nanga, gwage-nunmaked-uked gudibalid.
26 Dule-ibmar-oakalossulid sabsur-odurdaklegele, ibnuedsulid.
Dule-ibmar-innikidamalad naibi-imaklegele, ibnuedsurbalid.
27 Dule-magar-neg-itogedi, nabir na e-gwabinduku bargaed.
Dule-itoakwaa-binsaedi, nabir na san-bargamogad.
28 Dule-binsaedsulidaedi bogidik gudiile, binsaed-ibedyob daklemogad.
Sunmaksurbalile, dule-itoakwaa-binsaedye, egi binsalebalid.