3
Jesús, dule-argan-burgwaled nudaksad
(Mateo 12:9-14; Lucas 6:6-11)
1 Ibagwengine, Jesús gannar Judíoʼmar-onmakedneggi dognonibalid. Agine, dule-wargwen argan-burgwar-nikad siid. 2 Dulemar Jesús-argabukwa gusmalad, dakega, Jesúsʼde, obunnoged-ibagi dule-nudakodibeye, adi, egi sunmakmalaga, obunnoged-igar-maidgi annadiiye. 3 Geb Jesús dule-argan-burgwaledga sogded:
—Dage, be abarse gwisguda.
4 Geb Jesús agi dulemar-bukwadga sogded:
—¿Wede igar-nuedi obunnoged-ibagi ibmar-nued-imaked, igi, ibmar-isgana-imakeddibe? ¿Igid bur-nabiri, dule-odurguedi, dule-oburgwedi?
Dulemar gwen abin-imaksasulid, bela boo ambikusmalad. 5 Jesús sae-itogedgi dulemar-dakded, dulemar gwage-dutusur-nikadba, ulubgi nue bukib-itoge dule-argan-burgwaledga sogded:
—Be-argan onak.
Dule e-argan-onakgwidgu, e-argan yog nuguar naded. 6 Fariseoʼmar Judíoʼmar-onmakedneggi-sii nodmalad, geb Herodes-sordamar-ebo igar-aminanai guarmalad, igi-saele Jesús-oburgwemalodibeye.
Dule-bukidar Jesúsʼba nadegusad
(Mateo 12:15-16; Lucas 6:17-19)
7 Jesús na e-sapinganmala mata-dummad-gakase nade gusad. Bukidar Galilea-dorgan eba nade gusmogad. 8 Dulemar Jesús-ibmar-dummagan-imakdiid-wisguarmargu, bukidar Judeaʼginmalad, Jerusalénʼginmalad, Idumea-dorgan, Jordán-diwar-gakabarmalad, Tiro-yarginmalad, degi, Sidón-neggweburginmalad Jesúsʼse nonimarmogad. 9 Geb degine, Jesús e-sapinganga sogded, ega ur guakwaa nasikmaloye, adi, dulemar mer e-barmesnanai gumalagar. 10 Ar Jesús dule-bukidar nudaksasoggu, bela dule-uellemalad Jesús-ebugega egi megnanaid. 11 Deginbali, burba-isganamar, Jesús-dakalile, e-asabin sindigar yokorgi sigisdamalad, geb binnasur gotedamalad: “¡Be, Bab-Dummad-Machi-sunnadid!” 12 Jesúsʼdi niaburbamarga sabsur-sogsad, mer dulemarga sogoye, ede doa-dule gue.
3b. Bab-negsemaidgi sunmaklenaid
(3:13–6:6)
Jesús, dule-e-ambe-gakabo (12) e-sapingan-bur-dummaganga-guega susad
(Mateo 10:1-4; Lucas 6:12-16)
13 A-sorbali, Jesús yar-birse naded. Doamar ese dagbi abesa, amarse gochad. Geb amar ese nonimalad. 14 Agine, Jesús e-ambe-gakabo (12) susad, adi, eba gudii imakmalaga, degi, Bab-Dummad-gayaburba-barsogega barmidegarba. Geb amar-onugsasad, e-nuggi-barmilenanaidye. 15 Amarga Jesús gangued uksad, adi, dulemargi-niamar-mamaid oniegar. 16 Jesús e-ambe-gakabo-susad (12), wemardo:
Simón, a Pedroʼye onugsasbalid.
17 Zebedeo-machimala Jacobo, degi, e-urba-Juan.
Jesús amar-onugsasad Boanergesʼye. A sogleged: Mar-goled-machimalaye.
18 Andrés, Felipe, Bartolomé,
Mateo, Tomás, degi, Alfeo-machi-Jacobo,
aginbali, Tadeo, Simón Cananeo-dule,
19 degi, Judas-Iscariote, darba-Jesús-uksad-dule.
Jesús, degi, nia-saila-dummad
(Mateo 12:22-32; Lucas 11:14-22)
20 A-sorba, Jesús na e-sapinganmala negse dognonimalad. Gannar dulemar-bukidar ese ambikunonimalad, degisoggu, geg mas-gunne guarmalad. 21 E-gwenadgan wisguarmargu, Jesús-sedega armalad, ar ade, sogmalad: “Wis dargwen-itoye.”
22 Garda-Narmaked-Dulemar-Jerusalénʼgi-danimalad, sogdemalad: “Jesúsʼgi nia-saila-Beelzebú naiye. Nia-saila-gangued-nikadba niamar-oniye.”
23 Geb Jesús, Garda-Narmaked-Dulemarse gochad, geb burbar amarga sunmakded: “¿Igi nia-saila-Satanás na e-sordamar sunna onogo be insae? 24 Ar neggwebur-gwensakgi e-dulemar na egi dukin-dukin aibitemalale, we-neggwebur bergudeled. 25 Ar dulemar-na-negyagi-gudimalad, na egi dukin-dukin aibitemalale, we-negyaur bergudeled. 26 Debayobi, nia-saila-Satanás na dukin e-sordamargi aibitele, e-negdakmaid bergudoed.
27 ”Ar dule-wargwen dule-dutusulid-e-neggi dogbiele, degi, e-ibe-ibmar-atursabiele, gebedgi a-dule-edingwelergebed. Deyobi, geb sunna e-ibe-ibmar atursaoed.
28 ”Napira an bemarga soged, bela isgumalad, degi, galagwensuli Bab-Dummadgi-dodoar-sunmaked, Bab-Dummad dulemarga elioed. 29 Ar doa-dule Bab-Dummad-Burba-Isligwaledgi galagwensuli dodoar-sunmaksardi, Bab-Dummad a-dulega we-isgued eliosulid. Ar a-isgued egi-nai degisadeguoed.”
30 Ar ade, Jesúsʼnik sogmalad: “Jesús niaburba nikaye.”
Jesús-e-nan, degi, Jesús-e-urbamar
(Mateo 12:46-50; Lucas 8:19-21)
31 Degidgine, Jesús e-nan, degi, Jesús-urbamar nonimalad. Neg-magaba gwisgunonimalad, geb dule-wargwen Jesúsʼse-gornaega barmismalad. 32 Dulemar-Jesús-dikarba-bukmalad, Jesúsʼga sogdemalad:
—Be-nan, degi, be-urbamar magaba be-edarbebukmalad.
33 Jesús, abin-sogded:
—¿Doamar an-nana, degi, an-urbamala?
34 Geb Jesús dulemar-e-dikarba-bukwad-dakdegu, sogded:
—Wegi an-nan, degi, an-urbamar bukmala. 35 Ar doa-dule Bab-Dummad-sogedba-ibmar-imaked, a-dule, an-urbad, an-bunad, degi, an-nanad.