12
Job, Zofar-abin-imakdemogad
1 Agine Job, Zofarʼga weyob sogded:
2 “Ar bemar odurdaked-sailaye be sogmarsunde.
Ar bemar burgwidele, ¿bemarba binsaed-nikaa-dalegedi burgwidmosunnode?
3 An bemaryobi binsaed nikamogad, gwen be angi obinsurmalad.
Ar bemar-ibmar-sogsamaladi, ¿doa we-ibmar wissur be ebinsae? Bela wismala.
4 ”Gebeunni an Bab-Dummadse-gotele, Bab-Dummad an-abin-imakdaenad.
Emigindina, aka an-aimar-oallega an guded.
An ibmar-oakalossulin-inigwele, aka an-aimarga an dodogedga guded.
5 Dule-gwen-boni-itodisurmaladi weyob sogdemalad:
‘Dule-boni-itodiidi mer bai be dake,
dule-aimukubi-gudiid gatik be egee imake.’
6 Dule-ibmar-atursamaladi, e-negyagi na yeer itodimalad.
Ar wemar Bab-Dummad-ourwedimaladid,
Bab-Dummad-gege-anmar-oakaloye, sogdimaladid.
7 ”Ibdurganse be ibmar egismalana,
ar wemar bemar-odurdaksamalaled.
Sikwimarse be ibmar egismalana,
ar wemar bega ibmar sogsamalaled.
8 Napneg-naidbogwa be sunmakena,
ar we bemar-odurdaksaled.
Demargi uamar-bukwadbogwa be sunmakena,
wemar bemarga ibmar sogsamalaled.
9 Ar wemar Bab-Jehová-bela-ibmar-imaksad,
bela wismalad.
10 Bab-Dummadgine, bela burba-dulad siid.
Bab-Dummadgine, bela dule dula-gued siid.
11 Ar uaya, ibmar-goled magar itoged,
degi, gwabin, ibmar-igi-gulleged magar itoged.
12 Deginbali, dule-selebagus-gudimaladi, magasar neg-itomalad,
binsaed-ibegan nanamalad.
13 ”Ar Bab-Dummaddi bur bule binsaed-nikaa gued.
Abi gargangued bur bule nikabalid.
Binsaed-nued-ukleged Bab-Dummadgadbiid,
degine, magar-neg-itoleged egadbibalid.
14 Ar Bab-Dummad ibmar-earisale, dule-wargwensaale bar sobosulid.
Ar Bab-Dummad esgaryagi dule-metele, dule-wargwensaale gege bar onoged.
15 Ar Bab-Dummad dii-owisulile, bela ibmar dingudeled.
Ar dii-owierdi, bela neg-dogdebaliled.
16 Bab-Dummadgine gargangued maid,
degine, binsaed-nikagued egi danibalid.
Bab-Dummadgi-siid, emar-yardaked,
degi, dule-emarse-yardaklediid, igi imakoe.
17 Ar Bab-Dummadi dule-binsaed-ibedmar-obingegsaed,
degine, dule-igar-nabomalad suli-suli obinsabalid.
18 Bab-Dummad, reymar-ibe e-negsemamaid osuloged,
degine, rey maiga imakbalid.
19 Bab-Dummad dule-irwa-Bab-Dummadse-gormalad-obingegsaed,
degine, dule-bulegan-surbinsa-itogega imakbalid.
20 Bab-Dummad dule-binsaed-dakmalad-e-gaya-maked,
degine, girmar-dummagan-binsaedsuli imakbalid.
21 Bab-Dummad dule-nuga-nikamalad-obingegsaed,
degi, dule-gandik-gudimalad gargangued-sate imakbalid.
22 Bab-Dummad ibmar-yaa-matusurmaladgi-bukwad magar-dakle imaked,
degine, negasichidgi ibmar-bukwad magar-daklegega imaked.
23 Bab-Dummad neggwebur-merguega imaked,
neggweburmar obelobalid.
Bab-Dummad neggweburmar-oambikuega imaked,
neggweburmar-aisakiega imakbalid.
24 Bab-Dummad dule-dummagan-yar-sedimalad-ibe e-binsaed-oburega imaked.
Degidbali, negsulidganba-gudiiyobi imakbalid.
25 Negsichigangi-unimakdiiyobi imaked,
mummuganyob banamakdiiyobi imaked.”