145
Bela dulemar Bab-Dummad-nug-odummomar
Bab-Dummad-nug odummomar. David, we-namaked narmaksad.
1 An-Bab-Dummad, an-Rey, be-nug an odummogoed.
Degisadegu, be-nuggi nued sunmakdigu an guoed.
2 Bane-bane degisadegu,
be-nug-odummodii an guoed.
3 Bab-Jehová, Dule-Dummadid.
E-nug nue-odummolegergebed.
E-nug-dungued dule magar itogosurguoed.
4 Bab-Dummad, babgan be-ibmar-imaksamaladi, e-mimmiganga sogoed.
Be-ibmar-dummagan-imaksamaladi, e-mimmiganga sogoed.
5 Be-ganguedgi, be-yeerdaklegedgi, an sunmakdii guoe.
Be-ibmar-dummagan-imaksamaladgi, an binsadii guoe.
6 Be-ibmar-dummagan-imakedgi dulemar, sunmakmaloed,
be dule-dummad-guedgi, an sunmakoe.
7 Be-sabgued-dummarba-nikadgi, sunmakmaloed,
be-ibmar-inniki-imakedgi, namakmaloed.
8 Bab-Jehová wile dulemar-dakdaed,
nue dulemar-sabdaed.
Bab-Jehová wissur gwae-gwae urwed,
nue dulemar-sabgumaid.
9 Bab-Jehová bela dulemargi nueddaed.
Bela na e-ibmar-imaksad nue-sabed.
10 Bab-Jehová, bela be-ibmar-obinnisadi, be-nug odummosunna.
Be-sordamar-napiramalad be-nug odummomarmosunna.
11 Be gannarba-negsemaidgi, sunmakmarsunna.
Be-ganguedgi sunmakmala.
12 Adi, dulemar be-ibmar-dummagan-imaksad wisgumalaga,
be-yeerdakleged, be-gangued wisgumarbaligar.
13 Be-negsemaidi, degisadeguoed,
be-neg-ganikidi, berguosulid.
14 Bab-Jehová dule-wis-gwatirisdibe, dule-ogwisdaed,
dule-nollo-itomalad ogannodaed.
15 Bab-Jehová bela ibmarmala ega be mas ukega bese atakbubuk-naed.
Ega be iba-sekalaa masgunned ukmaid.
16 Nalledginsuli ega be mas ukmaid.
Bela ibmar-dulaga mas unnitibali be ukmaid.
17 Bab-Jehová, bela-be-ibmar-imakedi, innikigwadbi imaked.
Bela nue-sabedgi be ibmar imaked.
18 Bab-Jehová, dule-ese-napiragwadgi-gordimalad-bendakega
egi walikaa gudidaed.
19 Bab-Jehová, dule-e-sabee-gudimaladga ibmar-abemalad ukdaed.
Amar-ese-ibmar-egisedi ega ukdaed.
20 Bab-Jehová, dule-e-sabgudimalad-edarbedii daed.
Ar dule-isganadi bela obelogoed.
21 Bab-Jehová, an be-nugdi ogannosunna.
Bela ibmarmar be-nug ogannomarmosunna.
Degisadegu, be-nug ogannodii gumarsunna.