106
Israel-dulemar Bab-Dummadba dasurmalad
1 ¡Aleluya! ¡Bab-Dummad-e-nug odummomar!
Bab-Jehová-nug dummarba imakmarsun.
Bab-Jehováʼga dog-nuedye sogmar.
Ar Bab-Dummad, dule-nuedid,
e-sabgued, degisadeguad.
2 ¿Doa, Bab-Jehová-e-ibmar-bulegan-imaksad sogedba nabir barsogoe?
¿Doa, Bab-Jehováʼga-namaklegedgi sogedba sunmakoe? Dule barsoged sate.
3 Dule-igar-inniki-imakdimaladgi,
igar-maidba gusgu ibmar-imakdimaladgi nued-binsalesad.
4 Bab-Jehová, wile be-dulamar be dakalile, wis be angi binsao.
Be, be-dulamar-bendakdanikile, mer be an-iemogo.
5 Adi an, be-dulamar-susa-gudiidba, e-wergudimaladba wergumogoed.
Be-dulamar-na-be-nug-imaksa-gudiid-abargi namakmogagala, be an-bendakdage.
6 Anmar, anmar-dadganyob isgusad,
anmar, ibmar-isgana imaksad,
anmar, galagwensuli-gudii gusad.
7 Anmar-dadgan Egipto-yargi-bukwagu, bela aku be-ibmar-gegerdaklemalad-imaksad daksamalad.
Degi, be-sabgued-dummarbadgi gwen binsassurmarbalid.
Aka Demar-Ginnidye-nugad-dikarba begi-yolenai gusmalad.
8 Degi-inigwele, Bab-Jehová na e-nug-sabed-maidba bendaknonikid,
na e-gangued-dummarbad-oyogega deyob imaksad.
9 Bab-Dummad Demar-Ginnidye-nugadse gotegua, demar argaas naded, geb dinnaa megisad.
Bab-Dummad demar-wilasaila-maigusadba, e-dulamar-semai gusad.
Neg-dulesulidganba-nadapiyob, e-dulamar-semai gusad.
10 Bab-Dummad anmar-dadgan-bendaksad,
e-isdarmalad-argan-yaurgi-bukwa bendaknonikid.
11 E-isdarmalad-birgi demar gannar-arwega imaksad,
degisoggu, wargwensaale durgussulid, bela burgwismalad.
12 Geb anmar-dadgan Bab-Dummad-ibmar-imakoye-sogsadgine, bar bengussurgusmalad,
agi, Bab-Dummadga namakde gusmalad.
13 Sikwas ibagan-nasgua, Bab-Dummad-ibmar-imaksad ienonimarbalid.
Bab-Dummad-e-igar-imakbied edarbissurmalad.
14 Anmar-dadgan negsulidganba-gudigua, e-itolegedba ibmar imaksamalad.
Wargwen-gudimaladbali, Bab-Dummad-wilubdaksamalad.
15 Degisoggu, Bab-Dummad, ese-ibmar-egisnanaidba ega ukdesunnad,
Bab-Dummad, boni-buled-emar-ogiloged ega barmiarsunnad.
16 Deunni, negsulidganba gudidimargua, Moisésʼgi nobguargusmalad,
Bab-Jehová-nug-imaksad-Aarónʼgi nobguargusmalad.
17 Geb agine, napa argadgusad, degidbali, Datán napase dolesgusad.
Abiramʼye-nugad, degi, e-sordamarse-bakale, napa-yaba barmellede gusmarmogad.
18 We-dulemardi, soose bergus gusmalad.
Bela-we-dule-isganamar soose gummaksa gusmalad.
19 Anmar-dadgan, Horeb-yargi, moli-bebe-nikad-sapingwagwad e-bab-dummadga-imakegala, sobsagusmalad.
Bormo-sobaled-asabin dulluu imaknanai gusmalad.
20 Bab-Dummad-e-nug-odummoleged-anar,
moli-bebe-nikad-gagan-maed-sobaled-e-nug odummodmalad.
21 E-Bab-Dummad-e-abonosaddi iedemalad,
Egipto-yargi ega ibmar-gegerdakleged-imaksad bela iedemalad.
22 Cam-yar-naidgi, Bab-Dummad ega ibmar-dakledisulid-imaksad bela iedemalad.
Demar-Ginnidye-nugad-dikarba, ega ibmar-bulegan-imaksad, iedemarbalid.
23 Ar Bab-Dummad Israel-dulemar-oburgwedgi binsasanad.
Degi-inigwele, Moisés, Bab-Dummadgadga-nug-imaklesadi, wemar-irwa Bab-Dummad-asabin gwisgusad.
Agala, Moisés wis Bab-Dummad-barganonikid,
adi, Israel-dulemar, mer Bab-Dummadse ibitomalagar.
24 Deginbali, napneg-nued-ega-uklesadi, isdar-daksamarbalid.
Bab-Dummad-ega-ibmar-imakoye-sogsadgi, bengusmarbalid.
25 Ar Bab-Jehová-ega-ibmar-sogsadba ibsassurmalad,
aka e-dordonegyaba uurmakbukwa gusmalad.
26 Degisoggu, Bab-Dummad amargi yolenonisunnad.
Adi, negasulidganba sabsur-odurdaklemalagar.
27 Adi, e-wagan dule-bamaladse sabsur-wilemalagar.
Degi, yar-akar-akar-bukwadba mimilemalaga imaksad.
28 Baal-Peorʼye-nugad na-e-bab-dummadga imaksamarbalid.
Bab-dummagan-burbasulidga ibmar-ukleged guchamarbalid.
29 E-ibmar-isgana-imakedbali, Bab-Jehová-nue-oulusmalad.
Degisoggu, boni-dummad ega nagunonisunnad.
30 Agine, Finees igar-innikigwad imaknonikid,
geb bonigan bargalenonikid.
31 Finees we-ibmar-nued-imaksadbali,
degisadegu, egi nued-binsalemai gulesunnoed.
32 Meriba-dii-naid-dikarba, Bab-Jehová-oulusmarbalid.
We-dulemar-nukad Moisésʼga neg isgunonikid.
33 Moisés-surbinsa-itogega imaksamalad,
abali, Moisés bar-nue-binsassuli ibmar-soge-soge sunmaknai gusad.
34 Bab-Jehová ega sogsa gusanad, dulemar-bamalad-bukwad oburgwemaloye.
Degi-inigwele, eba ibsassurmalad, oburgwissurmalad.
35 Aka e-dulesurmaladba apurudmalad,
a-ibmar-imakmaladba akadmalad.
36 Dule-baigan-e-bab-dummagan-e-nug odummodmalad.
Degisoggu, we-ibmar egi aibinnonisunnad.
37 Niamarga e-bunamala, e-masmala,
oburgwenanai guarmalad.
38 Dule-ibmar-okalodisulid-e-ablis eosmalad,
a-e-masmala-e-ablis eosmalad,
a-e-bunamala-e-ablis eosmarbalid.
Canaán-dulemar-e-bab-dummaganga amar-oburgwenanai guarmalad.
Degidbali, ablis-aryosad-ular, napneg isgunonikid.
39 Weyob neg-imaksamaladbali, neg isgunonikid,
bela isgunonimarsunnad.
40 Degisoggu, Bab-Jehová e-dulemargi nue-uluded,
isdar e-dulemar-sunonikid-dakdesunnad.
41 Agala, Israel-dulesurmaladga urmaknonikid,
e-isdarmaladse nilebukwa gusmarsunnad.
42 E-isdarmaladse sabsur-imaklebukwa guarmalad,
amarse apor-imakledii gusmarsunnad.
43 Bab-Jehová bukidargus Israel-dulemar-bendakdii gusanad.
Degi-inigwele, emardi, Bab-Dummadgi bur bule yoledgusmalad.
Degidbali, isguedgi bur bule nanadmarsunnad.
44 Bab-Dummad e-dulamar-surbinsa-itonanai-dakdegua,
gormaknanaid-itononigua,
45 e-dulamarbo-igar-mesisad ebinsaded.
Sabbarsoggua, wile dakded.
46 Bab-Dummad, Israel-dulemar-e-isdarmalad
Israel-dulemar-wiledakega imaksabalid.
47 Anmar-Bab-Jehováʼye, anmar-bendakdage,
anmar-yar-baid-baidgi-mimiles-bukwadgi gannar be anmar-yarse be anmar-barmide,
adi, anmar be-nug-isligwaled odummogega,
weligwaledgi bega namakegar.
48 Israel-e-Bab-Dummad-Jehová-nug dummarba gusun.
¡Degisadegu, e-nug odummolesun!
Bela dulemar weyob sogmar: “¡Napira deyob gusun!”
¡Bab-Jehová-nug odummomar!