2
Bab-Jehová Moab-yar-naid sabsur-odurdakoed
1 Bab-Jehová weyob soged:
“Moab-dorgan-e-isgued nue-wilub-obicha-naid.
Sabsur-e-odurdaklegoedi, an ega osulogosulid.
Ar Moab-dulemar, Edom-e-rey-garmar ogumaksad,
burubi-guedse imaksad.
2 Ani an Moab-yala, soogi ogumakoed,
Queriot-neg-gandikmalad bela gummakoed.
Moab-dulemar bilagi-oimaknanaid-abalagi berguoed,
gar-trompeta-gornaid-abalagi burgoed.
3 E-dummad-negsemaid, e-dulemar-wagab an osulogoed.
E-dummagan belagwable an eba obelogoed.
Ani an Bab-Jehová-guedi we-ibmar soged.”
Bab-Jehová Judá-yar-naid sabsur-odurdakoed
4 Bab-Jehová weyob soged:
“Judá-dorgan-e-isgued nue-wilub-obicha naid.
Sabsur-e-odurdaklegoedi, an ega osulogosulid.
Ar Judá-dorgan, e-gakansamaladba Bab-Jehová-Igar-Maidgi aibatemalad,
Bab-Jehová-Igar-Sogmaidba nanassurmalad.
Bab-dummadyob-imaklemaladba nanasmalad,
e-dadgan-nanasadba nanasmarmogad.
5 A-ulale, ani an Judá-yargi soo barmidoed,
Jerusalén-e-neg-gandikmalad bela gummakoed.”
2. BAB-JEHOVÁ, ISRAEL-YAR-NAID SABSUR-ODURDAKOED
(2:6-16)
6 Bab-Jehová weyob soged:
“Israel-dorgan-e-isgued nue-wilub-obicha naid.
Sabsur-e-odurdaklegoedi, an ega osulogosulid.
Ar Israel-dorgan, dule-nued manigi uksamalad,
Israel-dorgan, dule-wilese-gudimalad sapat-gwagwen-muchub uksamarbalid.
7 Dule-wilegana sabsur-ise-wilegar imaksamalad,
mesagwale imaksamalad.
Wileganaga igar-maidba igar nabossurmalad.
Baba, galagwensuli ome-wargwengi nanadidaed,
a-omegi, e-machi galagwensuli nanadidamogad.
Weyob an-nug-isligwaled oichosmalad.
8 Amarde, yogasaaledgi bab-dummaganga-ibmar-ukleged-ailamar-dikarba, mor-manigi-siid, na megega ebudamalad.
Dule-mani-ganikid-ibe-vino-sulesadi, e-bab-dummaganse-goled-neggi gobdamalad.
9 ”We-dulemar-wagab, Amorreo-dulemar an obelosad,
amar-ibe e-ibmar-nikumaid an osulosad,
e-gandik-bukwad an ei osulosad.
Ar Amorreo-dulemar urwaryobi sugu-inigwele,
encina-sapimaryob dutusur-inigwele, an obelosad.
10 ”Egipto-yargi-noega an bemar-imaksamalad.
Nega-dulesulidganba birga-dulabo (40) an bemar-idudii gusad,
adi, Amorreo-dulemar-bukwamalad-e-yala bemarga ukegar.
11 Deginbali, be-mimmigan-imbagi, an-gayaburba-barsogmalad an nugsasad.
Be-sapingan-imbagi, dulemar-anga-nugsalesad an susbalid.
A-dulemarde, Nazareo-duleye bilesmalad.
Israel-dulemar, ¿weyob ibmar-gusadi napirasursi? Deyobdo.
Ani an Bab-Jehová-guedi we-ibmar soged.
12 Degi-inigwele, dule-anga-nugsalesad Nazareoʼye-bileged, vino-gobega be imaksamalad.
An-gayaburba-barsogedga be sogsamalad:
‘Mer Bab-Jehová-gayaburbagi sunmakoye.’
13 ”Israel-dorgan, a-ulale, an sabsur-apor bemar-imakoed,
igi ur-dummad-napagined orosgwaggi-dakleged ena-danikir, ibmar-birgi-nasar ibmar gullu-gullu imake,
deyob an bemar-imakoed.
14 Dule-gwae-gwae-abarmaked, angi wakinnosurguoed.
Dule-dutusulid, dukin e-garganguedba bendaklegosulid.
Dule-gandikidbela, dukin na e-san bendakosurmogad.
15 Dule-sigumied, an-abin gwisguosurguoed.
Dule-gwae-gwae-nanaed, angi wakinnosurguoed,
dule moligi-sii-wakinmaile, na san-onogosulid.
16 A-ibagi, sorda-bila-onomalad-bur-gandikmaladi, uka-swili wakinmai guoed.
Ani an Bab-Jehová-guedi we-ibmar soged.”