108
Dule-isgudimaladgi an-bendakye Bab-Dummadga soged
(Salmo 57:7-11; 60:5-12)
We-Namaked, David narmaksad.
1 Bab-Dummad, an-gwage guagwar-naid,
an bega namaklemaladgi an namakoed,
ar we, an-gandikidga gued.
2 ¡Gar-arpa, gar-salterio be atakmala!
Iba-gwapid-onodedga ogolega an imakoed.
3 Bab-Jehová, an be-nug neggweburmar-abargi odummogoed.
Dulemar-yar-baid-baidgi-bukwad-abargi an bega namaklemaladgi namakoed.
4 Be-sabgued nibneg-naidba bur-dummarba gued.
Be-innikidaed nibnegse warmaknaid.
5 Bab-Dummad, bedi nibneggi maid.
Gandikidba-be-yeerdakleged bela napneg-ebilis naid.
6 Bab-Dummad, be-neggwebur-be-nue-sabed-bendakega, be anmar-bendake,
be anmar-abinsae.
7 Bab-Dummad e-neg-islidikid-akale sogsad: “Weligwaledgi an Siquem-neggwebur mimioed,
weligwaledgi an Sucot-neba-naid ilemakoed.
8 Galaad-yala, angadi gued,
Manasés-yala, angadi gued,
Efraín-yala, an-bormo-gurginga gued,
Judá-yala, an-gaapoledga gued.
9 Moab-yala, an-argan-enukedga gued,
Edom-yargi, an-sapat bikiin an metoed,
Filistea-sordamargi-nakwisadba, gandikidba an gormakoed.”
10 ¿Doa, neggwebur-gandikidse an-idugoe?
¿Doa, anga Edom-yarse-aibillemaid oyogoe?
11 Bab-Dummad, ¿bee be anmar-obachagussursi?
Bab-Dummad, bar be anmarga sorda-bila-onomalad-bendakdisurgusad.
12 Dule-isdarmaladgi-nakwega be anmar-imake.
Ar dulemar anmar-bendakele, gwen anmarga igarga guosulid.
13 Unnila, Bab-Dummadbali, anmar, anmar-isdarmaladgi nakoed.
E anmarga, anmar-isdarmalad obelogoed.