147
Bab-Dummad-nug-odummolesun
1 ¡Aleluya! Bab-Jehová-nug odummolesun.
Ar anmar, anmar-Bab-Dummadga-namaked ibnuedid.
E-nug-odummoleged yeer-itolegedid.
2 Bab-Jehová Jerusalén-neggwebur gannar sobed,
Israel-dulemar-e-yargi-onolesmalad gannar senonikoed.
3 Bab-Dummad, dule-gwage-nunmak-itodimalad nudaked.
E-wile-itodiid baisur-itoge imaked.
4 Bab-Jehová bela wisid igi mergu niisgwamar nai,
bela ega nug nasiksad.
5 Anmar-Bab-Jehová, dule-dummadid,
e-gangued bipisurbalid,
e-ibmar-wisid degisadeguad.
6 Bab-Jehová dule-wilegana bendaked.
Dule-isgana-e-nugdi bipii imaked.
7 Bab-Jehováʼga yeer-itogedgi namakmala.
Anmar-Bab-Dummadga gar-arpaʼba namakmala.
8 Bab-Dummad, nibneggi mogirmar nasiked,
napaneggi dii owied,
sapurgi gaganmar onied.
9 Bab-Dummad, ibmar-durganga mas uked.
Sikwisichii-mimmigan mas-abealile, ega mas ukbalid.
10 Bab-Jehová moli-e-ganguedgi yeer-itosulid,
dule-ibmar-bursur-imakedgi yeer-itosurbalid.
11 Bab-Jehová, e-nug-odummomaladgi yeer-itoged,
e-sabgued-bensurmaladgi yeer-itobalid.
12 Jerusalén-neggwebur, Bab-Jehová-nug odummoge.
Sión-yar, be Bab-Dummad-nug odummoge.
13 Bab-Jehová be-yawagak-bargamalad-e-suarmar bega ogannosad.
Dule-be-yargi-gudidimaladgi nued-binsalesad.
14 Bab-Dummad be-yargi neg-bogidikid nasiked,
orosgi-dakleged-trigo-bur-nuedgi immerba be-imaked.
15 Bab-Dummad napnegga ibmar-soged,
e-ibmar-soged yog-imakar imakledaed.
16 Bab-Dummad ubsan-daklegedyob boo-sibudiki obated.
Buru-bateyob boo-gwamakaled obated.
17 Bab-Dummad dii-gwamakaled akwanyob obated.
Dii-gwamakaled-e-dambed, ¿doa baisur-itogoe?
18 Bab-Dummad-e-ibmar-sogedba dii-gwamakaled diree imaked.
Burwa-golega imaked, geb dii gannar suurmakega imaked.
19 Bab-Dummad Jacob-waganga e-gayaburba uksad,
Israel-dulemarga na E-Igar-Maid, E-Igar-Inniki-imaklemalad, uksad.
20 Bab-Dummad dulemar-yar-baid-baidgi-bukwamaladdi, deyob imaksasulid.
Amardi, bipisaale E-Igar-Mesisad wisgussurmalad.
¡Aleluya! ¡Bab-Jehová-nug odummolesun!