67
Bela-dule-bukwamalad Bab-nug odummomar
Namakmalad-e-iduedga soglesad, we-namakedi Neginotʼba namakoye.
1 Bab-Dummadye, wile be anmar-dake,
be anmargi nued-binsae,
bela-bela be-sabgued be anmarga oyoge,
2 adi, we-napneggi be-igar wisgumalagar,
bela dule-yar-baid-baidgi-bukwamalad be-abonoged wisgumalagar.
3 Bab-Dummad, dulemar be-nug odummomala,
bela dulemar be-nug odummomala.
4 Dule-yar-baid-baidgi-bukwamalad wergumala,
weligwaledgi namakmala.
Bedi, dulemarga innikigwadgi igar naboged.
Napneggi dule-yar-baid-baidgi-bukwamalad-e-iduedga be gued.
5 Bab-Dummad, dulemar be-nug odummomala,
bela dulemar be-nug odummomala.
6 Napneggi bela ibmar-durba sanmakoed,
Bab-Dummad, anmar-Bab-Dummad, anmargi nued-binsaoed.
7 Bab-Dummad, be anmargi nued-binsaoed,
bela we-napneggi-yarmar-nanaid-ugakaase Bab-Dummad-dobgumaloed.