12
1 Dule igar-nuegan-mamaidbina-itogerbadi, binsaed-nikaguedbina nue-soged.
Dule igar-nuegan-mamaid-isdar-dakeddi, dule-binsaedsulidaedid.
2 Dule-nueddaedgi Bab-Jehová nabir-binsaed.
Dule-galagwensuli-binsaeddi, Bab-Dummadse apor-gued.
3 Dule ibmar-isgana-imakedgi gargangued amiosulid.
Dule-innikidaed-e-gargangueddi, gwen gigli guosulid.
4 Ome-innikidaedi, e-sui-nug odummoged.
Ome-galagwensulidaeddina, e-sui-nug oichoged.
5 Dule-innikidaed-e-igarmar-amiedi, ibmar-inniki-imakedgi binsaed.
Dule-isgana-e-sunmakeddina, unnila emar-yardakedgi sunmaked.
6 Dule-isgana-e-sunmakedi, emar-yardakar sunmaked, ablis-eogedgi sunmaked.
Dule-nuegan-e-sunmakeddina, dulemar egi bendakleged amied.
7 Bab-Dummad sulibinsa dule-isganamar-imaked, degidba berguddamalad.
Dule-innikidaed-e-mimmigandina, gwen-berguosulid.
8 Dule e-binsaed-nikaguedba, e-nug odummoleged.
Dule-gwage-isgana-nikaddina, isdar dakleged.
9 Dule-san-dummarba-imaked-masgunned-satedba,
bur nuedid, dule-mesagwar-gudiid wis-e-mai-ega-ibmar-imaked-nikar.
10 Dule-innikidaedi, na e-moli-nikad nued akwediid.
Dule-isganadina, baisur e-ibmar daked.
11 Dule-sapurba-gadi-arbaedi, mas nikagudaed.
Dule, dule-gegeganaba-gudiiddina, binsaedsuli gued.
12 Ibmar-isganabina-surbinsa-itolegedi, dule-isganaga boniga gued.
Dule-innikidaeddina, sapi-nued-durbamakgwichiyob gued.
13 Dule-isgana na dukin gakansaar-sunmakedgi boni-amied.
Dule-innikidaeddina, boniganse galakusulid.
14 Dulemar-na-e-sunmakedba ibmar abingaed.
E-ibmar-imakedba ibmar abingabalid.
15 Dule-binsaedsulidaed na e-igar inniki-maiye bidaed.
Dule-binsaed-nikarbaddina, unaleged-igarba ibsaed.
16 Dule-binsaedsulidaedi, baisursunna uluddaed.
Dule-itoakwaadaeddina, egi-dule-urwed igi-barsaye sogdaed.
17 Dule-inniki-gudiid ibmar-napiragwad sunmaked,
dule ibmar-gusad-gakansaar-barsogeddina, unnila gakanbi-sunmaked.
18 Dule-yogasaar-sunmakedi, es-suidse-naibigulegeyob emar-imaked.
Dule-binsaed-nikarbad-e-sunmakeddina, ina-nuedyob gued.
19 Dule-ibmar-napiragwad-sunmakedi, sereddii megoed.
Dule-gakanbi-sunmakeddina, sikwas gudii guoed.
20 Dule-galagwensuli-binsaedi, emar-yardakedgi binsaed.
Dulemar-neg-bogidik-imakmaladdina, werguleged uked.
21 Dule-innikidaedi, boniganse akar-guosulid.
Dule-isganamardina, boniganse ibitomaloed.
22 Bab-Jehová dule-gadi-gakansamaladi, gwen-nabir daksulid.
Dule-inniki-gudiiddi, nued daked.
23 Dule-binsaed-nikarbadi, ibmar-wisirba na san-imaksulid.
Dule-binsaed-sulidaeddina, galagwensulidaed na oyoged.
24 Dule-gadi-arbaedi, negseoedid.
Dule-wiegaladina, maiga gudii guoed.
25 Sulibinsa-itogedi, dule-gwage wioged.
Gaya-nueddina, emar-weligwar imaked.
26 Dule-innikidaedi, binsaed-nued emarga uked.
Dule-isganadina, e-isguedgi emar-oichoged.
27 Dule-wiegala masgunnedsuli gudidaed,
dule-arbaegaladina, ibmar-nikagu daed.
28 Ibmar-inniki-imakleged-igargi undar-dula-gudiid amileged,
we-igargine burgwed-igar amilesulid.