78
Bab-Dummad e-dulamarga ibmar-imaked
Asaf, we-namaked-Masquilʼye-nugad narmaksad.
1 An-dulamar, an-ibmar-odurdaked be nue itomala,
an-ibmar-soged be nue itomala.
2 An ibmar-burbarmaladba sunmakoed,
dikasurgus negasailaunni ibmar-dukuar-mamaidi, an osanalogoed.
3 Anmar bato we-ibmar itodiid, bato anmar wisid.
We-ibmar anmar-babgan anmarga sogsadid.
4 Anmar anmar-mimmigangi we-ibmar odukuosulid.
Anmar anmar-wagan-danimaloedga Bab-Jehová-e-ganguedgi sunmakoed,
e-ibmar-dummagan-imaksadgi sunmakoed,
e-ibmar-dakledisurmalad-imaksadgi sunmakoed.
5 Bab-Dummad, Jacob-waganga Igar mesisad,
Israel-dulemarga Igar mesisad.
Anmar-dadganga-Igar-uksagusad,
be-wagan be odurdakoye,
6 adi, yoedse-be-wagan-danimaloedi, bela we-Igar wisgumalagarye,
degi, yoedse-mimmigan-gwalulemaloedi, bela we-Igar wisgumarmogagarye,
we-mimmiganmoga, we-Igargi na e-mimmigan-odurdakmogoed.
7 Deyobi, wemala, Bab-Dummadgi bensuli gumaloed,
Bab-Dummad-e-ibmar-dummagan-imaksad iegosurmalad.
Bab-Dummad-Igar-Maidba ibsamaloed.
8 E-dadganyobi guosurmalad.
E-dadgandi, binsaed-sate, uayasuli gusmalad,
e-gwagegi innikigwadba nanassurmalad,
e-ulubgi Bab-Dummad-sogedba gudii gussurmalad.
9 Efraín-wagan, sigu-miemalad-buleganad,
degi-inigwele, bila-onolenaid-ibagi wakite gusmalad.
10 Israel-dulemar Bab-Dummadbo-Igar-Mesisadba ibmar imaksasurmalad,
Bab-Dummad-Igar-Maidba ibsassurmalad.
11 Bab-Dummad-ibmar-dummagan-imaksadi,
ega ibmar-gegerdaklemalad-oyosadi, bela iesmalad.
12 Bab-Dummad Egipto-yargi, Zoán-nebagi, e-dadganga ibmar-dakledisurmalad-oyosgusadi, bela iesmalad.
13 Bab-Dummad, Israel-dulemar nabir-obakmalagala demar-dinnaa imaksad,
demar gasdibiryob ganna mesisad.
14 Bab-Dummad, ibginedba mogirbali Israel-dulemar-idu-nadapi gusad,
mutikidba soo-gaedbali idunadapi gusad.
15 Bab-Dummad, nega-dulesulidganba akwasaila marisad.
A-akwagi dii-aryomai imaksad,
geb a-dii-gobmalaga imaksad.
16 Bab-Dummad, akwagi dii-aryogega imaksad,
diwaryobi dii-aryomai imaksad.
17 Degi-inigwele, Israel-dulemar gannar Bab-Dummadgi-isgunai gusmalad,
nega-dulesulidganba Bab-Dummad-Bur-Biriginedgi gwisgunai gusmalad.
18 Israel-dulemar, yamo Bab-Dummad-wilubdakbi gusmalad,
agala, e-abegedba Bab-Dummadse masgunned-egicha gusmalad.
19 Bab-Dummadgi sunmaksa gusmalad, sogsagusmalad:
“¿Bab-Dummad, sunna anmarga nega-dulesulidganba mas-ukoe? Suli. Anmarga geg uke.
20 Ar napiragwa, Bab-Dummad akwasaila-sarsosgua, dii binnasuli aryoargusad.
Ar anmarga-mas-ukegala, ¿deyob imakbalo be ebinsae?
E-dulamarga, ¿sunna san ukbalo be ebinsae?”
21 Bab-Jehová, Israel-dulemar weyob-soge-itosgua, bela-belad uluded.
Jacob-wagangi sae-itoded,
Israel-dulemargi sabsur-uluded.
22 Ar Israel-dulemar Bab-Dummadgi bengusmalad,
Bab-Dummad e-bendakosurye binsasmalad.
23 Bab-Dummad, nibneg-akale, mogirmarga igar-uksad,
degidba, mogirmar argaded.
24 Bab-Dummad, Israel-dulemar mas-gunmalagala, mas-manáʼye-nugad ega obatisad,
madu-nibneggined-gunmalaga imaksad.
25 Bela Israel-dulemar baliwitur-e-madu guchamalad.
Nue-immelegedse-gunmalagala, Bab-Dummad ega mas barmialid.
26 Bab-Dummad, dad-nakwedsikid-burwa barmiar gusad.
E-gangued-nikadba dad-nakwed-argan-nuedsikid-burwa barmiar gusad.
27 Bab-Dummad, ukub-mileddaedyobi ega san obatisad,
demar-gakaba ukub-mergunaiyob ega nuumar obatisad.
28 Bab-Dummad, dulemar-danar-danar-bukwamaladgi, nuumar-babatega imaksad,
Israel-dulemar-e-neg-gabmalad-dikarba nuumar-obatisad.
29 Israel-dulemar bela-bela-immelegedse mas-guchamalad.
Deyobi, Bab-Dummad, ibmar-egichamaladi ega uksad.
30 Ar undar-immerba-gudii gussurmalad,
ar amba e-gaya-yaba mas-sigua,
31 Bab-Dummad-e-urwed egi gwisgunonikid.
Bab-Dummad, e-ibe bur-dule-dutusurmalad oburgwisad,
Israel-dulemar-bur-nuga-nikamalad ogilosad.
32 Degi-inigwele, Israel-dulemar amba isgudii gusmalad,
Bab-Dummad-geger-ibmar-daklemalad-imaksadgi bengusmalad.
33 A-ulale, Bab-Dummad, Israel-dulemar-e-ibagan sikwas-bunnogedyobi, berguega imaksad,
e-birgamar dobed-dummad-abalagi, berguega imaksad.
34 Ar Bab-Dummad Israel-dulemar-abar-oburgwisale, geb Israel-dulemar-baigan gannar Bab-Dummad-amiddamalad,
gwae-gwae gannar Bab-Dummadse nonidamalad.
35 Geb ebinsaddamalad, Bab-Dummad ega akwasailayob guye,
Bab-Dummad-Bur-Birigined e-bendaked guye.
36 Ar Israel-dulemar e-gayaginbi, e-gwabin-dukuginbi,
gakansaar Bab-Dummad-nug-odummodii damalad,
37 ar e-ulubgindi ega gakansadii damalad.
Bab-Dummadbo-Igar-Mesisadba, sogedba imaksasurmalad.
38 Degi-inigwele, Bab-Dummaddi wemar-wiledaksad,
e-isgusad ega elisad, wemar-obelossurgusad.
Bab-Dummad, gannar-gannar na e-urwed-barganai gusad,
e-urwedba ibmar-imaknai gussulid.
39 Bab-Dummad ebinsasgusad, wemarde unnila dulemar-guye,
unnila burwa-goleyob guye, gwen bar daklegosurye.
40 Israel-dulemar, nega-dulesulidgangi, bukidargus Bab-Dummadgi-yoledanigusmalad.
Nega-dulesulidgangi Bab-Dummad-wile-itogega imaksamalad.
41 Gannar-gannar Bab-Dummad-wilubdaknai gusmalad,
Israel-e-Bab-Dummad-Isligwaled-ourwenai gusmalad.
42 Bab-Dummad-e-gangued bipisaar ebinsassurmalad,
e-isdarmaladse-wilebukwa-onolesgusadi, ebinsassurmalad.
43 Egipto-yargi, Bab-Dummad ibmar-dakledisurmalad-oyosad iesmalad,
neba-Zoánʼye-nugadgi ibmar-dummagan-imaksad iesmarbalid,
44 Bab-Dummad, Egipto-yar-e-diwarmar abega obinnisad,
Egipto-dulemar, a-diwar geg gobe gusmalad.
45 Bab-Dummad, Egipto-dulemargi, gukurmar-bela-ibmar-biin-imakmalad barmiar gusad.
Noomar-ibmar-obelomalad barmiar gusbalid.
46 Bab-Dummad, Egipto-dulemar-e-ibmar-gwag-wesmaladi, sese-burwigana-omaega imaksad,
e-ibmar-gwag-gullemalad-digarmaladi, sesega urmaksabalid.
47 Bab-Dummad, Egipto-dulemar-e-uvaʼdub-digarnanaid, dii-gwamakaled-obatisadgi obelosad,
e-higo-sapimar, boo-gwamakarmaladgi obelosad.
48 Bab-Dummad, Egipto-dulemar-e-moli-bebe-nikamalad, dii-gwamakaled-obatisadgi oburgwisad.
E-sibad-wawaadmar mar-egi-odesadgi obelosad.
49 Bab-Dummad, Egipto-dulemargi bela-bela-e-urwed, e-sae-itoged, e-isdar-itoged, e-sae-daked barmiar gusad.
Baliwitur-ibmar-obelomalad danagwen barmiar gusad.
50 Bab-Dummad na e-urwed bar bargassur gusad.
Burgwedgi, Egipto-dulemar bar ollor-imaksasulid,
boni-dummaganga urmaksagusad.
51 Bab-Dummad, bela Egipto-dulemar-e-machi-sailaginmalad oburgwisad,
Cam-dulemar-e-machi-sailaginmalad ogilosad.
52 Bab-Dummad, sibad-wawaad-danar-bukwadyobi, Israel-dulamar-idunadapi gusad,
nega-dulesulidganba senadapi gusad.
53 Bab-Dummad, Israel-dulamar-mer-dobee-itomalaga, igar-nueganba semai gusad.
E-isdarmaladdi demargi-gundilegega imaksad.
54 Bab-Dummad, na e-yar-islidikidse Israel-dulamar-senoni gusad,
na e-garganguedgi we-yarmar-susadse senonikid.
55 Bab-Dummad, Israel-dulemar-nadapid-idu dule-baigan-bukwad onosgusad,
we-dulemar-e-napamar, Israel-dulemargadga-guega ega uksad.
Deyobi, Bab-Dummad, a-napamargi,
Israel-dadgan-dummagan-wagan urbisad.
56 Degi-inigwele, Israel-dulemar Bab-Dummad-wilubdaknai gusmalad,
Bab-Dummad-Bur-Biriginedgi aibitemalad,
e-Igar-Maidba ibsassurmalad.
57 E-babganyobi Bab-Dummadgi aibatemalad, egi yolenai gusmalad.
Israel-dulemar, warsi-binsaledyob dopere gusmalad.
58 E-bab-dummadse-goled-neg-sobsamaladba, Bab-Dummad-oulusmalad,
ibmar-e-bab-dummadga-imakdimalad-e-wilub-sobsamaladba, Bab-Dummad-nobguega imaksamalad.
59 Bab-Dummad, weyob ibmar-daksagua, uluded,
degidbali, bela Israel-dulemar-obachad.
60 Silo-neggweburgi e-neg-meged-siidgi aibated.
Agi, Bab-Dummad dulemar-abargi maidaenad.
61 Bab-Dummad, na e-Ulu, e-gangued-yeerdakleged-e-wilubga guedi,
e-isdarmaladse-galegega imaksad.
62 Bab-Dummad bela-bela e-dulamargi urwemaisoggu,
es-suidgi e-dulamar-oburgwilegega imaksad.
63 E-dula-sapingan soogi gummaksamalad,
e-yaganga sui-nikued-ibagi-namakleged namaklessulid.
64 E-dule-irwa-Bab-Dummadse-gormalad es-suidgi oburgwilesmalad,
E-omegan-e-ibe-sui-burgwismaladi, e-suimarga gwen bonai gussurmalad.
65 Geb Bab-Dummad, igi-dule-gabmair atakardae,
deyobi atakalid.
Igi-dule-bila-onoged-buled vino-gobnair binnasuli gormakdedae,
deyobi Bab-Dummad uludedba binnasuli goted.
66 Bab-Dummad, e-isdarmalad-sikirmakega imaksad,
degisadegu bingeguega imaksad.
67 Bab-Dummad, José-wagan-obachad,
Efraín-wagan-sussulid.
68 Bab-Dummad, aka bur Judá-wagan-sunonikid,
na e-yar-bur-sabed-Sión sunonikid.
69 Bab-Dummad, ese-goled-nega nibnegyobi matusuli sobsad,
Bab-Dummad, igi-napneg degisadegu-gangu-nasiksa,
deyobi na e-neg gangu sisad.
70 Bab-Dummad, e-mai-David-sunonikid,
sibad-wawaad-edarbedgi-arbadiidgi David-onosad.
71 Sibad-wawaad-baregindidaedgi, Davidʼse gochad.
Bab-Dummad, ega e-dulamar-Jacob-wagan-akwega,
Israel-dulemar-egad-gued-akwega, Davidʼse gochad.
72 David na e-gwage-innikigwadba Israel-dulemar-akwisad,
e-binsaed-nue-nikadba dulemar-idudii gusad.