26
Yawagak-dakmalad
1 Dule-yawagak-dakmalad weyob mimilesmarmogad.
Coréʼgi dulemar-danimalad:
Coré-machi-Meselemías, Asaf-wagwa.
2 Meselemías-e-masmaladi, wemalad:
Zacarías, machi-sailagined. Zacarías-yarbalid, Jediael.
Jediael-yarbalid, Zebadías. Zebadías-yarbalid, Jatniel.
3 Jatniel-yarbalid, Elam. Elam-yarbalid, Johanán.
Johanán-yarbalid, Elioenai.
4 Obed-Edom-e-masmaladi, wemalad:
Semaías, machi-sailagined, Semaías-yarbalid, Jozabad.
Jozabad-yarbalid, Joa. Joa-yarbalid, Sacar.
Sacar-yarbalid, Natanael. 5 Natanael-yarbalid, Amiel.
Amiel-yarbalid, Isacar. Isacar-yarbalid, Peultai.
Ar Bab-Dummad Obed-Edomʼgi nabir binsassoggu, ega masmala-bukidar uksad.
6 Obed-Edom-machi-Semaías masmala-baigan nikusbalid. Wemar, e-babgan-e-gwenadgan-iduedga gudii gusmalad. Ade, we-dulemar, dule-gandikmalad naed.
7 Semaías-e-masmaladi, wemalad:
Otni, Rafael, Obed, Elzabad.
Wemar, dule-gala-ibegan nanaed.
Semaías-e-gwenadgan:
Eliú, degi, Samaquías.
Wemar, dule-gala-ibegan nanamogad.
8 Bela wemar, Obed-Edom-waganmalad. Wemala, e-wagan-e-masmala, degi, e-gwenadganse-bakar, dule-gala-ibegan-naed, arbaedgi gandikmaladid.
Obed-Edom-wagan,
waladulapaa-gakabo (62) mergued.
9 Meselemías-e-masmala, degi, e-gwenadganse-bakar,
warambe-gakabaabak (18) mergued,
bela dule-gandikmaladid.
10 Merari-wagwa-Hosaʼye-nugad-e-masmaladi, wemalad:
Simri, (machi-sailaginedsulinad, degi-inigwele, e-bab, bur-dummadga nug-imaksad).
11 Simri-yarbalid, Hilcías.
Hilcías-yarbalid, Tebalías.
Tebalías-yarbalid, Zacarías.
Belagwable Hosa-e-masmala, degi, e-gwenadganse-bakar,
warambe-gakapaa (13) mergued.
12 Weyob dule-yawagak-dakmalad, wachi-wachiba-arbamalaga mimilesmalad. Wemala, degi, e-dummagan, e-gwenadganse-bakale, Bab-Jehováʼse-goled-neggi-arbamalaga mimilesmalad. 13 Yawagak-iliba egi nakulemalagala, burwiganase-bakale, dummaganse-bakale, e-babgan-e-gwenadgan-merguedba, ibmargi-wilubdaklegar yopira mimilesmalad.
14 Mimilenaigua, Yawagak-Dad-Nakwedsikid-dakega,
Selemías sulenonikid.
Yawagak-Dad-Nakwed-Sapiledsik-dakegardi,
Selemías-machi-Zacarías sulenonikid.
Zacaríasʼde, dule-binsaed-daked-nuedid.
15 Yawagak-Dad-Nakwed-Argan-Nuedsikid-dakega,
Obed-Edom sulenonikid.
Bab-Dummadse-goled-neggi ibmar-sabolemalad-neg-dakedgi-arbaegardi,
Obed-Edom-e-masmala sulesmalad.
16 Dad-argwanedsik Yawagak-Salequetʼye-nugad-dakegardi,
Supim, Hosaʼbogwa sulesad.
A-yawagaksik igar-nakwileged maid.
Wachi-wachiba-arbaleged weyob mimilesad:
17 Iba-ilibali yawagak-dad-nakwedsikidgi,
Levita-dulemar-nakulemalad, walanergwa (6) bukwamalad.
Yawagak-dad-nakwed-argan-sapiledsikidgi,
walabake bukwamarbalid.
Yawagak-dad-nakwed-argan-nuedsikidgi,
walabake bukwamarbalid.
Degi, ibmar-saboleged-neg-iliba,
agi, ebo-ebo bukwamarbalid.
18 Dule dad-argwanedsik neg-imba-naidgi nakulemalaga,
Levita-dulemar walabake bukwamalad.
Degi, dule neg-ollor-naid-dakedga,
walabo gwichibalid.
19 Weyob Coré-wagan, degi, Merari-wagan yawagak-dakmaladgi-arbaega mimiles nanaed.
Dule-mani-dakmalad, degi, dule-dummagan-baigan
20 Levita-dulemar-baigan, Bab-Dummadse-goled-neggi ibmar-nuegan-gargermalad-bukwad-daked-Ahíasʼga sulesmalad, degi, ibmar-Bab-Dummadga-nugsalegaled-dakedga sulesmarbalid.
21 Gersón-wagwa-Laadán-e-wagan e-neguya-sedimaladi Jehiel-masmala ega gudimalad.
Jehiel-e-masmala, wemalad:
22 Zetam, degi, Joel.
Wemar-warbogwad Bab-Jehováʼse-goled-neggi ibmar-nuegan-gargermalad-dakedga sulesmalad.
23 Deginbali,
Amram-dulemar-abargi, Izhar-dulemar-abargi,
Hebrón-dulemar-abargi, Uziel-dulemar-abargi,
dule-sulesmalad, wemalad:
24 Sebuel, ibmar-Bab-Dummadga-nugsalegaled-daked-e-dummadga nugsalesad.
Sebuelʼde, Moisés-machi-Gersón-e-wagwad.
25 Sebuel-e-gwenadgan, e-gwenad-Eliezerʼgi-danikidi, wemar sulesmalad:
Eliezer-machi-Rehabías. Rehabías-machi-Jesaías.
Jesaías-machi-Joram. Joram-machi-Zicri.
Zicri-machi-Selomit.
26 Selomit, degi, e-gwenadganmala, Bab-Jehováʼga ibmar-nuegan-nug-imaklegar-bukwad dakedmaladid.
We-ibmar-nuegan-nug-imaklegar-bukwad, wemar uksad:
Rey-David,
Israel-e-gwenadgan-e-gwenadgan-e-dummagan,
sorda-mili-milibalid-e-dummagan (1,000-1,000),
sorda-dulataled-dulataled-e-dummagan (100-100),
sorda-dummagan-baigan.
Selomit, degi, e-gwenadganmala bela a-ibmar dakmaladid.
27 We-ibmarmar bila-onolesadgi sulesmaladid. Degi, we-ibmarmar, Bab-Jehováʼse-goled-neg-nudakega nug-imaksamalad. 28 Deyopira, Selomit, degi, e-gwenadganmala Bab-Dummadga ibmar-belagwable-nug-imaklesad akwismarbalid.
We-ibmarmar we-dulemar uksamalad:
Negburgan-daked-Samuel, Quis-machi-Saúl,
Ner-machi-Abner, Sarvia-machi-Joab, degine, dule-baigan.
We-dulemar, Bab-Jehováʼga-we-ibmarmar-belagwable-nug-imaksamalad akwismalad.
29 Izhar-e-wagansik:
Quenanías, degi, e-masmala,
Israelʼgi sailaganga mamaid,
degi, Israel-dulemarga igar-itoged-dummaganbalid,
degine, neggwebur-baiganbo igar-itomaladid.
30 Hebrón-dulemarsik:
Hasabías, degi, e-gwenadganse-bakar, dule-gandikmalad-naed,
bela miligwen gaka dulataled-ilagugle (1,700) mergued.
Wemar Jordán-diwar-dad-argwanedsik bela Bab-Jehováʼga, degi, reyga arbabukwamalad.
31 Hebrón-dulemar-e-gwenadgan-e-gwenadganga, Jerías e-dummadga maid.
Birga-dulabogus (40) Rey-David-yar-semaidgi, nugmar-narmakar-mamaid-gardagi Hebrón-wagan-danimalad amismalad. Agi daklenonikid, Jazer-De-Galaad-neggweburgi Hebrón-waganmar-abargi dule-gandikidmalad gudimala. 32 Jerías-e-gwenadgan dule-gandikmalad-naed. Amarde, bela milibo gaka dulataled-ilagugle (2,700) mergued. Degi, e-gwenadgan-e-gwenadgan-dummadganga maimarbalid.
Rey-David wemar-dakega Jerías-e-gwenadgan-onug-imaksad:
Rubén-wagan-dakega,
Gad-wagan-dakega,
Manasés-wagan-neg-abalad-dakbaligar.
Deginbali, bela Bab-Dummadga negdakega,
degi, reyga negdakbaliga onug-imaksabalid.