102
Dule-naibi-itodiid Bab-Dummadse-goled
Dule-naibi-itodiid, gege-bar-gugusadgi Bab-Jehováʼse ise-boar gornaid.
1 Bab-Jehováʼye, an bese-gornaid be itoge,
wilesagwar-an bese-gornaid bese mosana gadin.
2 Bonigan angi-yolenonikile, mer be an-idu dukuo, nue be an-itogo.
An bese-gornaile, gwae be an-abin-imako.
3 An-ibagande, waayob bergudedaed.
An-garmardina, soogi-gummaknaiyob itoleged.
4 An-gwage ber nollomakded,
gaganyob dinguded,
ukuddi bar an itosurgusad.
5 An binnasuli-akiginnedbali, an-garmardi daledgusad.
6 Noo-negsulidganba-gukudiidyobi, an wargwen itoged.
Irmon-neg-ayaraledgangi-gudiidyobi, an wargwen garmakdiid.
7 Bar an gabdisulid,
sikwi-walagwen-uas-birgi-gudidaedyobi, an gudiid.
8 An-isdarmalad bane-bane mesagwar an-imakdimalad,
yogasaar an-nug-oichogega an-nug-gadimalad.
9 Degisoggu, sooburu an madisunnad.
An-ibyanisde, an-gobedba-mesa an gobdisunnad.
10 Bab-Dummad, be sabsur-uludedbali, sabsur-an-imaksa gusad.
Sabsur-nakwaa be an-imaksagu, be an-barmeted.
Deyob be an-wiosad.
11 An-ibagande, negsichiledanikiyobi, bato bergudanikid.
Gagan-dinguddaedyobi, an guded.
12 Bab-Jehová, ar bedina, degisadegu be negsemai guoed.
Be-nugdina berguosulid, degisadeguoed.
13 Be, Sión-dulemar bendaknonikoed,
be-sabgued ega be oyononikoed.
Ar a-ibagan bato nagunonikid.
14 Anmar-be-maimar, Jerusalén-neggweburbina nue-sogmalad.
E-negmar-ayarar-bukwadi, nunmaked-dummad anmarga uked.
15 Bela dulemar-yar-baid-baidgi-bukwamaladi, Bab-Jehová-nug-dobe-nanadii gumaloed.
Bela-yar-baid-baidgi-reyga-mamaid, Bab-Jehová-e-gangued-yeerdakleged magar-dakmaloed.
16 Ar Bab-Jehová, Sión-neg-ayarar-siid gannar soboed,
e-gangued-nikad oyononikoed.
17 Dule-ibmar-suli-gudimalad-ese-goledi itogoed,
dule-ese-wilesagwar-gornaidi itogoed.
18 Wagan-danimalad wisgumalaga, we-ibmar narmaklego.
Dulemar-gwalulemaloed, Bab-Jehová-nug-odummomalaga, we-ibmar narmaklego.
19 Ar Bab-Jehová, dulemar-gales-gorbukwad-itogega, e-neg-islidikid-akale, napneg-naid nue-dakded.
20 Bab-Jehová, dulemar-oburgwilegega-galesbukwad-onogegala, napneg-naid nue-dakded.
21 Bab-Jehová, dulemar Sión-yargi-e-nug-barsogmalagala, napneg-naid nue-dakded.
Jerusalén-neggweburgi e-nug-odummomalagala, napneg-naid nue-dakded.
22 Bab-Jehová-nug-odummomalagala, bela we-dulemala danakwaa ambikudmaloed,
reymar-negsemamaidi, bela ambikudmaloed.
23 An gudiidgine, Bab-Dummad, an-ibe an-niga onollomaksad,
an-ibagan osikirmaksad.
24 Agala, an ise-wilegar ega sogded: “An-Bab-Dummadye, mer be an-ibe an-ibagan osikirmakye.
Bab-Dummad, ar begardina ibagan geg bergued.
25 Gebesailaunni, napneg be nasiksad,
degi, nibneg-naid be-argangi be nasiksabalid.
26 We-napnegdina, berguoed, nibnegmoga bergumogoed.
Bedina berguosulid.
Igi mormar serguddae, deyobi, bela nibneg, degi, napneg, sergudoed.
Mormar-ogwalegeyob be ogwaoed.
Mormar-milegeyob be imakoed.
27 Bab-Dummad, bedina amba gannar maid,
be-ibagan gwen berguosulid.
28 Be-nug-odummodimalad-e-mimmigandina, nued-gudii gumaloed.
E-waganmala, be-asabinni gudii gumarmogoed.”