119
Bab-Dummad-Igar-Nued-Maidgi namaked
Alef
1 Dulemar-inniki-nanadimalad, Bab-Jehová-Igar-Maidba nanadimalad.
Amargi, Bab-Jehová, ise-nued binsaed.
2 Dulemar-Bab-Dummad-Igar-Maidba-gudimaladi, bela-bela-ulubgi-be-amidimaladi,
amargi, Bab-Jehová, be ise-nued binsaed.
3 We-dulemar, bipisaale ibmar-isgana imakdisurmalad,
unnila, Bab-Dummad-Igarbarbi nanadimalad.
4 Bee be Be-Igar-Islidik-Mamaid mesisad,
adi, a-sogedba nanamalagar.
5 Be-Igar-Mamaidba an nanadiguega,
bitigi bela-bela eba an innikii nanadii gusana gadin.
6 Bela Be-Igar-Islidik-Mesisadba an nanaele,
an binge-itogosulid.
7 Be-Igar-Inniki-Nabolemalad-Mamaid an durdaksale,
an innikigwadbali ulubgi be-ogannogoed.
8 ¡Be-Igar-Mamaid-Sogedba, an nanaoed!
¡Bipisaale melle be an-iego!
Bet
9 ¿Igi-sapingwa melle-isguega, na nuekwaa nanadii guergebe?
Unnila, Be-Gayaburba-Maidbarbi nanadii guergebed.
10 An gwage-ulubgi bela-belad, an be-amidiid.
Be-Igar-Islidik-Mamaidgi, melle aibanega be an-imako.
11 Melle begi-isguegala,
Be-Gayaburba an-gwage-ulubgi an na sediid.
12 ¡Bab-Jehová, be-nug-odummolesun!
¡Be-Igar-Mamaidgi be an-odurdake!
13 Igar-Megisadba bela be ibmar-sogsadi,
dulemarga an sogsad.
14 Bela ibmar-nikadba bur bule Be-Igar-Mamaidba-nanadiidgi
an weligwar itodiid.
15 Be-Igar-Islidik-Mamaidgi an binsaoed,
Be-Igarbarbi an nue-nanadii guoed.
16 Be-Igar-Mamaidgi an weligwar itogoed.
Bipisaale, an Be-Gayaburba gwen iegosulid.
Guímel
17 An be-mai-guedi, nue-wile be dakdii guo,
deyobi, an nabir gudii guoed,
be-Gayaburba-sogedba an nanadii guoed.
18 Be-Igar-Biriginmalad-Mamaid,
magar-itogega be an-imake.
19 We-napneggine, an dule-baid gued,
melle angi Be-Igar-Islidik-Mamaid be odukue.
20 Bane-bane an Be-Igar-Nabolemalad bei-durdakbiedbali,
an yaisur-itoged.
21 Dule-san-dummarba-imakmaladse be urwemaid.
Dule-isganamar, Be-Igar-Islidik-Mamaidgi-banguder, ega be sabsur-ibmar soged.
22 Melle we-dulemar isdar-an-dakmalaga, be imako.
Melle ibgwensur-an-samalaga be imako,
Ar an Be-Igar-Mamaidba an nanadiid.
23 Dule-gandikmalad angi ichakwa-sunmakmar-inigwele,
andi be-mai-guedi, Be-Igar-Mamaidginbi binsadii guoed.
24 Be-Igar-Mamaid, weligwar an-imaked,
anga binsaed-ukedid.
Dálet
25 An san bela-itoged,
Be-Anga-Ibmar-Sogsadba be an-ogannoge.
26 An-gudiidgi an bega sunmaksagua, be an-abin-imaksad.
¡Be-Igar-Mamaidgi be an-odurdake!
27 Be-Igar-Islidik-Mamaidi, magar-itogega be an-imake,
adi, be-ibmar-gegerdaklemaladgi an binsaegar.
28 An ulubgi wile-itogedba bodiid,
degisoggu, Be-Gayaburbagi baisur-itogega be an-imake.
29 Gakan-igarmargi mer-nanaega be an-imake.
Be-wile-dule-dakmaidba Be-Igar-Nuegan-Maidgi be an-odurdake.
30 Igar-Napiragwad-Maid an susad.
Be-Igar-Mamaid angadga an imaksad.
31 Bab-Jehová, Be-Igar-Sogsadgi an alamaknaid,
melle bingeguega be an-imako.
32 Be-Igar-Islidik-Mamaidba an gwae ibsaoed,
ar gwage-weligwar an-imakdaed.
He
33 Bab-Jehová, Be-Igar-Mamaidgi be an-odurdake,
an eba nanadii guoed.
34 Be-Igar-Maidba-nanaegala, Be-Igar-Maid magar-itogega be an-imake.
Geb gwage-ulubgi bela-belad eba an nanadii guoed.
35 Be-Igar-Islidik-Mamaidba be an-iduge,
ar agi an wergued amied.
36 Unnila Be-Igar-Mamaidbarbi-binsaega be an-imake.
Melle ibmar-baiganbina-surbinsa-itoged be an-imake.
37 Melle ibmar-binsarmaladbina-sogega be an-imake.
Be-Igar-Maidba-nanaega be an-imake.
38 Igi be dule-be-dobee-nanadimaladga be ibmar imaksa,
deyobi, an-be-mai-guedga be Ibmar-Imakoye-Sogsad, be imake.
39 Mesagwar-imaklegedgi an dobe-itodiidgi be an-onoge,
ar Be-Igar-Nabogedi, we, ibnuedid.
40 Be-Igar-Islidik-Mamaidbina an nue-soged.
Be-igar-innikii-imakedba dula-gudii be an-imake.
Vau
41 Bab-Jehová, igi na be Sogsa-Gusa,
deyob be-sabgued be anse oyoge,
deyob dule-bendaked be anse oyoge.
42 Deyobi, dule-isdar-an-dakmaladga an sogoed.
Ar Be-Ibmar-Sogsadgi an bensulid.
43 An-gwabinduku, ibmar-inniki-soged be imake.
Ar Be-Igar-Mamaidgi an bensulid.
44 Be-Igar-Mamaidba an degisadegu ibsadii guoed,
Deyob degisadegu an imakoed.
45 An bonisuli nanadii guoed,
ar an Be-Igar-Islidik-Mamaid amisad.
46 Be-Igar-Mamaidgi reymar-asabin an sunmakoed,
gwen an bingeguosulid.
47 Be-Igar-Islidik-Mamaidbina an nue-soged,
an egi wergued.
48 Be-Igar-Islidik-Mamaid an nue-sabedbali, an-argan an onakoed,
Be-Igar-Maidgi an binsaoed.
Zain
49 An-be-mai-guedga be Ibmar-Sogsa-Gusadi be ebinsao,
a-Gayaburba-abdakagwar-gudiguega, be an-imaksad.
50 An bukib-binsaedba-wile-itodiidgi, a-Gayaburba baisur-itogega an-imaked,
Be-Ibmar-Sogedi, an-ogannodaed.
51 Dule-san-dummarba-imakmalad angi nue-isdar sunmakdimalad,
degi-inigwele, andi Be-Igargi bangudisulid.
52 Bab-Jehová, be epenne Be-Igar-Nabosadi an ebinsaed.
A-Igarmala, an-gwage-baisur-itogega imaked.
53 Dule-isganamar Be-Igar-metemaladi,
sae-itogega an-imaked.
54 An we-napneggi sikwas-gudiidgi,
Be-Igar-Mamaid, an-namakedga gusad.
55 Bab-Jehová, mutikgusale, an be-ebinsaardaed.
Be-Igar-Sogedba an nanabied.
56 Be-Igar-Islidik-Mamaid-sogedba-nanadiguedi, angi siid,
an imakedsegad.
Chet
57 Bab-Jehová, bebi angadga gued,
Be-Gayaburbaba-nanaoye an sogsad.
58 Bela-bela gwagegi an be-amidiid.
Be-Ibmar-Sogsadba ise-wile be an-dake.
59 An-daedgi an binsaargua,
Be-Igar-Mamaidba an gannar nanaded.
60 Be-Igar-Islidik-Mamaid-sogedba nanaegala,
an undar-binsadii gussulid.
61 Dule-isganamar an-gaegala, an-ebirdimalad.
Degi-inigwele, Be-Igar-Maidi an gwen-iessulid.
62 Be-Igar-Inniki-Maid-nukad, an bega dog-nuedye-sogegala,
nega-gabigwenbali an gwichiguardaed.
63 Ani an, dulemar-be-dobekwaa-nanadimalad-e-aid.
Ani an, Be-Igar-Islidik-Mamaidba-nanadimalad-e-aid.
64 Bab-Jehová, ¡Be-Igar-Mamaidgi be an-odurdake!
We-napneg-naidgi bela be-sabgued-nikadi oyolenaid.
Tet
65 Bab-Jehová, bee be, Be-Ibmar-Sogsadbali,
be nued an-nidii gusad.
66 An Be-Igar-Islidik-Mamaidgi an bensulid.
Agala, gatik-ibmar-wisgued be an-imake,
ibmar-mag-itoged be an-imake.
67 An sabsur-odurdakleged-iduale, an-itolegedba galagwensuli an gudii daed.
Emigindi, Be-Gayaburba-Sogedba an nanadiid.
68 Bab-Dummad, bedi dule-nuedid.
Be, ibmar-nuegan-imakedid.
¡Be-Igar-Mamaidgi be an-odurdake!
69 Dule-san-dummarba-imakmaladi angi isdar-sunmakmalad.
Degi-inigwele, andi gwagegi bela-belad Be-Igar-Islidik-Mamaid-sogedba an nanaed.
70 We-dulemar, gwage-dutusurmaladid.
Andina, Be-Igar-Maidgi wergudiid.
71 Bur-nueddo, an sabsur-odurdaklesgu.
Abali, an Be-Igar-Mamaid durdaknonikid.
72 Be-Igar-Maidi, olo-mili-milibalidba bur bule ibnuedid.
Be-Igar-Maidi, mani-mili-milibalidba bur bule anga ibidar-nuedga gued.
Yod
73 Bee be, we-napnegse an-barmialid, bee be, anga burba uksad.
Be-Igar-Mamaid-durdakegala, nono-nued be anga udage.
74 Dulemar-be-nug-ogannodimalad an-dakalile, weligwar-itodmaloed,
ar an, Be-Gayaburbagi, bensuli gudiid.
75 Bab-Jehová, an wisid, Be-Igar-Mamaidi innikigwadbiid.
Degisoggu, nabiridba sabsur-be-an-odurdaksado.
76 Be-sabguedi, an-gwage-baisur-itoge imaked.
Ar Be-Anga-Sogsagusadba be imaksad.
77 Be-wile-dule-dakedi, anse be oyodage.
Dula-gudii be an-imakdage.
Ar Be-Igala, weligwar an-imakedid.
78 Dule-san-dummarba-imakmalad, obingegsalesun,
ar binsarsunna an-ogakansadimalad.
Andi Be-Igar-Islidik-Mamaidgi bur binsaoed.
79 Dulemar-be-nug-ogannodimalad, gannar anbo-atogega be imaksun.
Dulemar-Be-Igar-Mamaid-wismalad, gannar anbo-atogega be imaksun.
80 An-gwage Be-Igar-Mamaidba innikii nanasun,
adi, an melle bingeguegar.
Caf
81 Bab-Jehováʼye, bela-belad be-an-bendaked an abdakdiid,
Be-Ibmar-Sogsadgi an bensulid.
82 Be Anga-Ibmar-Sogsad-abdakdiidbali, an-dala galakuded.
An weyob soged: “¿Sana wede gwage-baisur-itogega be an-imaknonikoe?”
83 Bato an seredgus-inigwele, wagar-bapigwargus-inigwele,
amba Be-Igar-Mamaid gwen an iedisulid.
84 ¿Bule napi an dula gudii guoe?
¿Sana be, dule-an-balegindimalad-sabsur-odurdakoe?
85 Dule-san-dummarba-imakdimaladi, an-yardakega igar amismalad.
Be-Igar-Sogedba-nanadisurmaladi, an-yardakega igar amismalad.
86 Bela Be-Igar-Mamaidi innikigwadbiid.
¡Bab-Dummadye, be an-bendake!
Binsarsunna an-balegindimalad.
87 Napneggi an-oburgwednaga gusmalad.
Degi-inigwele, andi Be-Igar-Mamaidgi gwen bangussulid.
88 Be-sabed-dummarba-nikadbali, be anga burba-ogannosun.
Be-Igar-Mamaid-sogedba an nanaoed.
Lámed
89 Bab-Jehová, Be-Gayaburbadi degisadeguad,
nibneggi, Be-Gayaburbadi gwen gwagmaisulid.
90 Be-innikidaedi, degisadeguad.
Napneg be nasiksad, innikigwadba nagusad.
91 Be-Igar-Uksadbali, emi-iba-akale, we-ibmarmar amba bukwad.
Bela we-ibmarmala be-sogedba ibmar-imakbukwad.
92 Be-Igar-Maid, weligwar an-imaksasulina,
bukib-binsaedba an bato bergusbinnenad.
93 Bipisaale, Be-Igar-Mamaid an gwen iegosulid,
ar we-igarbali, be an-san-burba dula imaksad.
94 Bab-Jehováʼye, be an-bendake,
andi, begadga-gued.
Andi, Be-Igar-Islidik-Mamaid ulubse baramidiid.
95 Dule-isganamar an-obelobigudimalad.
Andi, Be-Igar-Mamaid-magar-itogega alamakdiid.
96 Bela ibmarmar e-bergued-nika an dakdiid.
Unnila, Be-Igar-Islidik-Mamaidbi gege bergued.
Mem
97 ¡Be-Igar-Maidbina an nue soged!
Bane-bane an egi binsadaed.
98 Be-Igar-Mamaidi, an-isdarmaladbali bur bule binsaed-nika an-imaked.
Ar Be-Igar angadga an imaksad.
99 Bela an-odurdakmaladba bur bule an ibmar magar-itoged.
Ar an Be-Igar-Mamaidgi binsadigu daed.
100 Girmarba bur bule an ibmar magar-itoged.
Ar an Be-Igar-Mamaid-sogedba nanadiid.
101 Be-Gayaburba-Sogedba-nanaegala,
bela igar-isganagi an bangusad.
102 Be-Igar-Mamaidgi an bangussulid,
ar bee be an-odurdaksad.
103 Ibibayobi Be-Gayaburba anga ochii gue.
Achanis-maedba bur bule anga ochii gued.
104 Be-Igar-Mamaidbali, an binsaed-nuegan amidiid.
A-ulale, bela gakan-igarmar an isdar daked.
Nun
105 Be-Gayaburba gwallu-meegwadyobi an-iduedga gued.
Neg-ibegwalebayobi anga igar oyoged.
106 An bega ibmar-ise-sogar-sogsadi, an imakedsegad.
Be-Igar-Mamaid-sogedba an nanadii guoed.
107 Bab-Jehová, an bela-bela bato nue dummad-wilediid.
¡Be-Gayaburba-sogedba be an-ogannoge!
108 Bab-Jehová, an bega ibmar-sogedi be abingasana gadin.
Be-Igar-Mamaidgi be an-odurdake.
109 Bonigan-abargi an-sandi gudiid,
degi-inigwele, Be-Igar-Maiddi an iedisulid.
110 Dule-isganamar an-yardakbimalad,
degi-inigwele, Be-Igar-Mamaidgi andi bangudisulid.
111 Be-Igar-Mamaidi, degisadegu angadga-guega an susad,
ar an-gwage-weligwar imakdaed.
112 Degisadegu, an-burgwedsega
gwage-ulubgi Be-Igar-Mamaid-sogedba nanadioye an sogsad.
Sámec
113 Dule-wagar-darbo-damaladi, an isdar daked.
Be-Igar-Islidikiddi, an nue-sabed.
114 Bab-Dummad, bedi an-odukuega gued,
bedi an-sigu-abgaedibayobi anga gued,
Be-Ibmar-Sogsadi, an edarbediid.
115 “¡Dule-isganamar, be angi bangue!
An-Bab-Dummad-Igar-Mamaidba an nanabied.”
116 Be-Gayaburba-Maidbali, be an-ogannoge, agi an dula gudiguoed.
An-ibmar-edarbediidgine, melle bingeguega be an-imake.
117 Be an-bendake, adi, an bendaklegoed.
Be-Igar-Mamaidgi, an weligwar itodiguoed.
118 Dulemar-Be-Igar-Mamaidgi-nodimaladi, be isdar dakdaed.
Ar gakansaedginbi binsadidamalad.
119 Napneggi dule-isganamar-bukwadi, ibmar-isgana-milediidyob be daked.
A-ulale, an Be-Igar-Mamaidbina nue-soged.
120 An be-dobedbali, be-asabin an wawanmakgwichid,
Be-Igar-Nabolemalad-dobee an itoged.
Ayin
121 Igar-inniki-imaklemalad an imakdiid.
Melle dule-mesagwar-an-imakdimaladga be an-urmako.
122 An-be-mai-guedga, igar-nueganbi-guega be imako.
Melle dule-san-dummarba-imakmaladi mesagwar-an-imakega be imako.
123 Be an-abonogega, an be-abdakdiidba an-dala mommoleded.
Be-Igar-Sogsad anga-guedi, an edarbediid.
124 Sabed-dummarba be nikadbali, be-mai be sabguo.
Be-Igar-Mamaid be an-odurdake.
125 Andi be-mai gued.
An Be-Igar-Mamaid-durdakega, Be-Igar-Mamaid mag-itoge be an-imake.
126 Bab-Jehová, ar Be-Igar-Mamaidba nanasurmarsoggu,
be-ibmar-imakbied be imaksunna.
127 Bela ibmarmar-baiganba bur bule Be-Igar-Mamaid bur an sabed.
Be-Igar-Mamaidbina olobali bur bule an bina soged.
Olo-sunnadbali bur bule an bina itoged.
128 A-ulale, Be-Igar-Mamaidbali an nanaed.
Bela Be-Igar ibmar-baiganbali nueganbi an daked.
Bela gakan-igarmardi an isdar daked.
Pe
129 Be-Igar-Mamaidi doggus-ibnuedid.
A-ulale, an e-sogedba nanadiid.
130 Be-Gayaburbagi sunmakledele, magar ibmar-itogega anmar-imaked.
Dule-ibmar-wissulid magar-ibmar-itogega imakbalid.
131 An bela-bela Be-Igar-Mamaid-durdakbiedbali,
Be-Gayaburbabina an nue soged.
132 Bab-Dummad, wile-be-an-dake.
Igi be gusgu dule-be-nug-odummodimaladi wile be dakdae,
deyobi, be an-dakmoga.
133 Be-Igar-Sogsadba-nanaega be an-imake.
Melle igar-isgana angi obinega be imake.
134 Dule-ibmar-sabsur-imakedgi be an-ollor-imake,
ar an Be-Igar-Mamaidba an nanabied.
135 Be-ise-nued-binsaedi be-maiga be oyoge.
¡Be-Igar-Mamaidgi be an-odurdake!
136 Be-Igar-Mamaidba bar nanasurgusmalad-ulale,
an-ibyanis suurmakemaid.
Tsade
137 Bab-Jehová, bedi dule-innikigwadid,
innikigwadba bedi igarmar nabogedid.
138 Be-Igar-Mamaid-be-uksadi, bela innikigwadbiid.
Be-Igar-Mamaidgi bengulesulid.
139 An-isdarmalad Be-Gayaburba-Maid-iedmaladbali,
an bela-bela nue sae-itoged.
140 Be-Gayaburba isedar-swilidikidid,
a-ulale, an Be-Gayaburba nue-sabed.
141 Andi san-bipi-imakdiidbali, ibgwensur daklediid,
degi-inigwele, Be-Igar-Mamaidi, an iedisulid.
142 Be Igar-Inniki-Imakedi, degisadegu innikigwadbiid.
Be-Igar-Mamaidi, napiragwadid.
143 Surbinsa an itononikile, Be-Igar-Mamaiddi weligwar an-imaked.
Suli-suli an itononikile, Be-Igar-Mamaiddi weligwar an-imaked.
144 Be-Igar-Mamaiddi, gusgu innikigwadbiid.
A-igarba nabir gudiguega, a-igar-magar-itoge be an-imake.
Cof
145 Bab-Jehová, bela-bela gwagegine an bese goled. Be an-abinsae.
Be-Igar-Mamaid-sogedba an nanabied.
146 An-bendakye an bese goled.
Ar Be-Igar-Mesisad-sogedba an nanabied.
147 Bese bendakleged egisegala, wakudaryalaba an gwisguardaed.
An Be-Gayaburbagi bensulid.
148 Be-Igar-Mamaidgi-binsaedba,
mutikidbali, an gabdasulid.
149 Be dule-wile-nue-dakdasoggu, be an-itoge.
Bab-Jehová, Be-Igar-Innikigwadba be an-ogannoge.
150 Dule-isganamar-an-balegindimaladi, an-walikgudanikid.
Amar, Be-Igar-Mamaidgi bangus gudimalad.
151 Bab-Jehová, be an-walikaa gudiid.
Be-Igar-Mamaidi, belagwable napiragwadbiid.
152 Dikasurgus, an Be-Igar-Mamaid wisi gudiid,
ar gusgu be a-Igar omesisad.
Resh
153 An-wile-itodiidi be dake,
bonigangi be an-ollor-imake,
ar an Be-Igar-Mamaidi gwen an iedisulid.
154 Be an-irwa gwisgue, be an-bendake.
Be-Gayaburba-sogsadba be an-ogannoge.
155 Dule-isganamargi, burbar-bendakleged-igar dikasur naid,
ar Be-Igar-Mamaidi gwen-amisurmalad.
156 Bab-Jehová, be-dule-wiledakedi dummarbaa gued.
Be Igar-Nabomaidba, burba-dulad be anga uke.
157 Dule-an-balegindimalad bukidarad, an-isdardakmalad bukidarad,
degi-inigwele, Be-Igar-Mamaidgi an bangudisulid.
158 An dule-yardakdimalad-dakalile, an sae-dakdaed,
ar Be-Gayaburba-sogedba gwen nanadisurmalad.
159 ¡Bab-Jehová, be dake! Ibiyobi Be-Igar-Mamaid an sabe.
Be sabgued-dummarba-nikadbali, burba-dulad wis be anga uke.
160 Bela Be-Gayaburba-Mamaidi napiragwadid,
Be-Igar-Maidi bela innikigwadba degisadegu maid.
Sin
161 Ar binsarsunna dule-gandikmaladi an-balegindiid,
an-gwage-ulubgine an Be-Gayaburba-dobekwaa nanadiid.
162 Be-Gayaburbagi an weligwar-itoged,
dule-ibmar-nuegan-gargerbamalad-amisadyobi, an egi wergued.
163 Gakan-igar an sae-daked, an nue-isdarsunna-dakdaed.
Degi-inigwele, Be-Igar-Maiddi an nue-sabed.
164 Be-Igarmar nue-napiragwad-guedbali,
an bali-bali be-nug odummoged.
165 Dule-Be-Igar-Mamaid-sabgudimaladi, gwagegi bogidik itodimalad.
Wemar igar-isganaba gege selemalad.
166 Bab-Jehováʼye, wis be an-bendakena gadin.
Ar Be-Igar-Mamaidbali an ibmar imakdiid.
167 Bela-belad an Be-Igar-Mamaid-sogedba nanadiid,
ar an Be-Igar nue-sabed.
168 Bela Be-Igarmar-Mamaidba an nanadiid,
ar bela be an-ibmar-saedi wisid.
Tau
169 Bab-Jehováʼye, gandikidba an bese-goledi, bese warmaksun.
Be-Gayaburba-Maidba magar-ibmar-itogega be an-imake.
170 An bese ise-wilesakwaa-goledi bese warmaksun.
Be-Ibmar-Sogsadba be an-bendake.
171 Be-Igarmar-Mamaidgi be an-odurdaksad.
A-ulale, an-gwabinduku be-nug ogannoged.
172 Ar bela Be-Igar-Mamaid innikigwadbisoggu,
Be-Ibmar-Sogsadgi an namaked.
173 Bab-Jehováʼye, Be-Igar-Mamaidi angadga an imaksasoggu,
gwae be an-bendakdage.
174 Bab-Jehováʼye, wis be an-bendaked an be-abeged.
Be-Igar-Maidi weligwar an-imakedid.
175 Be-nug-odummogega, dula-gudii be an-imake,
Be-Igar-Nabolemaladi, an-bendakega gusun.
176 Sibad-wawaad-yoggus-gudibayobi, an gudiid.
An-be-maiga-gudiid be amidage,
ar Be-Igar-Mamaidi an gwen iedisulid.