13
Bab-Dummad e-dulamar-swilidik imakoed
1 Bab-Jehová sogdebalid: “A-ibagine, Rey-David-e-gwenadgan-e-isgued-eliega, degi, Jerusalén-dulemar-e-isgued-eliega, dii ariomai guoed.
2 ”A-ibagine, we-yargi ibmar-bab-dummadga-imaklediid-e-nugmar an elinonikoed. Bipisaale bar ese gorlenai guosulid.”
Bab-Jehová-Bela-Gangued-Nikad weyob soged: “Deginbali, we-yargine, e-bab-dummagan-gayaburba-barsogmalad, degi, bela burba-isgana an obelogoed. 3 Ar amba dule-gwensak Bab-gayaburba-barsogdii gualile, e-babgan ega sogdemaloed: ‘Bab-Jehová-nuggi be gakansadiiye. Degisoggu, be-oburgwilegergebye.’ Ar na Bab-Jehová-gayaburba-barsogedga-imaksad-ular, e-babgan es-suidgi ewarar a-dule-oburgoed.
4 ”A-ibagine, Bab-gayaburba-barsogmalad gakansaar-sunmaksad-ulale, bingegudmaloed. E-mor-ibmar-ukagi-makaled-yoi bar emar-yardakosurmalad. 5 We-dulemar sogdemaloed: ‘An Bab-Dummad-gayaburba-barsogedsulid. Unnila an sapurgi-arbaed-duled. An sapingwa-akale, sapur-duled.’ 6 Ar dule-wargwen, ese egichialile: ‘Be-argangi nailikgusad-igar-maidi, ¿igi be gusa?’ Weyob emar-abin-imakdoed: ‘We-an-nailikgusadi, an-aimar-neggi an-naibi-imaksamalad.’ ”
Sibad-wawaad-edarbed-nailikgusad
7 “Es-suid, be an-sibad-wawaad-edarbed onailiksae.
An dulegi-bensurgudiidgi be yoledage.
Ani Bab-Jehová-Bela-Gangued-Nikad weyob soged.
Sibad-wawaad-edarbed be oburgwe.
Deyobi, sibad-wawaadmar duurmakdemaloed,
geb an e-burwigana obelogoed.
8 Dulemar we-yargi-bukmalad-e-walapaagwadgi, warbo bergumaloed.
Unnila wargwen burgosulid.
Ani Bab-Jehová weyob soged.
9 Degi-inigwele, we-dule-durgusmaladdi, an soogi odurdakoed.
Ar igi mani swilidik-guega soogi-dulege, deyobi, an swilidik imakoed,
ar igi or soogi wilubdaklege, deyobi, an wilubdakoed.
Geb degine, we-dulemar anse gornanai gumaloed,
geb an, abin-imakoed.
An sogdoed: ‘Wemar, an-dulamalad.’
Wemar sogdemogoed: ‘Bab-Jehová, anmar-Bab-Dummadid.’ ”