2
1 Sión-yargine gar-trompeta ogormar,
an-yar-islidikidgi neg-owisoleged-gar be ogormar.
Bela dulemar-we-yargi-gudimalad wawanmakmar,
ar ade, Bab-Jehová-danikid-e-iba mosad,
ar bato nue-warmaksad.
2 A-ibagi, negasichid nagunonikoed,
neg gudure sigoed.
Mogirmar-gudureged nagunonikoed,
neg daas sigoed.
2. BAB-JEHOVÁ-E-IBA-DANIKIDGI GANNAR SUNMAKLENAID
(2:2b-11)
Igi neg-oibodanikile, bela yarmargi neg-mee imakdanidae,
deyobi, dule-bukidar dule-bulegana danimaloed.
Epenne we-dulemaryobid dulemar gwen dakledisulid,
deginbali, yoedsega dulemar-deyobid gwen daklegosurbalid.
3 We-dulemar sooyobi gumalad,
bela ese ibmar gummaked.
We-dulemar-nonikoed-iduale, soo bela ibmar-ogumaked,
we-dulemar-nasad-sorbali, soo bela ibmar-obeloged.
We-dulemar, amba yoo dagegua,
we-yar-naidi, Edén-nainuyobi daklegenad.
We-dulemar, we-yargi-nasmargua,
e-sorbali, yar, nega-dulesulidganyob nagusad.
E-ganguedgi ibmarmar geg wakinned.
4 E-gangued, moliyob gangumalad.
Dulemar-moli-birgi-abarmakmaidyob abarmakmalad.
5 Yar-birgi ichomakdemalale, bila-onomalad-ur-napagined-gollomakedyob, oimakmalad.
Igi-gagan-dinnagana soose-gummakdele, gormamaidae,
deyobi gollomakmalad.
Igi-bila-onomalad-bulegan, bila-onogega guagwar bukmala,
deyobi gumalad.
6 We-dulemar-asabin bela dulemar-we-napneggi-bukmalad gwakidmalad,
bela e-niga argwatemalad.
7 Bila-onomalad-buleganyobi urwemalad,
bila-onomaladyobi galumar-birgi nakwe-nakwe imakmalad.
Bela ilekwaa na e-igarba namaloed
gwen igar-baid-baidsik-nadapi gumalosulid.
8 Na muchub-muchub-yolenanai gumalosulid,
na ilemakar nadapmaloed.
Sigu-egi-milemamaid-abinni,
amba ilekwaa nadapi gumaloed.
9 We-dulemar neggweburgi sabsur ubononimaloed,
galumar-matusulid-mamaid-birgi abarmakdimaloed.
Negmargi nakwe-nakwe imaknonimaloed,
dule-atursamaladyobi, yawagak-seniganaba dognonimaloed.
10 We-dulemar-bila-onomalad-abin napneg wawanmakdoed,
nibneg giglimakdoed.
We-dulemar-abin dada, degi, nii sichii nadoed,
bela niisgwamala bar gaosulid.
11 Bab-Jehová, e-sordamar-idu-nadapi,
maryob e-gaya-goled itogega imakoed.
Bab-Jehová-e-sordamala bukidarad,
e-igar-uksadba-ibsamaladi, gege ebisleged.
Bab-Jehová-danikid-e-iba gwayed-dummadid, dobed-dummadid.
¿Doa abin-gwisguoe?
3. BAB-JEHOVÁ-DULE-WILEDAKED
(2:12-27)
Isgued na be barsogmarsun
12 Bab-Jehová weyob soged:
“Emigindi, bela-bela be-gwage-ulubgine be an-amimala,
mas-gunsuli be gudii gumar,
be bomar, degi, be naibi itomar.”
13 Wile-itogedbali, mer mor-esirmakedgi be binsamar.
Unnila gwagegi nunmaked-dummad-itonai be gumar.
Be-Bab-Dummad-Jehová be gannar amimar,
ar ade, Bab-Dummad, dule-nuedid, dule-wiledakedid,
Gwae-gwae urwesulid, bela-bela emar-sabgumaid,
sabsur-odurdakoye-sogda-inigwele, igi-barsaye sogdedaed.
14 Abakale, Bab-Dummad binsaed gwakalile, igi-barsaye sokalile,
deyobi, anmargi ise-nued binsaoed.
Ibmar-gwag-ukleged, degi, vinoʼmar,
Bab-Dummad-Jehováʼgadga guoed.
15 Sión-yar-birgi gar-trompeta ogormalo,
dulemar-onmakega ese gormalo,
masgullesulid-iba nasikmalo.
16 Bela dulemar-bukwad-onmakega imakmalo,
bela dulemar swilidik ambikumalo.
Sapin-dummagan bela onmakmalo,
burwigana onmakmalo,
goemarse-bakale, onmakmalo.
Emisgwa-ome-nikusad e-gabedneggi nodage,
emisgwa-sui-nikusad e-gabedneggi-maidgi nodamoga.
17 Bab-Dummad-neg-yawagak-siid,
degi, ibmar-ukleged-aila-siid,
amar-imbagi, dule-irwa-Babse-gormalad Bab-Jehováʼga-arbamaladi, be bomala.
Weyob sognanai be gumala:
“Bab-Jehováʼye, be wile be-dulamar dake.
Mer be-dulamar-nug-oichogega be imake,
mer dulemar-yar-baid-baidgi-bukmalad be-dulamargi dodogega be imake.
Ibiga dulemar-yar-baid-baidgi-bukmalad sogmaloe:
‘¿Ar bia e-Bab-Dummad nadsunna?’ ”
18 Geb degine, Bab-Jehová na e-sabgued e-yarga oyosad,
e-dulamar egi-isgussuliyobi daksad.
Bab-Jehová e-dulamar-ese-wilenaid-abin-imaksad
19 Bab-Jehová e-dulamarga weyob sogded:
“An bemarga ibmar-gwag ukoed,
vinoʼmar, degi, olivo-gwallu ukbaloed.
Bemar we-ibmarmargi immelemaloed.
Dulemar-yar-baid-baidgi-bukmalad bemargi dodomalaga bar an imakosulid.
20 ”Dule-dad-nakwed-argan-sapiledsik-danikid an bemargi-banguega imakoed,
a-dule, dule-buksurmaladsik, dule-negasulidganba an balimetoed.
E-sordamar-idu-danimalad, dad-nakwedsik-demar-naidgi, didulegega an imakoed.
E-sordamar-sorba-danimaladdi, dad-argwanedsik-demar-naidgi, didulegega an imakoed.
E-muimar nunguega an imakoed,
sunnasuli-yapannega an imakoed.”
Bab-Jehová ibmar-dummagan imakoed.
21 An-yargi-bukmalad mer-dobgumala,
bur weligwar itomala, wergumala.
Ar Bab-Jehová ibmar-dummagan imakoed.
22 Ibdula-sapurbarmalad, mer dobgumala,
ar gaganmar aramakdagoed.
Sapimar bela sanmakdagoed,
sapi-higueraʼye-nugadi, degi, uva-dubmar yeer sanmakdagoed.
23 Sión-dulemar weligwar-itomar,
be-Bab-Dummad-Jehováʼba be wergumarsun.
Ar be-Bab-Jehová e-iba-sogedba bega dii owioed.
Ar igi epenneunni, ibmar-digleged-idu dii owidae,
degi, ibmar-gwag-weleged-idu dii owidae,
deyobi bemarga dii-wied-ibagan nasikoed.
24 Ibmar-gwag-saboged-negmar ibmar-gwag ena sigoed.
Ibmar-gwagmar-egured-negmar vino ena sigoed.
Olivo-gwallu ena sigbaloed.
25 Bab-Jehová soged:
“Ses-danagwen-gudimalad, ses-dummagan,
ses-sapingana, ses-burwigan,
birga-nasmaladgine bemar-ibe bela ibmar-gwag guchagusad,
gannar bemar a-ibmarmar-nikuega an be-imakoed.
26 Bemar obinebaka, nue-immelegedse gunmaloed,
geb be-Bab-Dummad-Jehová-nug be odummomaloed.
Ar ani be-Bab-Dummad-Jehová, bemarga ibmar-gegerdakleged imakoed.
An-dulamar bar bipisaale, bingeguosurmalad.
27 Geb degine, wisgumaloed,
ani an Israel-dulemar-abargi gudiiye.
Ani an e-Bab-Dummad-Jehová gued.
Anyobid dule-baid sated.
An-dulamar bar bipisaale, bingeguosurmalad.”
4. BAB-DUMMAD-E-BURBA-ISLIGWALED AIDENONIKOED
(2:28-32)
28 Bab-Jehová sogdebalid:
“We-ibmar-gusad-sorbali, An-Burba bela-dulemargi an odenonikoed.
Be-masmala, degi, be-bunamala, an-gayaburbagi sunmakdemaloed.
Selebagusmalad gabdakdemaloed,
sapingana negburgan dakdemaloed.
29 A-ibagangi, An-Burba, mai-machergangi, mai-omegangi, an odenonibaloed.
30 Ibmar-gegerdakleged nibneggine, napneggine, an oyogoed.
Ablisbi neg-nagunonikoed,
soo-dummad oyolegoed,
degi, waa-bupurmagwichi neg gudoed.”
31 Bab-Jehová-e-iba-dobegwar-itoleged-danikoed-idu,
e-iba-gwayed-dummad-danikoed-idu,
dad-ibegwar-ganaidi negasichidga gudoed,
nii-ganaidi ablisgi-oglesayobi ginnitibi daklenonikoed.
32 Bela dulemar e-Bab-Dummadga Bab-Jehová-imakmaladi, abonolemaloed.
Ar igi Bab-Jehová sogsagusa,
deyobi, Sión-yargi, Jerusalén-neggweburgi, abonoleged nikaoed.
Bab-Jehová na dulemar-susagusadi,
dulemar-dula-bemaloed-abargi gudii imakoed.