18
3d. Jesús-galesad, ega-igar-itolesad, oburgwilesad, degi, diglesad
(18:1–19:42)
Jesús-galesad
(Mateo 26:47-56; Marcos 14:43-50; Lucas 22:47-53)
1 Jesús, Babga-wegi-ibmar-sogsad-sorbali, e-sapinganmala dian-Cedrónʼye-nugad-obakar nadegusad. We-dian-dikarba, sapimar, degi, dutumar digar-naid. Agi Jesús e-sapinganmala ambikudapid.
2 Judas, darba-Jesús-uknaid, a-neg wismogad. Ar ade, gusgu Jesús e-sapinganmala ase ambikunad damalad. 3 Degisoggu, Judas, a-negsega Roma-sordamar-idudani gusad. Eba danigusmarmogad, dule-irwa-Bab-Dummadse-gormalad-e-dummagan-sogedba, degi, Fariseoʼmar-sogedba suar-ibmala-nugsalesmalad. A-suar-ibmala, Judasʼba gwallu-yalaba, acha-gwallu-sedani, degi, es-suid-sedani, gusmalad.
4 Ar Jesúsʼdi bela egi-ibmar-guoed wissoggu, dulemar-abin noalid. Ega sogded:
—¿Doa be amimala?
5 Abin-sogdemar:
—Jesús-Nazaretʼgined an amimalad.
Jesús, abin-sogded:
—Ani an a-duled.
Judas, darba-Jesús-uknaid, amar-abargi deun gwichi gusmogad. 6 Jesús amarga sogsagu, ani an a-duleye, amar sorsik sikirmakdemalad, degi, napagi aimukudmalad. 7 Jesús gannar amarse egisdebarsun:
—¿Doa be amimala?
Gannar amar, abin-sogdemar:
—Jesús-Nazaretʼgined an amimalad.
8 Jesús, abin-sogded:
—An bega bato sogsamalad, ani an a-duleye. Be an-amimalale, nabirdo. An-sapingansedi mer be achamalo. Be naega imakmalo.
9 Ar weyob gusdo, adi, Jesús-ibmar-sogsadba guega:
“Be-anga-dulemar-uksadi, wargwensaar an oyoggussulid.”
Juan 6:39
10 Degi, Simón-Pedro, es-suid-sediid e-uka-yaba-maid-onosgu, dule-irwa-Bab-Dummadse-gormalad-bur-dummad-e-mai naibi-imaksad. E-uaya-nuedsikid ibe siksad. A-maide, Malcoʼye nugad. 11 Geb degi, Jesús, Pedroʼga sogded:
—Be-es-suid e-uka-yaba be odoge. Bab anga dummad-naibiguoedi ina-gagbid-gobedyobi, anga-uknaidgi ¿an wilegosurde? Suli. An wilegergebed.
Jesús, dule-irwa-Babse-goled-bur-dummad-asabin gwisgudapid
(Mateo 26:57-58; Marcos 14:53-54; Lucas 22:54)
12 Geb Roma-suar-ibedmar, e-dummad, degine, Judíoʼmar-Bab-Dummadse-goled-neg-suar-ibmala, Jesús-gasmarsunnad, edichamalad. 13 Anásʼye-nugadse Jesús-sesmargweled. Anásʼde, Caifás-e-sakad. Caifásʼdi, a-birgagi, dule-irwa-Bab-Dummadse-gormalad-bur-dummadga maid. 14 We-dule-Caifás, deun, Judíoʼmarga binsaed-uksadid, ega sogsagusad, dule-wargwen neggwebur-anar bur burgwer, nabirye.
Pedro, Jesús-akudakye sogsad
(Mateo 26:69-70; Marcos 14:66-68; Lucas 22:54-57)
15 Simón-Pedro, degi, Jesús-sapin-wargwen, Jesús-sorba nadapgusmalad. We-sapin-wargwenad, dule-irwa-Bab-Dummadse-gormalad-bur-dummad mag daksoggu, dule-irwa-Bab-Dummadse-gormalad-bur-dummad-e-neg-imbase Jesúsʼba dogsamogad. 16 Ar Pedroʼdi magaba yawagak-naba gwisgusad. We-sapin-wargwen, dule-irwa-Bab-Dummadse-gormalad-bur-dummad-mag-dakedi magaba gannar noalid, geb ome-yawagak-dakedbo-sunmaksagu, negyaba Pedro-odosad. 17 Geb degi, ome-yawagak-dakedi, Pedroʼga sokalid:
—¿Ar be Jesús-e-sapinmosursi?
Pedro, abin-sogded:
—Suli, an e-sapinsuli.
18 Ar neg damberbasoggu, Bab-Dummadse-goled-e-dummad-maigan, degi, suar-ibmala-Bab-Dummadse-goled-neggi-arbamalad, soo ogasmalad. Amar soogi wabukmargu, Pedro soogi-wamogaga, amar-abargi gwichi gusmogad.
Anás, Jesúsʼse ibmar-egichisad
(Mateo 26:57-68; Marcos 14:53-65; Lucas 22:66-71)
19 Degidgine, dule-irwa-Bab-Dummadse-gormalad-bur-dummad, Jesúsʼse e-sapingan-egichialid, degi, e-igar-odurdakdiid ese egichiarbalid.
20 Jesús, abin-sogded:
—An-sunmaksadi bela bakar-buud dulemar-asabin an sunmaksad. An gusgu Judíoʼmar-onmakedneggi, degi, Bab-Dummadse-goled-neggi bia Judíoʼmar ambikunoni-daedgi, an dulemar-odurdaksad. An-sunmaksadi, dukuar an sunmaksasulid. 21 ¿Ar ibiga be anse egissunna? Dulemar-an-itosmaladse, be egise, igi an sunmaksa. Ar amar wisid, igi an sogsa.
22 Jesús degisogsagua, Babse-goled-neg-daked-suar-ibed-wargwen, Jesús-walik-gwichidi, wagargi Jesús-bibyosgu, ega sogded:
—¿Ar weyob dule-irwa-Babse-gormalad-bur-dummad abinsalesi?
23 Jesús, abin-sogded:
—An noar ibmar sogsale, be anga sogdo, ibigi noar an sogsa. An ibmar napira sogsardi, ¿ibiga be an-sarsosunna?
24 Geb degi, Anás, Jesús-atinnar dule-irwa-Babse-gormalad-bur-dummad-Caifásʼse barmissunnad.
Pedro gannar Jesús-akudakye sogsabalid
(Mateo 26:71-75; Marcos 14:69-72; Lucas 22:58-62)
25 Deunni, Pedroʼdi amba soo-naba-wagwichidgi ega sogdemalad:
—¿Ar be Jesús-e-sapin-wargwenadmosursi?
Degi, Pedro osuloded, abin-sogded:
—Suli, an a-e-sapinsuli.
26 Dule-irwa-Babse-gormalad-bur-dummad-mai-wargwen, dule Pedro-e-ibe-uaya-siksad-e-gwenad, Pedroʼga sokalid:
—Sapimar-digar-naidgi, degi, dutumar-digar-naidgi, Jesúsʼba be gudii, ¿an be-daksasursi?
27 Pedro gannar osulodbalid, geb agi gannir yog namakaled.
Pilato Jesúsʼga igar-itosad
(Mateo 27:1-2, 11-26; Marcos 15:1-15; Lucas 23:1-5, 13-25)
28 Geb degi, Caifás-neggi-gunanai, Pilato-neg-Pretorioʼye-nugadse Jesús-sesmalad. Deun, bato oibodanisoggu, Judío-dummagan melle na ised-nikuegala, Pilato-negse dogsasurmalad. Ar dogele, ised-nikumalodole, degi, Judíoʼmar-ibagi sibad-wawaad gunmalosurdole. We-sibad-wawaad Oburgwilegoenad-Ibagi gundamalad. 29 Degidbali, Pilato Judíoʼmarse nononisunnad, ega sogded:
—Degite, ¿ibi-ular we-dulede be anse sedanimarsunna? ¿Ibi oakalossunna?
30 Abin-sogdemar:
—We dule-isganasulina, anmar bese sedanisulinad.
31 Geb degi, Pilato Judío-dummaganga sogdesun:
—Be we-dule nidmar, be-igar-maidba ega be igar amimalo.
Judíoʼmar, abin-imakdemalad:
—An geg ega igar amimalad. Bemar-Roma-dulemar anmarga igar uksasulid, dule-isgudimalad oburgodeeye.
32 Jesús-ibmar-sogsadba-guega, deyob gusad, ar ade, sogsagusad, ede igi burgoe. 33 Geb degi, Pilato e-neg-Pretorioʼye-nugadse gannar dogdebarsunnad, degi, Jesúsʼse gordapid, ega sogded:
—¿Ar be Judíoʼmar-e-Rey-sunnadi?
34 Jesús, abin-sogded:
—¿Bee be, na be deyob soge? Igi, ¿dule-baid-bega-sogsadba be soge?
35 Pilato, abin-sogded:
—¿Judío-dule be an-daksi? Be-dulemar, degi, dule-irwa-Babse-gormalad-e-dummagan anga be-sedanimalad. ¿Ar ibu be oakalossunna?
36 Jesús, abin-imakded:
—An Reyga-meged-igar we-napnegginedsulid. An Reyga-megedi, we-napnegginedina, an-sordamar anbina urwemaloenad, adi, melle Judíoʼmarse an galegegar. Ar emigindi, an Reyga-megedi, we-napnegginedsulid.
37 Geb degi, Pilato ega sogdesun:
—Degisoggu, ¿be reysunde?
Jesús, abin-sogded:
—Ar bede soged, an reyye. Igar-napiragwadgi-sunmakega an gwalulesad. Agala an we-napnegse nonikid. Ar dule igar-napiragwad-sordale, an-gayaburba-soged itoged.
38 Geb Pilato ega sogded:
—¿Ar ibu igar-napiragwadsunna?
Ar deyob Pilato Jesúsʼga sogsagu, gannar magaba Judíoʼmarse noalid, amarga sognonikid:
—Ar we-dule gwen-ibmar-oakalos an daksulid. 39 Ar bemar gusgu Oburgwilegoenad-Ibagi, dule-wargwen-esgaryagi-mellesiid bega onogega be anse egisdamarsoggu, ¿an bemarga Judíoʼmar-e-Rey-onobi be abemala?
40 Geb degi, bela gannar binnasur gotemarbalid, sogdemalad:
—Suli, we-duledi suli. Anmarga be Barrabás onoge.
Barrabásʼdina, atursaed-duled.