30
2b. Judá-dulemar gannar e-yargi bukuoye soglesad
(30:1–33:26)
Judá-dulemar-gales-bukwad gannar nonikoed
1 Bab-Jehová Jeremíasʼga sognonikid. 2 “Ani Israel-dulemar e-Bab-Dummad-Jehová soged: An bela bega ibmar-sogsad gardagi be narmako. 3 Ar ibagan danikid, an-dula-Israel-dorgan, degi, an-dula-Judá-dorgan gales-bukmalad gannar an wese sedagoed. An e-dadganga-yala-uksadse an sedagoed, a-yalagi na yeer-itobukwa gumaloed.”
4 Bab-Jehová Jeremíasʼga Israel-dulemargi sunmaksad, degi, Judá-dulemargi sunmaksad. 5 Weyobi Bab-Jehová soged:
“Dule dobedba binnasuli-gorbukwa itolesad,
gwayale-gwayale oimakbukwa itolesad,
neg-bogidikid itolesulid.
6 Yamo be dakena, ese be egisena,
machergan, omeganyobi muu-neggi nagusogeye.
Degite, ¿ibiga machergana, siamar-muuneggi-nagueyobi, musiragi alamaknanai an daksunna?
¿Ar ibiga e-wagarmar bela sipuu daklesunna?
7 ¡Duledar-wiles! Ibagan-bulegan, ibagan-weyobid-dakledisulid omos.
Jacob-dulemarga, suli-suli-itoged-ibaga guoed, degi-inigwele, we-ibagan-bulegangi ollorgumaloed.”
8 Bab-Jehová-Bela-Gangued-Nikad soged:
“An-dulamar mailediidgi an onogoed,
atinnaryob-ebipilediid an esikoed.
Dulemar-baigan-e-maiga bar guosurmalad.
9 Unnila bemar be-Bab-Dummad-Jehováʼsebi, be gordii gumaloed.
Be-e-reyga be arbadii gumaloed.
Rey, Davidʼyobid an bemarga barmidagoed.”
10 Bab-Jehová soged:
“An-dula-Jacob-wagan, melle be gwayemar.
An-dula-Israel-wagan, melle be dobee itomar.
Jacob-wagan, ar an we-yargi be-onogoed,
ar be-wagan-Babiloniaʼse-gales-selesmalad an onogoed.
Gannar be bogidik-gudii guoed.
Dobedsuli be garmakdii guoed,
dulemar bar be-ogwayosurmalad.”
11 Bab-Jehová soged:
“An be-bendakega be-yalaba gwichid.
Bia an be-oaisakismala, a-yarmala an bela-naitinagase obelogoed.
Degi-inigwele, bemardi an be-obelogosulid,
unnila igar-innikigwadba an sabsur-bemar-odurdakoed,
an bemar-odurdaksuli an guosulid,
an bemar-odurdakedsegad.”
12 Bab-Jehová weyob soged:
“Be-boni-amisad geg nudakleged,
be-boni-yaa-siidga bendakleged-igar sulid.
13 Bega-igar-nudakega dule-be-ulagwisgued sated,
ar be-boniga bendakleged-igar sulid,
ar be-boni-nikadga nugued-igar sated.
14 Bela bebo-galagwensur-nanasmalad be-iesmalad,
bar bemar-amiedgi binsasurmalad.
Be, dummad-ibmar-isgana-imaksad-ulale, degi, be, dummad-isgusad-ulale, an be-sarsosad,
degi, a-ulale, an be-odurdaksad.
Igi dule-isgana dule-sabsur-imakdamalayob an bemar-imaksad.
15 ¿Ibiga nunmakedba be binnasuli gole?
Ar be-bonide gege-nudakleged.
Be, dummad-ibmar-isgana-imaksad-ulale, degi, be dummad-isgusad-ulale,
an weyobi bemar-imaksad.
16 ”Bela be-wiomaladi, bela wiolemarmogoed,
bela be-isdarmalad gales-seledmaloed.
Begi-dii-dii-annamaladi, egi dii-dii annalemarmogoed,
bela dulemar-bei-ibmar-sumaladi, bela ei ibmar sulemarmogoed.
17 Gannarse an be-onudakoed,
be-boni-amisadi an bega osulogoed.
Ar be-isdarmalad sogmalale, Sión-yala oballessiiye,
dule bar Sión-yalagi binsasurmarye.
Deyob sokarmalar, gwen akarsulid.”
18 Bab-Jehová weyob soged:
“Jacob-wagan-gales-bukmalad gannar an sedagoed,
Jacob-wagan an nue-wiledakoed.
Neggweburmar gannar e-ambikusadgi ambikuoed,
reyneg gannar iduar-sii gusadgi sigoed.
19 Neg-galimbabali, dog-nuedgi-namakleged itoledagoed,
degi, weligwaledba binnasuli-oimake itoledagoed.
Be-anagan an bega omelomai imakoed,
bega ichegumai guosulid.
Be-nug-ogannodii an imakoed,
mesagwar-imakledii be guosurmalad.
20 Be-mimmigana, idualedyobi gumaloed,
an-asabinni gannarse-bukwa gumaloed.
Ani an, bela dule-mesagwar-be-imakmalad obelogoed.”
21 Bab-Jehová soged:
“Bemar-abargi, bemar-iduged nodagoed,
a-dulegine, bemarga-negseed danikoed.
An-walikaa-guega an imakoed, anba gudii guoed.
Degite, ¿doa an-walikaa anse-dagega guakwasunna?
22 Bemar anse alile, be an-dulaga gumaloed,
ani an, bemar-Bab-Dummadga gumogoed.
23 ”An-urwedi burwa-dummad-goleyob gued.
Burwa-bipirmakaledyobi gwichigualid,
dule-ibmar-isgana-imakmaladgi, gwichigunonikoed.
24 An-urwedi gwen-bogguosulid,
bela an-ibmar-abemaid-imakedse, an-urwed bogguoed.
Geb bela we-ibmarmar-gusadgi, be magar itononimaloed.”