10
Israel-dummaganga ibmar-soglenaid
1 Dule, igar-isgana-omesmalad, be duledar-wilesmar.
Dule, dulemar-idu igar-yeer-gangu-omesmalad, be duledar-wilesmar.
2 Bemar, dule-wilemalad-ibmar-nikuega be imaksurmalad,
an-dula-wilesagwa-gudimaladga be igar nudaksurmalad.
Siamar-ei-sui-burgwisadi, be wiodimalad,
dule-sergan-sated-ibe be ibmar atursadimalad.
3 Bemar sabsur-odurdaklealile, ¿bemar igi imakoe?
Boni-dummad bannaba-nosa begi-dani be dakalile, be-bendakega, ¿doase be goloe?
¿Bia be-ibmar-nuegan be odukumaloe?
4 Ar be bar oakalogosurmalad.
Ar bemar gales seledmaloed.
Emar-gales-bukwad-abargi be mesagwar gumarmogoed.
Sulile, burgwarmalad-imbagi be oburgwilemarmogoed.
Weyob bemar imaklego-inigwele, Bab-Dummad-urwedi, amba bogigumaiosulid,
Bab-Dummad amba amargi urwemaioed.
Bab-Dummad Israel-dulemargi Asiria-sordamar barmidagoed
5 Bab-Jehová weyob soged:
“An bela-bela sae-itoged,
Asiria-e-Rey anga sabsur-odurdaked-suaryobi guoed.
A-suargine, an sabsur-dulemar-odurdakoed.
An isdar-itogedbali, a-suar an ebugoed.
6 Yala-nue-isgus-naidse an barmidoed,
dulemar an-ourwega-imakbukwadse an barmidoed,
adi, ibmar ei atursanaega, e-ibmar ei bela weenaegar.
Igi-dule dii-dii napa-imake,
deyob-emar-imaklegega an barmidoed.
7 Ar Asiria-e-reydi deyob-imakodeeye gwen binsassulid,
deyob-imakedgi gwen binsassulid.
Unnila dulemar-obelogedginbi binsaed,
unnila bukidar yar-baigan-osulogedginbi binsaed.”
8 Bab-Jehová weyob soged:
“Ar ade, Asiria-e-rey weyob soged:
‘¿Ar reymarde anga dummaganga-arbabukwadbisursi?
9 ¿Ar Calno-neggwebur, Carquemis-neggweburyob gussursi?
¿Hamat-neggwebur, Arfad-neggweburyob gussursi?
¿Ar Samaria-neggwebur, Damasco-neggweburyob gusmosursi?
10 An ibmar-bab-dummadyob-imakleged-yalamar obelos gusad.
A-yalamar, Jerusalén-neggweburba, degi, Samaria-neggweburba,
bur bule melu ibmar-bab-dummadyob-imaklemalad nikagusana,
degite, an obelosad.
11 An igi Samaria-neggwebur-imaksa,
degi, igi e-ibmar-bab-dummadyob-imaklemaladse-bakale, an obelosa,
deyob an Jerusalén-neggwebur imakoed.
E-ibmar-bab-dummadyob-imaklemaladse-bakale, an obelomogoed.’ ”
12 Bab-Jehová, Sión-yalagi-ibmar-imakoed bela-obelosale, degi, Jerusalén-neggweburgi-ibmar-imakoed bela-obelosale, sogdagoed: “Asiria-e-rey-san-dummarba-itogedba an sabsur-odurdakoed, emar-saedakedba an sabsur-odurdakoed.” 13 Ar ade, Asiria-e-rey weyob soged:
“We-ibmar an-ganguedba an imaksad,
an-binsaed-nikaa-daedba an imaksad,
ar ande, nue-ibmar-wisid-duled.
Ani an neggweburmar-e-abingunanaid ogwasad,
ani an e-ibe ibmar-nuegan atursasad,
ani an sorda-bila-onoged-buled-guedsoggu,
an e-reymar-obelosad.
14 E-yalamar bela e-ibe an susad.
Igi dule sikwi-e-akwa-bukwad weedae,
deyobi, an e-ibe e-yalamar susad.
Igi dule sikwi-uu sudae,
deyobi, dule-e-ibmar-nuegan-nikad an susad.
An-abinni, dule-wargwensaale gochasulid,
dule gwen akar sogsasulid.”
15 Isaías weyob soged:
“¿Ar akande sunna dule-e-ebunaidba bur san-gannarbaa na imaksi?
¿Ar sunna esnali-sapisikedde dule-e-ebunaidba bur bule-bule na san-imaksi?
¿Gaapoledde, dule-e-ganikidgi obinosi?
¿E-nabiedba naosi?
¿Bia be daksa, suar-garagwadi, sapiwar-dummad-nakwaa imake?
Deyob be dakdisulid.
16 ”A-ulale, Bab-Jehová, Bab-Jehová-Bela-Gangued-Nikadi, Asiria-e-rey-sorda-bila-onomalad-bulegangi boni-dummad barmidagoed.
Amar-e-nug-odummoleged-muchubbi, uelleged-dummad ega ukoed,
uellegedi sooyobi uegu egi nasikoed.
17 Bab-Dummad-wargwenna-guedi, Israel-dulemarga-neg-meegwadyobi-guedi, soo-gaeyobi gudoed.
Bab-Jehová-Isligwaled soo-gwichigumaidyob gudoed.
Ibagwen-nuedi, Asiria-sordamar-obelogoed,
ikomaryobi, gagan-ikomaryobi, soogi bela obelogoed.
18 Bab-Dummad, bela Asiria-e-sapur-yeerdakle-nanaidi, e-nainu-nanaidi, obelogoed.
Dule-geg-bar-gugus-gegumaiyobi bela ibmar nasikoed.
19 Sapur-naidgi sapimar napi-ichee ambikuoed.
Ichegwadbali, burwigana sunna ebisge guoed.”
Israel-dulemar-napi-bemaloed
20 A-ibagangine, Israel-dulemar-napi-bemaloedi, Jacob-wagan-napi-gudimaloedi, dule-e-obelosmaladba bar naguosurmalad.
We-napi-bemaloedi, Israel-e-Bab-Dummad-Jehová-Isligwaledba, nue innikigwadba nagumaloed.
21 Israel-dulemar-napi-bemaloedi, gannar Bab-Dummadba nagudmaloed,
Jacob-wagan-dula-napi-gudimaloedi, Bab-Dummad-Bela-Gangued-Nikadba gannar nagudmaloed.
22 Israel-dulemar, bemar ukub-demar-gakaba-mergueyob-guen-inigwele,
unnila bemar napi-ichee gannar nonimaloed.
Israel-dulemar-obelolegoye bato soglesmaid.
Bela ega igar nabolegoed.
23 Ar Bab-Dummad-Jehová-Bela-Gangued-Nikad, Israel-dulemar-obelolegoye bato sogsad.
Ar deyob yargi-gudimaladgi imakoed.
24 A-ulale, Bab-Dummad-Jehová-Bela-Gangued-Nika-Maid weyob soged:
“An-dulamar, be Sión-yalagi-bukwamalad,
melle be Asiria-dulemar dobee itomalo.
Asiria-sordamar gaapoledgi be-sarsomalo-inigwele,
begi suar-oyodamalo-inigwele, melle dobgumalo.
Igi-Egipto-dulemar bemar-imaksagusa,
deyob bemar-imakdago-inigwele, melle be dobgumalo.
25 Emisgwasaale, bemargi an-nue-sae-itogedi berguoed.
An-urwedi, be-isdarmaladgi yoledoed.”
26 Bab-Jehová-Bela-Gangued-Nikad, Asiria-dulemar-sabsur-odurdakoed.
Bab-Jehová, igi-akwasaila-Orebʼye-nugadgi Madián-dulemar-imaksagusa,
deyob Asiria-dulemar-imakoed.
Bab-Dummad, igi-Egipto-dulemar-igarba-nadapgu e-gaapoled-oyosgu, egi demar-arwega-imaksagusa,
deyob Asiria-dulemar-sabsur-imakoed.
27 A-ibagangine, bemar we-boniganba-galitodiidi bela bega berguoed,
bemar gangudoedba, sabsur-wilediidgi be ollorgudmaloed.
28 Be-isdarmalad-Asiria-sordamar Ajatʼye-neg-nugadgingus naid,
Migrónʼye-neg-nugadgi nadapid,
Micmasʼye-neg-nugadgi e-ibmarmar obesad.
29 Diwar-dinnagwadgi obakmamaid,
degi weyob sogmalad: “Gebaʼye-neg-nugadgi anmar obunnomaloye.”
Ramá-dulemar dobedba wawanmakdemalad,
Saúl-neggwebur-Gabaaʼginmalad duurmakdemalad.
30 ¡Omegan-Galim-neggweburginmalad binnasur be oimakmala!
¡Omegan-Lais-neggweburginmalad be itomala!
¡Anatot-neggwebur be abinsamarmoga!
31 Madmena-dulemar wakitemalad,
Gebim-dulemar dukudmalad.
32 Emi-ibagi, Asiria-sordamar Nobʼye-neg-nugadse ambikunonimaloed.
Sión-yalagi gwichiguega, guagwar ambikumaloed.
Siónʼde, Jerusalén-e-yalad.
33 ¡Nue be dake!
Bab-Dummad-Jehová-Bela-Gangued-Nikad-abin, sapi-anagan doos-doos naded.
Sapi-suigan bibichis nanaed, sapi-dummagan e-abin ailade nanaed.
34 Sapi-moodo-naidi, akangi immided,
Líbano-yargi sapimar-yeerdakle-bukwad bela berguded.