6
Job e-aimar-abin sunmakded
1 Degine, Job ega-sunmaknaid-abin weyob sogded:
2 “An-naibi-itodiidi, an-wiles-itodiidbogwa,
nabir nibirgi-aidolegena nuedinad.
3 Ar nabir-aidolegena, demar-ukubba bur bule aidikueled.
An-sunmakedi bemar geger itogewilubsulid.
4 Ar Bab-Dummad-Bela-Gangued-Nikad-e-sigumar naibi-an-imaksad.
E-sigu-bonimar, bela an-sangi gwichigunonikid.
Bab-Dummadi dobed-dummadi anga barmialid.
5 Moli-uayasuidi gagan-dikarba-gunaile, ¿masbina bonaidae?
Moli-bebe-nikadi, e-mas-bukwad-dikarba, ¿masbina bonaidae? Suli. Deyobsuli.
6 ¿Ar mas balu-sulile, nued-gulle be ebinsae? Suli. Nued gullesuli.
¿Ar gannir-akwa-e-sipugwadi nued gulle be ebinsae? Suli.
7 An bonigan-abganaid-abesulidi,
emide, an-masga gunonikid.
8 ”Bitigi Bab-Dummadi, an-ibmar-egisnaidi, anga imaksana gadin.
Bitigi Bab-Dummadi, an-ibmar-abegedi, anga uksana gadin.
9 Bab-Dummad ilagwen an-obelosunnana gadin,
an-oburgwedse an-imaksunnana yeerban.
10 Ar adi, anga bonigan ibnuedga gusaled, an yeer-itosaled.
Ar Bab-Dummad-isligwaledgi an yolessurgusad.
11 ”Bato an bela gudisoggu, ¿ibu bar an edarbosunna?
¿Ibiga bar an gudii guosunna?
12 ¿Ar an akwayob gangusi?
¿Ar an-ukade, esgoro-gordikidyob gangusi?
13 An wargwen geg na dukin bendaked,
an-bendakmalad bela bergusad.
14 ”Dule-naibi-itodidbela, e-ai ega-gwage-armaked nikad.
Amba dule-Bab-Dummad-Bela-Gangued-Nikadba-dasulidbela, e-ai-egi-bangusulid nikamogad.
15 Ar bemardina, an-aimar-inigwele, be baisur an-dakdemalad.
Ar diwar-dinguddaeyobi, degi, noddabaliyobi be damalad.
16 Ar dii-gwamakar-bukwad daludele, dii-amuregedga naddae,
degine, diwar engudedae, deyobi, be gumalad.
17 Ar igi yor-mosale, diwar-dinnamaile geg bar iirmake,
degi, neg-uedikidbali bela dinguddae, deyob, be gudmalad,
baisur be an-dakdemalad.
18 Dulemar-danagwen-dummad-nadapdamaladi, e-igar-nadapidgi aibatele,
nega-dulesulidganba yogguddamalad, agi burgwiddamalad.
19 Temánʼginmalad-danagwenmaladi, dii-amiegala naddamalad,
Sabá-neggweburginmalad-ibmar-ukmaladi, na binsadamalad,
bitigi dii an amisana gadinye.
20 Dii-nue-amio-itosmalanad, degi-inigwele, dii-dinna-mai dakdapmalale,
nabir-itoardasurmalad.
21 Debayobi, bemar gudmarmogad,
ibmar-gacharsuli-dakebayobi be angi gwakidmalad.
22 ¿An bemarse ibmar egichasi, wis be anga ibmar udamarye?
¿An-bendakmalaga an bemarse mani egichisbarsi? Suli.
23 ¿An bemarse gochasi, an-isdarmaladgi be an-bendakdamarye?
¿An bemarse egichisbarsi, dule-sabsur-emar-imakmaladgi
be an-bendakye? Suli. An bemarse ibmar egichissulid.
24 ”Be anga sogmardo, ibugi nodii be an-dake.
Ar an nodiile, bar an sunmakosurdo.
25 Bemar innikigwadba be anga ibmar sognaina, an bemar-abin isdar itogosulinad.
Emide, be yogasaar angi sunmaknanaid.
26 Mer an-sunmakedba be angi yolemala,
ar an surbinsa-itogedba an deyob soged.
We-ibmar-an-sogedi bela bergudoed.
27 An be-dakedi, sunna be dule-sergan-sated ibmargi-dodoar-wilubdakar be uksamalar an be-dakdo,
degine, bemar sunna ibmarbina be-ai be uksamalar an be-dakbardo.
28 ”Nue be ise-nuu an-dakmala.
Be anga sogmala, bule an bemarga gakansanai.
29 Be nue itomala, mer yogasaar be angi yolemala.
An ibmar-oakalodisulid, be magar an-dakmala.
30 An-bemarga-ibmar-sogedi, gakansulid.
¿Ar an napira-ibmar-sogedi, gakansaed-ebo emarbi-dakye be angi binsamarde? Suli, degisuli.”