105
Bab-Jehová Israel-dulemarga ibmar-dakledisurmalad imaksad
(1 Crónicas 16:7-22)
1 Bab-Jehováʼga dog-nuedye be soge, e-nug be odummomala.
Bab-Jehová-ibmar-imaksad be dulemar-yar-baid-baidgi-bukwamaladga soge.
2 Be namakmala, Bab-Jehová-e-nug-odummogega be namakmala.
Bela e-ibmar-dakledisurmalad-imaksadgi be sunmakmala.
3 Bab-Jehová-nug-isligwaledgi be san-dummarba itomala.
Dulemar-Bab-Jehová-amidimalad ulubgi wergumala.
4 Bab-Jehová be amimala, e-gangued be amimala.
Bab-Jehová-amidigu be imakmala.
5 Bab-Jehová-ibmar-gegerdaklemalad-imaksad be insamalo.
E-ibmar-dummagan-imaksad be insamalo.
E-igarmar-sogsad be insamalo.
6 Bemar, Bab-Jehová-mai-Abraham-e-wagan gumalad.
Bemar, Jacob-e-wagan gumalad.
Bab-Jehová e-dulemarga bemar-imaksad.
7 Bab-Jehová anmar-Bab-Dummad gued.
Bela we-napneggine, Bab-Dummad-e-igarmar oyolemamaid.
8 Wagan miliba-gwago-inigwele, Bab-Dummad Israel-Dulemarbo-Igar-Mesisadi gwen iegosulid.
9 Bab-Jehová Abraham-ebo igar-mesisgusad,
Isaacʼga ise-sogar-imaksad,
an bega a-igar imakedseye.
10 Bab-Jehová, Jacobʼga igar-mesisgua,
Israelʼbo degisadegu igar mesisgua,
11 ega sogsagusad:
“Canaán-yala begadga-guega an bega ukoed.”
12 Anmar ichee-guen-inigwele,
anmar yar-sate gudigusmar-inigwele,
13 anmar yar-baid-baidgi-gudigusmaladgi,
neggwebur-baid-baidgi gudigusmaladgi,
14 Bab-Jehová, sabsur-anmar-imaklegega gwen imaksasulid.
Anmar-ulale, reymarga sabsur-ibmar-sogsad.
15 Weyob sogsa gusad: “Melle an-dulamar-nugsalegarmaladse achao,
melle an-gayaburba-barsogmalad naibi-imako.”
16 Bab-Jehová, Canaán-yalagi ukud-dummad nasiksad,
agi masgunned sate imaksad.
17 Degi-inigwele, Bab-Jehová, dule-wargwen-Joséʼye-nugad emar-idu Egipto-yalase barmisgusad.
José maiga manigi ukles gusad.
18 Egipto-dulemar José-e-nag esgoro-dubgi edichagusmalad,
geb esgaryagi metegusmalad.
19 José-ibmar-sogsa-gusadba neg-gunonigua, Bab-Dummad agi oyosad,
ede idu-ibmar-sogsad, we napiraye.
20 Geb Egipto-rey sognonigusad, José esgaryagi-siid onomarye.
A-rey, deunni, dule-bukidaradga negsemaid.
21 Rey, José bela e-neggi ega ibmar-dakega onugsanonigusad,
bela e-dulemar-e-dummadga-guega imaksad.
22 Adi, José reyga-arbamalad-dummagan-odurdakega imaksad,
e-girmar-selegan-binsaed-nikagued-odurdakega imaksad.
23 Geb a-sorbali, Israel, Egipto-yalase nonigusad.
We-Jacobʼde, Cam-yalagi, e-yarsulidgi maigusad.
24 Agine, Bab-Jehová, e-dulamar-bukidar-merguega imaksad,
e-isdarmaladba bur-dutusuli imaksabalid.
25 Bab-Jehová, Egipto-dulemar-e-binsaed ogwasad,
isdar anmar-dakega imaksad,
degisoggu, anmar-wioar gussunnad.
26 Agine, Bab-Dummad, e-mai-Moisés-susagusadi, Aarón-susagusadi, Egipto-yarse barmiargusad.
27 Agine, Bab-Dummad, wemar-ebogwad, Cam-yalagi ibmar-dakledisulid-imakega imaksad.
28 Bab-Jehová, Egiptoʼgi negsichid nasiksagusad, bela neg-gudure imaksagusad,
degite, Egipto-dulemar Bab-Dummad-gayaburba itosurgusmalad.
29 Egipto-diwarmar abega obinnisgusad,
e-uamala ogilosgusad.
30 Bela Egipto-yala ammanoo yaisur-nika imaksad,
rey-e-negyaginse-bakar, ammanoomar-nika imaksad.
31 Bab-Dummad-sunmaksagu, gukurmar-bukidar ainiargusad,
bela Egipto-yalagangi, guumar yaisur-nika imaksad.
32 Dii-wied-anar, dii-gwamakaled-wiega imaksad.
Egipto-yalagi mar-dakarmakmai imaksabalid.
33 Uvaʼmar-digar-bukwadi, higueraʼmar-bukwadi ei obelosgusad.
E-yalagangi sapimar-bukwad ei bibichisgusad.
34 Bab-Dummad sunmakdegua, ses-dummagan onisad.
We-sesmarde, bela-bela-mergu batisad.
35 Sesmar, bela Egipto-yargi gagan-obelosad.
Ibmar-durba-e-sanmar, bela obelosbalid.
36 Bab-Jehová, Egipto-yalagi bela machi-sailaginmalad oburgwisgusad,
bela gebesailagi-gwalulesmalad ogilosgusad.
37 Bab-Jehová, Israel-dulemar or-bukidar-semamai, mani-bukidar-semamai onosgusad.
E-dulemar-wargwensaale, gwen-burgwissurgusad.
38 Egipto-dulemala nue-dobe itomarsoggu,
Israel-dulemar ainide-daksamargua, yeer itosgusmalad.
39 Bab-Jehová Israel-dulemarga mogir nasiksad,
adi, a-urba ambikumalagar.
Neg-mutik ega neg-mee imakega ega soo ogasad.
40 Bab-Dummadse mas-egichismargu, nuu-codornizʼye-nugad ega uksagusad.
Madu-nibnegginedgi immeles gusmalad.
41 Ega akwasaila egasgusad, agi dii aryoargusad.
Nega-dulesulidganba ega dii aryomai imaksad.
42 Bab-Dummad deyob imaksadi,
e-mai-Abrahamʼga gayaburba-ise-sogar-sogsad gwen iessulid.
43 Bab-Dummad e-dulamar weligwaledgi onosgusad,
ber yeer-itogedgi e-dulamar-susadi onosgusad.
44 Dulemar-baigan-yala na e-dulamarga uksad.
Dulemar-baigan-arbasad-e-ibmar-sanmaksamalad na e-dulamarga uksabalid.
45 Bab-Jehová, na e-dulamar e-igar-uksadba binsaed-nika-gudi-imakmalaga imaksad,
eba nanamalaga imaksabalid.
¡Degisoggu, Bab-Jehová-nuggi wergumarsun!