27
Job, dule-isganamar-guoedgi sunmaksad
1 Job weyob sogdebalid:
2 “Bab-Dummad-Bela-Gangued-Nikad-nuggine,
degine, anga igar-nudaksulid-nuggine,
sae-itogega an-imaked-nukine,
ise-sogar an soged:
3 Amba an dula-gudiidgine,
an nue garmakdiidgine,
4 an gaya-isgana sogosulid,
gakansaale an ibmar sogosulid.
5 Bemar-angi-sunmakedi nabir be sogmarye an sogosulid.
Amba an dula-gudiidgine an ibmar-oakalossurye an sogoed.
6 An ibmar-oakalossursoggu, an sikirmakosulid,
gwen akar an binsanaisulid.
An dula-gudiidgine gwagegi akar an itogosulid.
7 ”Bab-Dummad, dule-isganamaryobi an-isdarmalad be obeloge.
Dule-inniki-nanasurmaladyobi an-isdarmalad be obeloge.
8 Bab-Dummad dule-isganamar-oburgweye-sogele,
¿bia bar bendakleged amimalosunna?
9 Amargi boni-dummagan gwichigunonikile,
Bab-Dummad amar-ese-binnasuli-goled itogosulid.
10 ¿Ar dule-isgana Bab-Dummad-Bela-Gangued-Nikadgi wergudisi?
¿Ar Bab-Dummadse bane-bane gordibarsi?
11 An bega Bab-Dummad-e-gangued oyogwelo.
Bab-Dummad-Bela-Gangued-Nikad-e-igarmar an bega odukuosulid.
12 Ar bela bato bemar we-igarmar daksabinmaladde,
degite, ¿ibiga bemar yogasaar sunmaknanaisunna?”
Zofar-ilapaagus-sunmaked
13 Zofar Job-abin weyob sogded:
“Bab-Dummad-Bela-Gangued-Nikadi dule-isganamarga we-igarmala sabosad.
Bab-Dummadi dule-galagwensurdamaladga sabsur-odurdakleged-igala, weyob mesisad:
14 Ar dule-isgana mimmigan-ichesur-nika-inigwele, amba es-suidgi burgwemaloed,
a-e-mimmigandi, ukudmaada gudii gudmaloed.
15 Dule-isgana amba besmalale, boniganse burgwemaloed.
E-omegan-bemaloedi, gwen e-suimar-burgwismaladga boosurmaloed.
16 Dule-isganamar, amba mani-bukib ukubyob-onmaksale,
mormar suar-ena-ena nikuele,
17 dule-nued-daedi a-mormar yononikoed,
dule-inniki-gudiid a-mani sunonibaloed.
18 Dule-isgana-neg-sobedi sikwi-uu-baisur-ayareyob gued,
dule-nakuleged-neg-matar-baisur-ayared-sobsadyob e-neg dakleged.
19 Dule-isganamar, napi-mani-ibed-gudii gabiddamalad, neg-oibosale, mani-sate oiboardamalad.
Dule-wilegedga nadmalad.
20 Dule-isgana neg-ibgine, gwayed-dummad egi nagunonidaed.
Neg-mutikgusale, burwa-dummad egi gordanikiyob itodaed.
21 Burwa-uereged sabsur-gornonikile, we-dule-isgana gwen abin gwisguosulid,
burwa-dummadi e-neg-maid sedoed.
22 Bab-Dummadi, dule-isganagi sabsur-yoleged,
dule-isgana Bab-Dummadgi, aisaar wakinnoeyob itodaenad.
23 Weyobi, dulemar, dule-isgana-ibitonai-dakarmalale, yeer dakdamalad,
ega argan ogotedamalad, ega sabsur-wigoddamalad.”