14
Mas-sunna-gulleged, mas-ise-gulleged
(Levítico 11:1-23)
1 Moisés Israel-dulemarga sogdebalid: “Bemar, be-Bab-Dummad-Jehová-mimmigan gumalad. Mer dule-burgwisad-ular, be-san-uka daas-daas imako, mer nono-swiri be ibalo. 2 Ar bemar be-Bab-Dummad-Jehováʼba uklegarmaladid. Ar Bab-Jehová unnila egadgarbi-guega, we-napneggi dulamar-bukidar-bukwad-abargi bemar-sunonikid.”
3 Moisés Israel-dulemarga sogdebalid: “Melle ibmar-ised gunmalo.
4 We-ibmar-durgandi sunna be gunmaloed:
Moli-bebe-nikad, sibad-wawaad, sibad,
5 goe-ciervoʼye-nugad, goe-gacelaʼye-nugad,
goe-corzoʼye-nugad, sibad-ome-sapurbalid,
sibad-íbiceʼye-nugad, goe-antílopeʼye-nugad,
degine, sibad-wawaad-sapurbalid.
6 ”Degine, sunna be ibdurgan e-goonasi-darbo-marar-nikamalad, geb, gagan-masar, gannar-mabaliga-sabanyagi-mas-saboged, be gunmaloed.
7 ”We-ibdurgandi be gunnosulid:
Moli-yargan-mureged, nubi, ugdun.
Ar wemar amba gagan-masar, gannar-mabaliga-sabanyagi-mas-saboged-inigwele,
e-gonasidi negabar mararsulid.
”We-ibdurgandi be gunnosulid, ise-gullegedga gumaloed:
8 Sina, amba be gunnosurbalid,
ar goonasi-darbo-marar-nika-inigwele, mas-masar, gannar-mabaliga sabanyagi mas sabosulid.
”Degisoggu, we-ibdurgan ise gullegoed.
Sin-e-san bemar gunnosurmalad,
sin-burgwaledbela gwen be ebuosurmalad.
9 Bela ibdurgan-diakinmalad e-see-nikamalad, degi, uayob-uka-nikamalad, nabir be gunmaloed.
10 Ar ibmar-durgan-diakinmalad e-see-nikasulile, degi, uayob-e-uka-nikasulile, be gunnosurmalad, ise gullegedga gumaloed.
11 Nuu-nuegan bela sunna be gunmaloed.
12 Degi-inigwele, ar wemardi be gunnosurmalad:
Sulubagi, sulubagi-garmar-bisge-bisge-imaked, uabu,
13 mula, degi, bela sulubagi-senigan akar-akar-daklemalad,
bela e-sordamar be gunnosulid.
14 Degine, abgokor,
degi, abgokormar-akar-akar-daklemalad be gunnosurbalid.
15 Nuu-dummad-dukar-suid avestruzʼye-nugad,
irmon-senigan,
bela dilli-dilli akar-akar-daklemalad,
noo-akar-akar-daklemalad be gunnosulid.
16 Irmon, dabgala-ibisʼye-nugad, badugiid-calamónʼye-nugad,
17 gorgi, mula-buitreʼye-nugad, diidod,
18 dabgala-dummad, garzaʼye-nugad,
degi, garza-akar-akar-daklemalad,
salligiid-abubillaʼye-nugad, degine, uksir,
wemar be gunnosurbalid.
19 Gukur-akar-akar-nabir-gukumalad, ise gullegoed.
We-ibmarmar-isemalad, melle be gunmalo.
20 Ar nuumar-nuegandi nabir be gunmaloed.
21 ”Ibdurgan be burgwar-mai amisale, melle be gunmalo. We-ibmar, dule-ainebarmalad-be-abargi-mamaidga be ukoed. Amardi, sunna we-ibmar-burgwaled gunmaloed. Sulile, dule-ainebarmalad-bese-atakdanimaladga manigi ega be ukoed. Ar bemardi, be-Bab-Dummad-Jehováʼba uklegarmaladid, unnila egadga nug-imaklesmaladid.
”Sibad-e-mimmi, melle e-nan-nunisgi be duo.”
Ibmar ambegi gwensak-uklegoed (10%)
22 Moisés Israel-dulemarga sogdebalid: “Birga-ilibali bela ibmar-gwagmar be-nainugi be wesmaladi, ambegi gwensak (10%) Bab-Dummadga be ukergebmalad. 23 Be-Bab-Dummad-Jehová-asabin, e-neg-susadgi, e-nug-nasiko-sogsadgi ibmar-ambegi-gwensak-ukleged (10%) be gunnoed.
Amar wemalad:
Be-ibmar-gwag-ukleged,
be-vino-binid-ukleged,
be-olivo-gwallu-binid-ukleged.
Degine, be-moli-gebegwalulesmalad,
be-sibad-wawaad-gebe-gwalulesmalad,
be-sibad-gebe-gwalulesmalad,
wemar, Bab-Jehová-neg-susadgi be gunnoed,
adi, bemar bane-bane be-Bab-Dummad-Jehová-dobee nanamalagar.
24 ”Ar be-Bab-Dummad-Jehová megega-neg-susad begi dikasuli siile, ase geg be ibmar-sede-itogele, degidbali, geg be ibmar ambegi-gwensak-ukleged (10%) sede-itogele, 25 be we-ibmar maniga-obinyoed. Geb be be-Bab-Dummad-Jehová-neg-susadse we-mani be sedoed.
26 Agi, geb a-manigi be ibmar-bakbiedba we-ibmar be bakoed:
Moli-bebe-nikad,
sibad-wawaad,
vino,
degine, gobed-bamalad-sole-solemalad.
”Agi be-Bab-Dummad-Jehová-asabin, be, degine, be-gwenadganse-bakale, mas gunnoed, degi, weligwar itomaloed.
27 ”Levita-dulemar-bemar-neggweburgi-maid, nue be akwemalo, melle be obanmalo, ar ade, bemarga nainumar-uklesadyob, wemargardi uklessulid.
28 ”Birgapaagwad-iliba, bela be-ibmar-wesadi, ambegi-gwensak-ukleged (10%) be suoed, be-neggweburmargi be sabogoed.
29 A-neggweburmarse we-dulemar nonimaloed:
Levita-dule-bemarba-nainu-nikudsulid,
dule-be-yarginsurmalad,
dule-sergan-sated,
omegan-e-sui-burgwismalad be-neggweburgi-gudidimalad.
”Deyob, a-dulemar mas gunmaloed, nue-immee gudii gumaloed, adi, be-Bab-Dummad-Jehová bela-be-ibmar-nued-imakmaladgi ise-nued bemargi binsamalagar.”