104
Bab-Dummad e-ibmar-obinnisad akwemaid
1 Bab-Jehová-nug an odummoged.
An-Bab-Dummad-Jehová, duledar-gandikid be gued,
gandikidba yeerdakleged-mola be yosad,
ibiyobi-mola-yeerdakle be yosa.
2 Mola-dummad-yoiyobi nega-ibegwaledi begi ebirnaid,
mola-dummad-nallaa-imaklegeyobi mogir-billi be imaked.
3 Diigine, be-nega-dummagan-urbega be imaked,
mogirmala, be-moli-ur-bila-onomaladga be saed.
Bedi burwa-ooreged-birgi-sii nanaed.
4 Burwamala, be-gayaburba-berbegedga be imaked,
soo-gwabunyemaladi, be-maiganga be saed.
5 Napanega, e-saila-birgi be sisad,
e-siidgi, bipisaale gwen bar ainirosulid.
6 Napanegga e-mor-dummad-naiyobi, muu-billi egi be nasiksad.
Diimala, yalamar-birise nagusad.
7 Diimarse be uludedbali, diimala ilided.
Be-dolewala-gollomakedbali, diimala uboded.
8 Diimala, yalamar-birise engusad,
nebagansega diimala ilisbalid.
Bia be ega neg-amisa,
agi be diimala oambikusbalid.
9 Dii melle bar napneg-odogega,
ega be igar mesisad, adi, a-igarse galegegar.
10 Bedi, ibe-diimar-ariogwichidi, dianganbali, oiirmakega be saed.
Yalaganbali, suurmakega be imaked.
11 Ibdurgan-sapurbarmaladi, a-dii gobmalad.
A-diigine, moli-uayasuid-sapurmar immelemalad.
12 A-dii-gakabali, sikwimala e-uu urbe damalad.
Sapi-anagan-imbabali, nuumala namakbukwa damalad.
13 Be-nega-akale, yalamar be ogmaid.
Be-ibmar-saedbali, napaneg yeer itoged.
14 Molimarga gagan-ara-aramalad-oniega be imaked,
dulega ibmar-durgan-sanmakega be saed.
Adi, agi we-masgunned amiega:
15 Vino-weligwar-emar-saed-amiega,
olivo-gwallu-wagar-daarmakar-imaked-amiega,
mas-burba-dula-uked-amiega be imakbalid.
16 Bab-Jehová e-sapimala-urbisadi, sapi-urwarmala Líbano-yargi urbisadi
nue-obagwale gwigwichid.
17 A-sapimargine, nuumala e-uu sobbukwad,
e-anagangine, dabgalamar ambikubukwad.
18 Yala-dummaganbali, sibad-sapurbarmalad bukwad.
Akwa-olloganbali, nubimar dukubukwad.
19 Bab-Jehováʼye, yolamar-nagumaid-magar-daklegega, bee be nii nasiksad.
Bee be dad-ibeler e-doged-wisguega be imaksad.
20 Neg-mutik-imakegala, be negsichidi nasikdaed.
Agine, ibmar-durgan sapurba ainiardaed.
21 Achumigur-nono-wawaamalad e-masbina uurmakdidaed.
Bab-Dummadse na e-masgunned egisdidaed.
22 Dad-ibeler-nakwialile,
geb e-neg-olloledyaba gannar dogdedaed.
23 Geb dulemala, arbaega gwisguardamarmogad,
neg-gutulegedse e-arbaed gadapdamalad.
24 Bab-Jehová, ibiyobi be ibmarmar-imaksadi, ichesur mergue.
Be ibmar-wisidbali, bela we-ibmarmar be imaksad.
Be ibmar-obinnisadi, bela napneggi nanaid.
25 Agine muu-billi-dummadi naid, a-yagine ibmar-durgan-bukidar bukwad.
Ibmar-durgan-dummagan, ibmar-durgan-bipigana bukwananaed.
26 Muu-billigine, ulu-dummagan iirmakbukwad,
agine, be, baka-dummaganyobid-obinnisadi gudiid,
ulu-dummagangi dodogega be obinnisad.
27 Bela we-ibmar-durgana begi gudidiid,
ega be sogedba e-masgunned ukmaid.
28 Ega be masgunned ukmaid, emardi be-abin gundidiid.
Ega be-argan be oyomaid, nue-immeledidiid.
29 Be wagar-biriar-dakdele, be-abin gwayiddamalad.
Be e-annik-mas-susale, burgwiddamalad,
gannar napaga binniddamalad.
30 Be-Burba be barmialile, bela gannarse napneg obinoleddaed.
Deyob gannarse napneg naguddaed.
31 Bab-Jehová-e-gangued-yeerdakleged degisadegusun.
Bab-Jehová, e-ibmar-imaksadgi wergusun.
32 Bab-Dummadi napneg-dakdele, ese napneg wawanmakdedaed.
Yalamar-ebudele, waa daasa sigisdaed.
33 An dula-gudiidgine, Bab-Jehováʼga an namakoed.
Amba an dula-gudiidgine, namaklemaladgi an-Bab-Dummadga an namakoed.
34 Ulubgi-an-egi-binsaedi, Bab-Dummad yeer-itogoed,
Bab-Jehováʼgi an weligwar itoged.
35 Dule-isgudimalad napneggi bergumarsun.
Napneggi, dule-isgudimalad bar daklesuli gusun.
¡Bab-Jehová-nug an odummoged!
¡Bab-Jehová-nug odummolesun!