15
1 Binnalegwadgi dule-urwenaid-abin-imakedi, urweleged bargaleged.
Urwedgi dule-urwenaid-abin-imakeddi, urweleged baligannoged.
2 Dule-binsaed-ibed-e-sunmakedi, binsaed-nuegan uked.
Dule-binsaedsulidaed-e-sunmakeddina, binsaed-isgana uked.
3 Bab-Jehová bela negdakmaid.
Dule-nuedgi nakulemaid, dule-isganagi nakulemaibalid.
4 Gayaburba-gwage-gadi-gadi-imakedi, ina-nuediyobid.
Gayaburba-isganadina, emarga gwage-naibid uked.
5 Dule-binsaedsulidaedi, e-bab-e-unaed isdarsunna itodaed.
Dule-e-bab-e-unaed-nabir-itogeddina, itoakwaadaed oyoged.
6 Dule-innikidaed-e-neggine, ibmar-bukidar nikaguad.
Dule-isganadina, na e-ibmar-bukidar-amiedgine, bonigan ega noed.
7 Dule-binsaed-ibegan-e-sunmakedgi, binsaed-nuegan ainied.
Dule-binsaedsulidamaladdina deyob sunmaksulid.
8 Bab-Jehová dule-isgana-ega-ibmar-ogumakar-ukedi, gwen nabir-daksulid.
Bab-Jehová, dule-innikidaed-ese-goledgindina, yeer itodaed.
9 Bab-Jehová dule-isgana-e-daed gwen nabir-daksulid.
Dule-igar-inniki-imakdiiddina, nue-sabed.
10 Dule-galagwensuli-gudiidga, sabsur-odurdakleged-igar maid.
Dule-odurdakleged-igar-isdar-dakdiiddi, unnila oburgweleged-igar ega maid.
11 Bab-Jehováʼgi, neg-uan dukumaisulid,
burgwed-igar dukumaisurbalid.
Degite, ¡dule-gwage-bule-sunna!
12 Dule-gwen-nabir-dasulidi, dule-ese-goled isdar-itodaed,
degite, dule-binsaed-ibedbali, akasurbalid.
13 Gwage-weligwaledi, wagargi magar dakleged.
Gwage-wile-itogedi, wagargi magar daklebalid.
14 Dule-magar-neg-itogedi, unnila binsaed-nuedbina gudidaed.
Dule-binsaed-sulidaeddina, ibmar-galagwensulid na e-masgunnedyob imakdiid.
15 Dule-wile-itodiidgala, iba-nuegan gwen naisulid.
Dule-weligwaledgardina, bane-bane ibabi neg-naid.
16 Dule ibmar-bukidar-nikad-ular, sulibinsa-itodiidba bur nuedid,
dule wis-ibmar-belagwa-nika-gudiir, Bab-Jehová-dobekwaa-gudigubalir.
17 Isdar-itogedgi, moli-san-isesaar-gunsiidba bur nuedid,
sabedgi wis mas-yoaledbi gunsiir.
18 Dule-gadi-urwedi, emarga gadi-urwed amied.
Dule na san-bargaed-nikaddina, neg-bogidik imaked.
19 Dule-wiegalaga neg ikoganbi gued.
Dule-innikidaedgardina, akwan-eogaleyob igar-maid.
20 Machi-binsaed-ibedi, e-bab-weligwar imaked.
Machi-binsaedsulidaeddina, e-nan-mesagwar imaked.
21 Dule-binsaedsulidaedi, e-binsaedsulidba na wergudiid.
Dule-magar-neg-itogeddina, na dukin e-daed-gudiid nudaked.
22 Binsaed-nuegan-satele, igarmar apurnonidaed.
Dule-binsaed-nuegan-bukidaradbali, neg nasguddaed.
23 Ibmar-nued-soglegedi yeer-itole emar-imaked.
Ibmar-nued-soglegedi, e-ibagi-sogledele, bur bule nuedid.
24 Dule-binsaed-ibedi, igar-nueganba nakwemaid.
Degidbali, burgwisale, odurdakleged-neg dakosulid.
25 Bab-Jehová, dule-san-dummarba-imakdiid-e-neg obeloged.
Omegan-ei-sui-burgwismalad e-napaneg-abingunanaiddi, Bab-Jehová akar-guega imakosulid.
26 Bab-Jehová, dule-isgana-e-binsaed isdarsun-daked,
gayaburba-nuegandi, nued itoged.
27 Dule-ibmarbina-suli-binsa-itogedi e-neguyaga boni-uked.
Dule manigi-binsaed-galeged-isdarsun-dakeddina, nued-gudii gued.
28 Dule-innikidaedi, emar-abin-imaksokalile, ise-binsaar imaked.
Dule-isganadina, e-sunmaked ibmar-isganaginbi sunmaked.
29 Bab-Jehová dule-isganamar-itosulid.
Dule-innikidaed-ese-goterdi, nue-itoged.
30 Dule, weligwaledba-emar-dakedi, emar-gwage-weligwar imaked.
Gayaburba-nuegana, emar-niga-ogannoged.
31 Dule, emar-ega-ibmar-nabir-sogedi nabir-itogele,
dule-binsaed-ibegan-abargi gudii guoed.
32 Dule, odurdakleged-igar isdarsunna dakele, na dukin isdarsunna dakdiid.
Dule, odurdakleged-igar nued-abin-gaele, ibmar-nue-wisidga gued.
33 Bab-Jehováʼgi-dobekwaa-nanalegedgi binsaed-nikagued amileged, egi odurdakleged-igar-nued amilebalid.
Ar dule na e-nug-odummoleged-abegele, na san-bipii imakgwelergebed.