34
Eliú soged, Bab-Dummad ibmar napira sogye
1 Eliú sogdebalid:
2 “Bemar-binsaed-ibegan-gumalad, nue an-sunmaked be itomalo.
Bemar-nue-ibmar-wismalad, nue be an-itomalo.
3 Ar igi anmar-gwabin magasar yeer masgulleged-itoge,
deyobi, uaya magasar gayaburba yeer itomogad.
4 Degisoggu, anmar, we-igar bulakwaa daksunnodo,
anmar igar-nuedse bulakwaa onogoed.”
5 Eliú sogdebalid:
“Ar Job weyob sogye:
‘An ibmar-oakalossurye,
Bab-Dummaddina deyob an-daksurye.
6 An dule-nued-gudi-inigwele, dule-gakansaedyob daklesunye.
Amba an ibmar-akar-imaksasur-inigwele, Bab-Dummaddi nue-naibi an-imaknaiye.’
7 ¿Ar bia be dule Jobʼyobid dakdimala?
Ar we-dule unnila Bab-Dummadgi dododiid.
8 ”Ar Jobʼde, dule-isganaba akadigued bur yeer itodaed,
dule-isganamarba bur gudii gubidaed.
9 Job anmarga sogbalid,
‘Bab-Dummadba-ibsalegedi, dule gwen ibmar-nued egi amisurye.’
10 ”Bemar dule-machergan-nue-binsaed-nikamalad, nue be an-itomalo:
Anmar geg soged, Bab-Dummaddi, ibmar-isgana nabir-imakye,
Bab-Dummad-Bela-Gangued-Nikaddi, sunna ibmar noar-imakye.
11 Bab-Dummad dule-na-ibmar-imakedbali, dulega ibmar uked.
Dule-daedbali dulega ibmar imaked.
12 Geg anmar sogbalid, Bab-Dummad ibmar-isgana imakye.
Bab-Dummad-Bela-Gangued-Nikadi, igar-inniki-maid oichobarye.
13 Bab-Dummad we-napneg-seega, ¿doa ega gargangued uksa?
¿Doa Bab-Dummadga negseed-igar uksa?
14 Ar Bab-Dummad anmargi burba-dula-maid gannar suye-sogele,
anmar-bunnodiidi obeloye-sogele,
15 bela dule-gudimaladi bergudmalaled,
dulemar bela napaga binnidmalaled.
16 ”Job, be we-ibmar magasar-itodibe,
an-ibmar-sogoed, nue be itogodo.
17 ¿Sunna dule ibmar-isgana-imakdiidi, nabir negseosi? Suli. Geg gue.
Degisoggu, gege be Bab-Dummad-innikigwadgi, bela-gangued-nikadgi be yoleged.
18 Reymar, degi, dule-dummagan isganamalale,
ar Bab-Dummad gwen binsaosulid mer an oakalogodeeye.
19 Bab-Dummad dule-negsemaidba nagusulid.
Degi, dule-mani-ibedba nagusulid,
dule-mani-satedba nagusurbalid, bela emarbi daked.
Bab-Dummad bela emarbi amar-imaksad.
20 Dulemar ukiagwar mutikidba burgwiddamalad.
Dulemar oimakbukwadamalad, degi, berguddamalad.
Dule-bulegan-negsedimaladi, negsediidgi dule-oakalossuli ukiagwar egwalleddamalad.
21 ”Bab-Dummad bela dulemar-gudiid dakmaid,
bela dulemar-e-gudiidgi nakulediid.
22 Dule-isganamarde negsichidgi, neg-guduregedgi dukuye-sogele,
gege amba Bab-Dummadgi dukued.
23 Bab-Dummad, dulega igar-nabogega
dulega iba messulid.
24 Bab-Dummad dule-bulegan-negsemamaid-onogegala, igar-amiegala, emarse idaksulid.
Amar-muchub dule-baid omesed.
25 Bab-Dummad dulemar-ibmar-imaked bela wisid,
mutikidbali egi gwisgued, bela ese ibitomalad.
26 Bab-Dummadi, bela dulemar dakmalaga,
dule-e-isguedbali, dule-sabsur-odurdaked.
27 Dulemar Bab-Dummadgi-banguddamaladbali, degi, eba ibsasurdamaladbali,
deyob gunonidamarsunnad.
28 Degine, wemar sabsur dule-wilemalad-obosmalad, sabsur dule-ibmar-abese-gudimalad-wiosmalad.
Degidbali, Bab-Dummad dule-wilemalad-e-ogormaked itosad.
29 Ar Bab-Dummad ibmar sogsulile,
¿doa ega akar sogosunna? Dule geg ega akar soged.
Ar Bab-Dummad dule-idu wagar-odukuele, ¿doa e-wagar dakosunna?
Bab-Dummadi, bela dulemargi nakulemaid,
30 adi, dule-isganamar mer negsemalagar,
degi, mer dulemar-yardakdii gumalagar.
31 ”Job, amba be Bab-Dummadga weyob sogele:
‘Nabirye, nue an nosye, bar an begi yolegosurye.
32 Be an-odurdaksunye, magar-neg-itogedse be an-imakye.
An ibmar-isgana-imaksadi, bar an imakosurye.’
33 Job, be deyob sogdibe, degite, be Bab-Dummad-obacha-inigwele,
¿Bab-Dummad bega be-ibmar-abeged uked abesunde? Sulirgebed.
Andi be-ular sogosulid, ar bee be sogoedid.
Degisoggu, na be-binsaedi be soge, igi na be binsae.
34 ”Bemar, an-itobukwadi dule-binsaed-ibeganad, be magar neg-itomaladid.
Degisoggu, be anga sogmardo:
35 ‘Job yogasaar sunmakye,
e-sunmakedi gwen binsaed-nika itolesurye.’
36 Ar Job-e-sunmakedi dule-isganayobi anmarga sunmaked.
Degisoggu, bela-bela Job-gudiid nue-wisguleged abeleged.
37 Job unnila dule-isganabisulid, uayasulidbalid. Ar anmar-wagab anmargi dododiid.
Ar Bab-Dummadgi, bela-belad ise-yolegar sunmaksad.”