10
Bab-Dummadse bendaklegega goled
1 Bab-Jehováʼye, ¿ibiga be angi yoggus gudii? ¿Ibiga be an-idu dukue?
An bonigan-abalagi-gunaidgi, aisaar an bebina bela-bela gudidaenad.
2 Dule-isgana na-san-bule-bule-imakedgi, sabsur dule-wileged-baregindaed.
Degi-inigwele, we-dule-isgana, na dukin e-ibmar-isgana-imakedgi yoleged.
3 Dule-isgana, sulibinsa-ibmarbina-sogedgi na san-ogannodiid.
Dule-isgana, dule-ibmarbina-suli-suli-itodimalad-e-nug ogannoged,
Dule-isganadi, isdar be-daked.
4 Bab-Dummadye, dule-isgana bule-bule-san-imakedbali, be-amisulid.
Bipisaale begi binsasulid.
5 Bela-ibmar-imakdele, ega ibmar-nueganbi naddaed.
Bab-Dummad, we-dule-isgana, Be-Igar-Mamaidgi gwen binsadisulid,
ar akusunna daked.
Ar dule-isgana, mesagwar e-isdarmalad-imakdaed.
6 E-gwagegi weyob binsadaed:
“Dulemar gwen-an-oakalogosurye,
bipisaale an boni nikuosurye,
unnila, an weligwar gudii guoye.”
7 E-sunmakedi, unnila dule-ukabsaedginbi sunmaked,
gakansaedginbi sunmaked,
dulemar-sabsur-imakedginbi sunmaked.
E-gayaburba unnila emar-oakalogedginbi sunmaked.
8 Dule-isgana emar-naibi-imakega, galimbaba gudidaed.
Arbakee dulemar-argadidaed, emar-idu dukusidaed,
adi, ukiar emar-oburgwegar.
9 We-dule, igi achumigur dule-baisur-binsadiidgi-ichomakegala, e-dukued-yaba-dukusidae,
dule-ganonikir, ebipiddae,
deyobi, we-dule-isgana, emar-naibi-imakega gudiid.
10 Ar deyobi, dule-e-bendakedsuli-gudiidi, dule-isganase-galenonikile, ese nue sabsur-ibitoged.
11 We-dule-isgana ulubgi binsaed:
“Bab-Dummad we-ibmargi gwen binsamaisurye.
We-ibmar-mer-dakegala, e-wagar biir imakdaye.
Ar Bab-Dummad neg-gunaid gwen dakmaisurye.”
12 ¡Bab-Jehováʼye, be dake!
¡Bab-Dummadye, be-gangued be oyoge!
¡Melle be dule-wilediid iege!
13 ¿Ibiga we-dule-isganade, e-sunmakedgi mesagwar be-imakosunna?
¿Ibiga we-dule-isganade, ulubgi binsaosunna:
“Bab-Dummad gwen anga akar sogosurye?”
14 Bab-Jehováʼye, ar bedi bato neg-gunaid daksad,
sabsur-ibitonanaid bato be daksad,
nunmakedba-galitonanaid be daksad.
Ar bedi, sogedba be we-ibmar nudakoed.
Dule-ibmar-suli-gudimaladi, begi bensur gudimalad.
Ar be, dule-sergan-sated-bendakedid.
15 ¡Bab-Dummadye, dule-isgana-ibe be e-gangued-osuloge!
¡Dule-isgana e-isgued-imakedba be sabsur odurdake!
¡We-dulemar we-napneggi-obelogedse be imake!
16 Bab-Jehováʼye, be degisadegu Reyga maid.
Dulemar-aku-be-dakmaladdina, be-yargi bela obelolemaloed.
17 Bab-Jehováʼye, dule-wilegana-bese-goled be itodaed.
Dule-wilegana-e-niga be ogannodaed.
Bese ibmar-egisder ega be ukdaed.
18 Bab-Jehová dule-sergan-satedga, degi, dule-wiledimaladga, igar-innikigwad imakdaed,
adi, dule-we-napnegginmaladi, melle bar emar-wiodii gumalagar.