9
1 Ani Jeremías, an-neggweburginmalad-girgusadba, ibginedba, degi, mutikidba, an bodii guega,
an-nono, dii-aryomaiyob guena yeerban.
An-ibyanis, dii-aryogwisdaeyobi gusana yeerban.
2 An nega-dulesulidganba, obunnoged-neg nikana yeerban.
An-neggwebur-mete an naoenad.
We-dulemargi an banguoenad.
Ar bela we-dulemala, galagwensur-nanamaladid,
ar bela we-dulemala, dule-yardakmaladid.
3 Bab-Jehová soged:
“Gakansamalaga guakwaa gudidamalad,
warsi-guagwar-ganikidyob gudidamalad.
We-yalagine, igar-napiragwad sated,
gakansaed neg-gagas naid.
Aka bur nue-ege neg-nadapid.
Ani an Bab-Dummad-gued gwen an-daksurmalad.
4 ”Be-aimar-warwargwengi nue salakarmar,
melle gwenadganse-bakar, egi be bensuli guo.
Ar bela gwenadganmar dule-yardakedbiid.
Bela aimar, na e-aimar-dikarba yogasaar sunmakdimalad.
5 Na muchub-muchub yardakdimalad,
dule-wargwensaale, napiragwadgi sunmaksurmalad.
Na gakansaedgi nue-durdaksa gudimalad,
gakansaedginbi binsadimalad.”
6 Bab-Jehová soged:
“Be, Jeremías, dulemar-yardakmalad-abargi be gudiid,
amar emar-yardakmaladba magar an-dakbisurmalad.”
7 A-ulale, ani Bab-Jehová-Bela-Gangued-Nikad weyob soged:
“¿Ibu-ibmar-baid bar an-dulamarga an imakbalosunna?
An we-dulemar urukergebed,
an we-dulemar wilubdakergebed.
8 Ar e-gwabin-duku sigu-dule-gindakedyobid,
unnila gakansaar-sunmakedbi wismalad.
E-aibo nuedgi sunmakdaed,
ar e-ulubgindi yamogedgi binsadamalad.”
9 Bab-Jehová soged:
“Degite, a-ulale, ¿an sabsur-odurdakosurde?
An sabsur-odurdakergebed.
¿We-dulemar an buged-mai imakosurde?
An imakergebed.
10 ”Yalaganga boega an be-imakoed,
yalaganga akiginnega an be-imakoed.
Nega-dulesulidgan-e-gaganmarga oakudii an be-imakoed,
ar bela neg-olloo nai guoed.
Ar dulemar bar agi gudii guosulid,
molimar-goledi bar itolegosurbalid.
Bela nuumarse-bakale, ibmar-durganse-bakale, duurmakdemaloed.
11 ”Jerusalén-neggwebur napi akwabi ganna-ganna-bukwa an imakoed,
achu-sapur-uaya-ganna-ganna-e-negga an imakoed.
Judá-neggweburmar-e-sailaga-gubukwad neg-ollobi an sioed,
dulemar-sate an imakoed.”
Judá-dulemar, degi, dulemar-baigan sabsur-odurdaklegoed
12 Ani Jeremías weyob sogded: Ar we-ibmar magar-itogegala, ¿doa binsaed-ibed-gudii? ¿Ar doaga Bab-Dummad sunmaksa, adi, dule-baidga we-ibmar-sogmogagar? ¿Ar ibiga anmar-yar bergusnai? ¿Ibiga anmar-yar nega-dulesulid-naidyobi dule gwen nanasuli ollo-nai?
13 Bab-Jehová soged: “Ar Israel-dulemar an-Igar-Maid an ega uksadgi aibatemalad. An-sogedba ibsassurmalad, a-Igarba nanassurmalad. 14 Aka e-binsaed-isganaba nadmalad, bab-dummagan-Baalʼmarba nanasmalad. E-babgan-e-odurdaksadba nanasmalad.”
15 Israel-e-Bab-Dummad-Jehová-Bela-Gangued-Nikad weyob sogbalid: “We-dulemar ibmar-gagbiremalad-gunnega an imakoed, degine, dii-ina-nusubiid-gobega an imakbaloed. 16 Wemar, yar-baid-baid-nanaidgi-aisakiega an imakoed. Wemar, degi, e-babgan we-yarmar-gwen-dakdisurmaladse an oduurmakoed. Es-suidyalaba an baleginnoed, bela obelogedse an imakoed.”
17 Bab-Jehová-Bela-Gangued-Nikad weyob soged:
“Nue be itomar. Omegan-dule-burgwismaladga-bomaladse be gornamar.
‘Bur nue-yeer-bomalad dagmaloye,’ be sogo:
18 Gwae-gwae dagmalo.
Anmar-ular bodamala.
Anmar-ibyanis bela-bela aryogoed,
anmar-ibyanis ena-ena naoed.
19 Sión-yala-akale, dule-boedi, degi, dule-akiginnedi, weyobi, itoleged:
Anmar nue oitolesmar, nue-anmar-obingegsasmalad.
Anmar we-yalagi nomalargebed,
ar bela anmar-neguyamar obelosmalad.
20 ”Omegan, an-gayaburba nue be itomar.
An-ibmar-soged nue be itomalo.
Be-bunamala, bukid-binsaleged-namakedgi be odurdakmar.
Be-aimar muiga-bolegedgi weyob be odurdakmar:
21 ‘Burgwedi, anmar-negse dognoniki,
anmar-neg-yawagakba dogsad.
Burwigana-magaba-gudidimalad obelolesad,
sapingana-magaba-ambikulegedgi-bukmalad obelolesad.’ ”
22 Bab-Jehová soged:
“Muimar, napagi ibmar-isganayob omilede guoed.
Igi dule-ibmar-gwag-wesale, napagi-babatismalad-omileddae,
gwen bar dule wedasuli,
deyobi, muimar napagi omilede guoed.”
23 Bab-Jehová weyob soged:
“Dule-binsaed-ibed, melle na e-binsaed-nue-nikadgi san-dummarba itogo.
Dule-gandikid, melle na e-gangued-nikarbadgi san-dummarba itomogo.
Dule-mani-ibed, melle na e-mani-nikarbadgi san-dummarba imakmogo.”
24 Bab-Jehová soged:
“Ar dule na nug-dummarba-imakbiele, magar-an-dakedgi na nug-dummarbaa imakdo.
Ar dule na wergubiele, ani Bab-Dummad-Jehová-gued-magar-an-dakbalidgi, wergusundo.
Ani an dulemar-sabgumaiye,
degi, ani an igar-innikii-imakedye, be wisidba, be wergusundo.
Ani an igar-maidba we-napneggi-ibmar-imakedgi be wergusundo.
Ar weyob ibmar-imaklegedi, an yeer daked.”
25 Bab-Jehová soged: “Bela dule-abgan-uka-duku-sikarmalad, anse-sabsur-odurdakleged-ibagan ega danikid. 26 An we-dulemar sabsur-odurdakoed:
Egipto-dulemar, Judá-dulemar,
Edom-dulemar, Amón-dulemar,
Moab-dulemar,
degine, bela dulemar-nega-dulesulidganba-bukwamalad,
dulemar-burgwarmaladse-golega na nono-swiri-imakmaladi,
wemar an sabsur-odurdakoed.
Ar bela dulemar-yar-baid-baidgi-bukwamalad, degi, Israel-dulemarse-bakale, e-gwage-ulubgine anba dasurmalad.”