8
1 Be, an-sus-gargwenadina yeerbana,
an-nangi be nuugusmogana yeerbana.
Degina, igarba an be-abingunonikidgi an be-ibe wagar uoenad,
dule gwen anga akar sogosulinad.
2 Argangi-gasa an be-imakoenad,
an-nan-negse an be-sedoenad,
agine, sabgued-igargi be an-odurdakoenad.
Vino-wawadikidgi be-ogobega an be-imakoenad,
an-nur-granada-nisgi an be-ogobbaloenad.
3 Bitigi, e-sakwa-sapiled an-nono-urba mesisana gadin.
Bitigi, e-sakwa-nueddi angaagwar an-imakena gadin.
Sui-nue-sabgulediid namaked
4 Omegan-Jerusalénʼginmalad, an bemarga ise-wilegagwar soged:
“Melle be an-ome-nue-sabesailad an-ibe odakmalo,
Melle be ese gormalo, na atakbiedba atakdagoed.”
6. NAMAKLEGED-SOGANERGWAD
(8:5-14)
Bular-namakleged
5 ¿We doa negsulidganba e-sui-gukingi birikwaa-mai-akas nakwedaniki?
Sui-nue-sabgulediid namaked
Manzana-sapi-urba, an be-odaksad.
A-sapi-urbali, be-nan nunmakedgi be-odenoniki gusad.
Ome-nue-sabgulediid namaked
6 Be-gwagegine an-sedii be gue.
Be-swidagine an-wilub narmakar be sedii imake.
Ar sabgued-e-ganguedi burgwed-igaryobid, gege dule e-igar gaed.
Suibina-soglegedi, sulibinsa emar-imaked.
Sabgued-itolegedi, soo-dummad-gwabunyemaiyob itoleged.
Bab-Dummad deyob imaksad.
7 We-sabgued-sooyobidi, dii-dummadi gege oginned,
diwarmarbela gege we-sabgued obelobalid.
Dule-gwensak sabgued-bakega, bela e-ibmar-nikad ukdele,
we-dulegi dodoledoed.
Bular-namakleged
8 Anmar-bun senigwad,
amba yoo e-nuu mullugudaged.
Dule anmarse nikuega egisdanikile,
¿igi anmar abin sogosunna?
9 Ar galu-matusulidyob-guena, anmar e-birgi nega-dummad-manibiid soboenad.
Ar yawagakga-guena anmar urwala-e-urgo egi nasikoenad.
Ome-nue-sabgulediid namaked
10 An galu-matusulidyob gued,
ar an-mam, neg-suigan-warbo-gwichiyob gued.
Agala, an-sui-nue-sabesailadga, an gwage-bogidikid uked.
11 Salomón, Baal-Hamón-yargi nainu-gwensak nikanad,
ega akwemalaga, dulemarga manigi-urmaksagusad.
E-nainu-sanmaksale, we-dulemar ega war-wargwen mani-sibu-milibo (2,000) senonidamalad.
12 Salomón, mani-milibogwad be sue,
bemar-dule-nainu-akwemalad, mani-sibu-dulataled-ilabakegwad (400) be sumarmoga.
Ar an-nainudina, unnila angadid.
Sui-nue-sabgulediid namaked
13 Be, dutugalu-abargi gudiid,
anmar-aimar be-sunmaked itobigudimalad.
Be-gaya-itogega be anmar-imake.
Ome-nue-sabgulediid namaked
14 An-sui-nue-sabesailad, gwae be dage.
Goe-sapuryob be abarmakdage,
yalamar-wawadikid-yapanned-abargi gwae be abarmakdage.