16
Job e-aimar-abin-imakded
1 Job Elifaz-abin weyob sogded:
2 “We-ibmar bukidargus an weyob itodanikid,
bemar-ibmar-soged gwen an-bendaksulid.
3 ¿Ar bemar-yogasaar-sunmaked geg bergumarsi?
¿Ar ibiga geg bemar an-ies imakmala?
4 Ar bemar an-gunaiyob be gunanaimogana,
an bemarga deyob sunmaksamogaled.
An bemargi-yolelega, gaya-nueganbi bemarga sunmaksamogaled.
Bemar-wiledakeyob an bemarga nono-ege-ege imaksabaliled.
5 An-sunmakedgi an bemar-ogannosmalaled.
Bemar ibmar-nunmak-itodimaladi, an-sunmakedbali gadi-gadi be itosmalaled.
6 ”Ar an sunmaknaid gwen an-bendaksulid,
ar gwen anga ibmar-nunmak-itonaidi osulosulid,
ar an sunmaksurbalile, gwen anga surgusurbalid.
7 Bab-Dummad napiragwadba an-obelosad,
an-neguyaginmaladse-bakale bela obelosad.
8 Bab-Dummadse nue an galesgunaid, nue angi yolesgunaid.
An-uka-dunnumakega an-ibe imaksad, degisoggu, garagus an dakleged.
9 ”Bab-Dummad nue anse urwed, an ese balegillenaid, nue-ibitos itoleged.
Achu-angi-nugar-oyonaiyob gunaid, e-isdaradga an-imaksad.
10 An-isdarmalad angi dododmalad, an-wagar ogotemalad.
We-dule-isdarmalad buladik angi yoledmalad.
11 Bab-Dummad dule-isganamarse-ibitogega an-imaksad,
dule-gakansamaladse ibitogega an-imaksad.
12 Iduardina, an bogidik gudiinad,
emisgindi, Bab-Dummad nue an-wiosad,
dukar-walaba an-ganonikid, saga-saga an-imaksad.
Bela-bela angi yolenonikid.
13 E-sigu-mimalad nue an-ebirisad,
e-sigumar, an-sabangi sabe-sabe-yolenonisulid,
bela an-samurmar, napase yaarmakded.
14 Bia an naibigusa, agi gannar angi yolenonidaed,
bila-onoged-duleyob angi gwisgunonikid.
15 ”An-naibi-itodiid-oyogegala, an wile-itoged-mor-yonai gualid.
Napayala an gudii gualid.
16 An boedba an-wagar ginnitibigusad,
an-ibyamar-dakleged guduregus dakleged.
17 Degi-inigwele, an dule-emar-sabsur-imakedsulid,
Bab-Dummadse innikigwadgi an gordiid.
18 ”Ar an burgwenonisundibe,
napnega, an-ibmar-oakalossulid-barsognai gusana gadin.
19 Ar dule-an-barsogoedi nibneggi maid.
Nibneggine, dule-an-ular-sunmakoedi maid.
20 Ar an-ai an-irwa-goledid,
an an-ai-asabin ise-boar an gunaid,
21 adi, an-ai an-ular Bab-Dummadse golegar.
Ar igi dule na e-ai-bendakega sunmake,
deyobi, an-ular sunmakegar.
22 Bar an birga-suitii naosulid,
an-burgwed-ibagande, bato mosad.
Gwen an bar aibirosulid.”