112
Dule-Bab-Jehová-dobee-nanadiid ibmar-bukidar nikued
1 ¡Aleluya! ¡Bab-Jehová-nug odummolesun!
Dule Bab-Jehová-dobee-nanadiidgi, Bab-Jehová nued binsasad.
Dule Bab-Igar-Mesisadba bela-belad yeer-itodiidgi, Bab-Jehová nued binsasad.
2 Napneggi e-wagan dule-gandikidga guoed,
dule-gwage-innikimalad-e-anagangi ise-nued-binsalegoed.
3 E-neggi ibmar-nuegan-bukidar-nika guoed,
e-Igar-Inniki-Imaked degisadeguoed.
4 We-dulede, dule-innikidaedsoggu, wile-dule-dakdaedsoggu, itoakwaa-ibmar-imakedsoggu,
dule-nueganga negasichidgi neg-meegwadyob gued.
5 Dule-nued-daedi, emarga obinagwar ibmar-ukedid.
Igar-innikigwadba e-ibmar-baklemaid semaid.
6 Bipisaale gwen-galakuosulid
dule-nued-daedi, degisadegu ebinsalegoed.
7 Garda-isganamar-itoalile, dobee itogosulid. E-gwagegi baisur-itogoed,
Bab-Dummadgi bensuli guoed.
8 Na e-ulubgi gandik itogoed, dobee itogosulid.
E-isdarmalad ese galakusad na dakoed.
9 E-ibmar-nikadi, dule-wilemaladga mimied.
E-Igar-Inniki-Imaked degisadegu maigu guoed.
E-ganguedi, gandikidba-yeerdakle ogannolegoed.
10 Deyob dule-isgudiid we-ibmar dakoed,
na sae-itodoed,
nugar-gormai na bergudoed.
Dule-isgudiid-e-ibmar-abegedi bela bergudoed.