4
Ibmar-ebulemalad-soblesad
(1 Reyes 7:23-51)
1 Salomón ibmar-ogumakar-ukleged-aila esgoro-gordikidbi sobsabalid.
E-suguedi, daliatar (5) sugued.
E-matardungueddi, daliatar (5) madardungubalid.
E-nibgueddi, dalibo-gaka-negabar nibgued.
2 Dii-siged-dummad, esgoro-gordikid-sunnabi orokwaa sobsabalid.
E-yaadungued, dalibo-gaka-negabar (2½) yaadungued.
E-nibguedi, daligwen-gaka-bisgise (1¼) nibgued.
E-gakuli-ebiraledi, daligugle-gaka-negabar (7½) ebiraled.
3 Dii-siged-dummad-e-gakuli-urba, moli-bebe-nikad-machergan ilabo-ebiris sobar-sobar-nasiklesad, bisgigwen-bisgigwensakgi-bangue warambe-warambe (10-10) nasikles naed. Dii-siged-dummad esgoro-gordikid-diregwadgi-soblenaigu, yog-eba-soblegar gusad.
4 Dii-siged-dummad, moli-bebe-nika-machergan-warambe-gakabogwad-birgi (12) sobar-siid.
Moli-warbaa, dad-nakwed-argan-sapiledsik atakgwichid,
warbaa, dad-argwanedsik atakgwisbalid,
warbaa, dad-nakwed-argan-nuedsik atakgwisbalid,
warbaa, dad-nakwedsik atakgwisbalid.
We-molimar-warambe-gakabogwad-birgi (12) dii-siged-dummad siid.
Moli e-nagmar-sorsikid dii-siged-urba dogar nanaid.
5 Dii-siged-dummad argan-goo-walabake-wilub songued.
E-gakuligi dutu-lirio sobaled, nog-dummadyobi sobaled.
Dii-siged-dummadgi, galón-miliambe-gakagugle gaka dulataled-ilatar (17,500) dii siged.
6 Rey-Salomón dii-simalad-senigana gwaambe (10) sobsabalid. Dad-nakwed-nuedsik gwaatar urbisad, geb sapiledsik gwaatar urbisbalid. Adi, ibmar-dula-oburgwilesale, we-diimargi ibmar-ebulemalad enuklegegar. Dii-siged-dummaddina, dule-irwa-Bab-Dummadse-gormalad e-argan-enukega siid.
7 Salomón gwallu-simalad-orbiid warambe (10) ega-igar-maidba sobsabalid. Geb Bab-Dummadse-goled-negyaba e-galu-naba urbisad. Argan-nuedsik walatar urbisad, argan-sapiledsik walatar urbisbalid.
8 Degidgi, mese gwaambe (10) sobsabalid. Geb Bab-Dummadse-goled-negyaba e-galu-naba gwaatar argan-nuedsik urbisad, geb gwaatar argan-sapiledsik urbisbalid. Deginbali, or-nog-abe-mimalad dulatale (100) sobsabalid.
9 Salomón dule-irwa-Bab-Dummadse-gormaladga neg-imba sobsabalid, degi, neg-imba-dummad sobsabalid, degi, e-yawagak guar-guar sobsabalid. Geb neg-yawagak-uki esgoro-gordikid nasiksabalid. 10 Degine, dii-siged-dummadi Babse-goled-neg-dad-nakwed-argan-nuedsik, Bab-neg-dikargi argan-nuedsik sisad.
11 Salomón bormomar sobsabalid, degi, buru-wemalad sobsabalid, degi, abe-mied-nog sobsabalid.
Rey-Salomón igi Hiramʼga Bab-Dummadse-goled-neg soboye sogsa, deyopira, Hiram bela Bab-Dummadga-neg-sobnaid, ogusad. 12 We-neg-soblesad, weyob soblesad:
Buarmar-walabo soblesad.
We-buarmar-e-nonomar dirbir soblesbalid.
Degi, esgoro-gordikid-mor-saki-sakid matabo imaksabalid,
buar-warbogwad-e-nonogi nasikegar.
13 Esgoro-gordikid-mor-saki-sakid-matabogwadgi,
guseb-dummadgi-dakleged ile-sogabo dulataled-ilabake (400) egi nanaid.
A-matabogwad buar-nonomar-dirbiled-ebilis nanaid.
14 Geb ibmar-ebulemalad-enuked,
degi, ibmar-ebulemalad-enuked-e-siged soblesbalid.
15 Dii-sied-dummad soblesbalid,
molimar-bebe-nikad-machergan warambe-gakabo (12) dii-sied-dummad-bargaega sobar urbisbalid.
16 A-uki, bormomar soblesbalid,
degi, buru-wemalad soblesbalid,
degi, wesar-ikomar-dummagan soblesbalid.
We-ibmar-ebulemalad bela Hiram-Abi Bab-Jehováʼse-goled-negga Rey-Salomónʼga esgoro-gordikid-dakar-gaedgi sobsad.
17 Hiram-Abi, Rey-Salomónʼga-bela-ibmar-sobsadi, Jordán-neba-ukub-naidgi soogi dusad. A-neg-ukub-naidi, neggwebur-Sucot, degi, Seredata-ebo abingunaidgi naid. 18 Salomón belagwable we-ibmar-ebulemalad ichesur-imaksasoggu, esgoro-gordikid-aidikuedi wisgussulid.
19 Deginbali, Salomón ibmar-ebulemalad-baigan Bab-Dummadse-goled-negga-soblesbalid, weyob sobsabalid:
Ina-wawadik-ogumakar-ukleged-aila, bela orbi sobsad.
Degi, mesemar, madu-Bab-Dummadga-mesmalad bela orbi sobsabalid.
20 Degi, gwallu-gaed-simalad, degi, gwallumar
bela or-sunnabi sobsabalid.
Adi, igar-soglesadba, Neg-Ise-Islidikid-asabin ogaegar.
21 Dutumar-soblesadi,
gwallumar-soblesbalidi, degi, maskemar-soblesadi,
bela amba or-sunnabi sobles nanabalid.
22 Amba dislamar-gwallu-gwillodub-siked soblesbalid,
abe-mied-nogmar soblesbalid, wesarmar,
degi, sianarmar soblesbalid.
We-ibmarmar, bela amba or-sunnabi soblesad.
Deginbali, Bab-Dummadse-goled-neg-doged,
ber or-sunnabi soblesbalid:
Neg-Ise-Islidikidgi-doged-e-yawagakmar,
bela or-sunnabi sobles nanabalid.
Degi, Bab-Dummadse-goled-negga-gusiid-e-yawagakmar,
bela or-sunnabi sobarbalid.