9
Bab-Dummadga dog-nuedye sogsad
David we-namaked narmaksad. Namakmalad-e-iduedga-soglenaid:
Gar-goledba namakoye.
1 Bab-Jehováʼye, bela-belad an be-nug odummogoed.
Bela be-ibmar-gegerdaklemalad-imakdiidgi an sunmakoed.
2 Bab-Dummadye, begi an werguoed, begi an yeer itogoed.
Bab-Dummad-Bur-Biriginedye, be-nuggi an namakoed.
3 An-isdarmalad be-abin wakitemalad,
amar yoledapmalad, amar be-abin bela burgwismalad.
4 Be-ologanagi be sigisad,
dulemarga innikigwadba be igar naboged.
A-ulale, innikigwadba be anga igar nabosad,
be anba nagunonikid.
5 Bab-Dummad, dule-yar-baid-baidgi-bukwamaladse be sabsur-ulusad,
dule-isganamar be obelosad.
A-dule-isganamargi dulemar bipisaale bar binsaega be imakosulid.
6 An-isdarmalad bela bergusmalad,
dule-wargwensaale gwen gudii gussulid.
E-neggweburmar bela napabi nagusad,
bipisaale gwen bar egi binsalegosulid.
7 Bab-Jehováʼdi dulemarga igar-itogega e-ologanagi sigisad.
Bab-Jehováʼdi degisadegu maigu guoed.
8 Bab-Jehová dulemarga innikigwadba igar naboged,
degi, dulemarga igar-innikigwadba negseed.
9 Bab-Jehováʼye, be neg-dukuedyob dule-mesagwar-imakledimaladga gued.
Ibagan-suli-suli-itolegedgi, Bab-Jehováʼye, a-dulemarga be galu-gandikidyob gued.
10 Bab-Jehováʼye, dulemar-be-amimaladi be wargwen bipisaale metedisulid.
A-ular, dule-magar-be-dakmalad begi bensurmalad.
11 Bab-Jehová, Sión-neggweburgi negdakmaid.
A-Bab-Jehováʼga namakmar.
E-ibmar-dummagan-imakedgi, dule-yar-baid-baidgi-bukmaladga be sunmakmar.
12 Bab-Dummad, be dule-gindakmalad buged-mai-imakosurdeeye sogsulid,
Bab-Jehová dule-wiledimalad-ese-gornaid nue itodaed.
Amar-iegodeeye sogsulid.
13 Bab-Jehováʼye, wile be an-dake.
Nue be dakena,
isdar-an-dakmalad nue an-wionanaid.
Melle dulemar an-oburgwega be imake,
14 adi, Jerusalén-neggwebur-dogedgi, dulemarga an be-nug-odummogega,
degine, be an-bendakedgi an weligwar-itogegar.
15 Dule-aku-be-dakmalad na dukin yardaklesmalad.
Emar-gaega, saki-odukuar-nasismaladgi, na dukin e-nag galesmalad.
16 Bab-Jehová-igar-innikigwadbi-imaked, bela nue-magar daksamalad.
Dule-isganamardi, dukin e-ibmar-isgana-imaksadgi yardakledimalad.
17 Dule-isganamar, bela burgwed-negse seledmaloed.
Dule-yar-baid-baidgi-bukmalad Bab-Dummad-ieddamalad,
amar neg-urba burgwed-negse seledmaloed.
18 Ar dule-wiledimaladdi, be degisadegu iegosulid,
dule-baidse-sabsur-wiledimalad be-ibmar-edarbedimalad, berguus be imakosulid.
19 ¡Bab-Jehováʼye, nue be atake!
¡Dulemar melle begi-nakwed be imake!
Dule-yar-baid-baidgi-bukmaladga be igar-itoge.
A-dulemar be sabsur-odurdake.
20 Bab-Jehováʼye, dulemar-e-niga be egwane.
Dule-yar-baid-baidgi-bukmalad wisgued be imake,
emarde, Bab-Dummadsurmarye, unnila dule-gumarye.