3. JESÚS-WILESAD, E-BURGWISAD, DEGI, E-GANNAR-DURGUSAD
13
(13:1–21:23)
3a. Jesús e-sapinganbo napi-masguchad, degi, igar-binid mesisad
(13:1-36)
Jesús e-sapingan-nag enuksad
1 Jesús Oburgwilegoenad-Iba bane-nagudoed-iduar, Jerusalénʼgi gudiid. Jesús na wisid, we-napneggi-gudiid e-Babse-gannar-naed-ibagan ega warmaksad. Ar Jesús we-napneggi-e-sapingan-bukwad nue-sabsoggu, nue bela-bela-sabgudii, e-burgwedse gussunnad.
2 Jesús, e-sapinganmala sedo mas-gunbukwagua, nia-saila, Simón-machi-Judas-Iscarioteʼgi, Jesús-darba-ukega, burba-isgana oubosad. 3 Jesús wisid, e-Bab bela ibmar-imakega ega igar-uksad. Degine, Jesús wisbalid, na ede Bab-Dummadgi danikid. Degi, ede Bab-Dummadse gannar nabaloed. 4 A-ulale, Jesús mas-gunsigua, gwisgus-imaksad. E-mordummad esusad. Geb uka-elied-susgua, e-sadergi edichad. 5 Geb degi, Jesús e-sapingan-nag-enukega bormoyagi dii eosad. Geb degi, e-sapinganga nag-enukded, degi, uka-elied-e-sadergi-naidgi ega nag-odinnosbalid.
6 Geb degi, Jesús Simón-Pedroʼse nonikid. Geb Pedro ega sokalid:
—Dummad, ¿be anga nag enukode? Sulirgebed. Be anga nag enukosulid.
7 Jesús, abin-sogded:
—An-emi-ibmar-imaknaid aku amba be itoged. Geb sorba mag be itodapoed.
8 Pedro, Jesúsʼga sogded:
—Be an-nag enukosur guoed.
Jesús, abin-sogded:
—An bega nag-enuksulile, geg be an-sapinga gued.
9 Geb degi, Simón-Pedro Jesúsʼga sogdesunnad:
—Dummad, ar be deyob-sogele, an-nagbi be anga enukosulid. An-argan, an-nono be anga enukbalirgebed.
10 Jesús, abin-sogded:
—Ar dule-obsamalad bar obed abesulid. Unnila e-nagbi napi-enuked abeleged. Ar ade, bato swilidik gudiid. Bemar bato swilidik gudimalad. Degi-inigwele, bela bemar swilidiksurmalad.
11 Ar ade, Jesús wisid doa darba e-ukoe. A-ulale, sogsagusad: “Bela bemar swilidiksurmarye.”
12 Jesús, e-sapinganga nag-enuksad-sorba, gannar e-mor-yosgu, mesese gannar signonikid. Geb degi, e-sapinganga sokalid:
—Bemarga an nag-enuksad, ¿mag be itomala, wede ibi obare? 13 Ar bemar nabir Odurdaked-Sailaye, degine, Dummadye, anse be gormalad. Ar ani an adid. 14 Ar ani an Dummadid, an Odurdaked-Sailabalid. Degite, an bemar-nag enuksad. Bemar deyobi, muchub-muchub nag na ga enukewilubmarmodo. 15 An bemarga oyosad, adi, bemar an-bega-imaksamaladyobi, bemar imakegarmo. 16 Napira an bemarga soged: Dule-maiga-arbaedi, e-dummadba geg dummad gued. Degine, dule-barmilenaid, gege e-dummad-barmisiidba bur dummad gued. 17 Ar we-ibmar bemar bato wismarsoggu, bemar eba imakele, bemargi nued binsalegodo.
18 ”Bela bemargi an sogsulid. Ar an wisid doamar an susa. Degi-inigwele, Bab-Dummad-garda-narmaklegaledba-guegala, bemar-wargwen darba-an-ukoed. Ar Bab-Dummad-garda-narmaklegaledgi sognaid:
‘Ar dule anba madu gunsiidi, angi aibinnoniye,
an-isdaradga gunoniye.’
Salmo 41:9
19 ”Deyob-guoed-iduar, an bemarga soged, adi, degi-gunonikile, bemar mag-itos-namalagar, ani an Cristo gued. 20 Napira an bemarga soged: An dule-barmidoed abingamalale, an-abinganaid. Ar dule an-abinganaile, Bab-Dummad-an-barmialid-abinganamogad.”
Jesús sogsad, Judas darba-e-ukoye
(Mateo 26:14-16; Marcos 14:10-11; Lucas 22:3-6)
21 Jesús deyob-sogsad-sorba, e-ulubgi bukib-binsaded, degi, e-sapinganga sogdesunnad:
—Napira an bemarga soged, bemar-wargwenadi darba an-ukoed.
22 Geb degi, e-sapingan muchub-muchub dakdemalad, wissurmalad doagi Jesús degisoge. 23 E-sapin-wargwen, Jesús na nue-sabedi, e-dikarba sii gusad. 24 A-dulesega, Simón-Pedro arbak achasad, adi, a, Jesúsʼse egisega, doa-dulegi wede deyob soge. 25 Degi, a-dule, Jesús-binasgargi biligwa-mai Jesúsʼga sogded:
—Dummad, ¿doa-dule arbak be-ukoe?
26 Jesús, abin-sogded:
—Ar doa-dulega madu waraa an ukoe, a-dule, darba an-ukoed.
Jesús madu-owardikusgu, Simón-machi-Judas-Iscarioteʼga a-madu uksad. 27 Judas, madu-bipi-ega-uklesad guchagu, nia-saila-Satanás egi dognonikid. Geb degi, Jesús Judasʼga sogdesunnad:
—Ibmar-be-imakoedi, gwae bur be imaknasun.
28 Ar e-sapingan-mese-naba-bukmaladi aku-itosmalad, ibiga Jesús deyob Judasʼga soge. 29 Ar abar binsadmalad, Judas mani-saboged-sagu-sedisoggu, Jesús Judasʼga sogdakleye: “Anmar-ibmar-ibaga-abegedi be baknaye.” Ar ega sogbardibe: “Wileganaga wis be mani uknaye.”
30 Judas madu-guchagua, yog-noar imaksad. Nodgua, bato neg mutikid.
Muchub-muchub be sabgumalo
31 Geb degine, Judas-naded-sorba Jesús sogdesunnad:
—Ar emigindi ani Dule-Machi, an-nug odummolesunnoed. Degine, anba Bab-Dummad-e-nug odummolemogoed. 32 Ar ani Dule-Machi, Bab-Dummad-nug an odummogele, Bab-Dummad an-nug odummomogoed. Degi, ar emiskwaa an-nug odummogoed.
33 ”Mimmigan, wis-ichesaar amba an bemar-abargi gudii guoed. Igi Judíoʼmarga an sogsa, deyob, an bemarga sogmarmogad. Be an-amimalo-inigwele, bemar an-amiosurmalad. An-naesokalidse, geg be anba namalad.
34 ”Igar-binid an bemarga ukmarsunnad. Na be muchub-muchub sabgumalo. Ar igi an be-sabgusmarmoga, deyob be muchub-muchub sabgumarmogo. 35 Ar na be muchub-muchub nue sabgumalale, bela dulemar mag be-dakmaloed, bemar an-sapingan gumalad.”
Pedro, Jesús-akudakye sogsad
(Mateo 26:31-35; Marcos 14:27-31; Lucas 22:31-34)
36 Simón-Pedro Jesúsʼga sogded:
—Dummad, ¿bia be nae?
Jesús, abin-sogded:
—Emigindi, an-naesokalidse geg be anba nagweled. Sorbardi, geb be anse naoed.
37 Pedro ega sogded:
—Dummad, ¿ibiga emigindi geg an beba nae? An be-ular-burgwega guakwaa an gudiid.
38 Jesús, abin-sogded:
—¿Be an-ular-burgwega guakwaa gudii? Suli, be guakwaa gudisuli. Napira an bega soged: Gannir-namaked-iduar, ilapaa be an-osulogoed.