3. JERUSALÉN-DULEMAR-E-ISGUSAD, DEGI, E-BENDAKLENONIKOED
3
(3:1-20)
Jerusalén-e-isgusad
1 Neggwebur-emar-sabsur-imaksiid,
uayasuli-siid, nue-isgussiid. ¡Be duledar-wiles!
2 Dule-ega-binsaed-daked itosulid,
nabir-gudiguega ega-ibmar-soged, abesulid.
We-dulemar Bab-Jehová-bened,
e-Bab-Dummad amisulid.
3 We-neggweburgi dule-dummagan-negsedimaladi,
achumigur-nono-wawaad-uurmakdiiyob gudimalad.
E-negsedimalad, igi achu-sapur-burburud mutikidba mas-gasale,
gwen banedga mas sabosuli, deyobi damalad.
4 E-Bab-Dummad-gayaburba-barsogmalad, na san-dummarba-imakmaladid,
emar-yardakmaladid.
E-dule-irwa-Bab-Dummadse-gormalad, neg-islidikidi oichodimalad.
Bab-Jehová-Igar-Mamaidgi annadimalad.
5 Dule, Bab-Jehová-e-dulamar-abargi-gudiiddi,
igar-inniki-imakedid, ibmar-isgana imaksulid.
Bane-bane wakudaryalaba e-igar-inniki-imaked imakdiid,
bangi-oibosale, geg imaksuli gued.
Dule-isganadina, gwen binged itosulid.
6 Bab-Jehová soged:
“Dule-yar-baid-baidgi-bukwamalad an obelosad,
e-neg-matusurmalad an earisad.
E-neg-imbamar dule-sate an imaksad,
gwen bar dulemar egi nanasulid.
E-neggweburmar napabi nagusad,
e-dulemar bela girgusad.
7 An binsanaigualid:
‘Jerusalén-dulemardi an-dobguoergebye,
anba ibsaoergebye.’
Adi, deyobi, an e-neg-bukwadse ataknadele,
e-negmar an oberguosurye.
Degi-inigwele, aka Jerusalén-dulemar bur
gwae-gwae ibmar-isgana-imakde gusmalad.”
8 Agala, Bab-Jehová soged:
“Degisoggu, an-bemargi-yolegega-danikoed-ibagi
be an-abitomalo.
Ar dule-yar-baid-baidgi-bukwamalad-onmakega an imaksokalid,
bela-neg-selemamaid-atoega an imaksokalid,
adi, an-bela-bela-sae-itogedgi wemar sabsur-odurdakega,
an-bela-bela-urwedgi wemar sabsur-odurdakegar.
An uludele, an sooyob gued,
anse bela napneg ogumaklegoed.
Dule-napi-besmalad
9 ”Bela Bab-Jehová-nug-odummomalaga,
bela bulakwaa Bab-Jehováʼga arbamalaga,
an dulemar-e-gwabinduku swilidik imakoed.
10 Etiopía-diwarmargi dikasur-daksik-bukwamaladi,
an-nug-odummodimaladi, an-dulamar-aisakis-bukwamaladi,
anga ibmar-ukleged senonimaloed.
11 A-ibagine, be angi-yoledigusadgine,
bar be bingeguosulid.
Be-abargi dule-na-san-dummarba-imakdiid,
dule-na-nuga-nikadga-imakdiid, an obelogoed.
Deyobi, an-yar-islidikidgi,
bar na san-dummarba-imakdii guosulid.
12 Be-abargi unnila dule-wileganabi,
dule-na-san-dummarba-imaksurmaladbi, an obegoed.
Wemar unnila Bab-Jehováʼgi
bensurgudii gumaloed.
13 Israel-dulemar-napi-bemaloedi,
ibmar-isgana imakosurmalad,
bar gakansaosurmalad,
bar emar-yardakosurmarbalid.
Unnila nuedgi mas-gundii,
dobsulidgi obunnodii gumaloed.”
14 Ani an Sofonías bega sogmalad:
“Sión-dulemar, weligwar-itogedba be iseed gormala,
Israel-dulemar, nakwisadba be oimakmala.
Jerusalén-dulemar, gwage-ulubgi be yeer-itomala, be wergumala.
15 Bab-Jehová bar sabsur be-imakosulid,
Bab-Jehová be-isdarmalad gannar sorsik-duurmakega imaksad.
Israel-e-rey-Bab-Jehová, bemar-abargi gudiid.
Bar be ibmar-isgana dobguosurmalad.
16 A-ibagine, Jerusalén-dulemarga sogdemaloed:
‘Sión-dulemar mer be dobgumarye, gandik-imakmarye.’
17 Ar be-Bab-Dummad-Jehová bemar-abargi gudiid.
Ar Bab-Jehová dule-bila-onoged-nakwisad gued.
Ibamargineyobi, Bab-Jehová begi weligwar itogoed.
Gannaryobi e-sabgued bega oyogoed,
18 be-nuggine weligwaledba namakoed.”
Bab-Jehová soged:
“Wile-itogedgi an be-ollor-imakoed,
ar we, bingedar-itoge be imaked.
19 A-ibagine, an-sunnagwad
dule-mesagwar-be-imakdimalad an obelogoed.
Sibad-wawaad-yaku-yaku-nanaed an bendakoed.
Sibad-wawaad-yoggus-gudiid gannar an sedagoed.
Ibi-yarmargi be bingegudii gusmala,
agi an be-nug-odummomaloed,
agi nuga-nikamaladga an be-imakmaloed.
20 A-ibagine, an bemar-senonikoed,
an bemar-onmaknonikoed.
An bemar-wagab,
be-dule-galesbukmalad an gannar senonikile,
bela dulemar-we-napneggi-bukwamalad-abargi,
an be-nug-odummomaloed.
Nuga-nikamaladga an be-imakmaloed.”
Bab-Jehová deyob soged.