15
Moisés-namaksad
1 Geb degidgine, Moisés, degi, Israel-dulemar we-namaked, Bab-Jehová-nug-ogannogega namakdemalad:
“Bab-Jehová-nug-odummogega an namakoed,
ar ibibayobi Bab-Jehová-emargi-nakwisad geger-daklege,
deunni, molimar, degi, e-birgi-sigmalad, demargi ogundisgu.
2 An-namaked, Bab-Jehováʼga an namaked.
Ar Bab-Jehová an-ogannogedid, an-abonogedid.
Bab-Jehová an-Bab-Dummadid, an a-e-nug odummogoed.
We-Bab-Jehová an-bab-e-Bab-Dummadid, an a-e-nug ogannoged.
3 Bab-Jehová, dule-bila-onoged-sunsogedid.
¡Bab-Jehováʼye e-nug nugad!
4 Bab-Jehová Faraón-e-urmar-napaginmalad, degi, Faraón-sorda-bila-onomalad demargi odosad.
Faraónʼga-sorda-semalad-e-dummagan-bur-nuegan, Demar-Ginnidye-nugadgi gundilesad.
5 Akwayobi wilasailase argwachamalad,
degi, muu-wilasailad egi mulus nagusad.
6 ”Bab-Jehová, be-gargangued dutusulid,
be-gargangued gandikidba maid.
Bab-Jehová, be-garganguedba be be-isdarmalad ogilosad.
7 Be-gangued-dutusulidgi dulemar-begi-gwisgusmalad be ogilosad.
Be-uluded be barmisgu, be-isdarmalad gaganyob gummakded.
8 Be-bunnogedgi be dii danar oambikunonikid.
Demar-billigan gasdibir-matusulidyob megisad,
muu-wilasailad bogidik nagusad.
9 ”Anmar-isdarmalad binsasmalad:
‘An bargaedse bareginnoye.
An e-ibmar-suoedi, an mimioye,
an egi yeer-itogedse, an mimioye.
An es-suid, an egi onogoye,
an-sunnagwad an wemar ogilogoye.’
10 Bab-Jehová, ar be burwa-ogochadba, be demarse-dolegega imaksad.
Gingwayobi dii-gandikidba-nukamakmaidgi dogdemalad.
11 Bab-Jehová, ¡bab-dummad-baid bebo wilubdaked sated!
¡Beyob-isligwaled, baid sated!
¡Beyob-dummadid, satebalid!
¡Be ibmar-gegerdakleged-imakedi, dobe-ito anmar-imaked!
¡Ar nabirid, be-nug odummolegergebed!
12 ¡Be-gangued be oyodgu,
napa we-dulemar-dosad!
13 ”We-dulemar be abonosadi, be-sabedbali na be semaid.
Be-ganguedbali, we-dulemar be-neg-swilidikidse na be sedoed.
14 Dulemar-yar-baid-baidgi-bukmalad wisguarmalale, wawanmakdemaloed.
Filistea-dulemar sulibinsa itodmaloed.
15 Edom-e-dummagan bela-bela dobgudmaloed.
Moab-e-dummagan dobedbali, wawanmakdemaloed.
Bela Canaán-dulemar dobedba duurmakdemaloed.
16 Bab-Jehová, be-surgan-ganguedba we-dulemar bela-belad-gwakidmalodo.
Bela we-dulemar dobgudmalodo.
Bab-Jehová, be-gangued-abin we-dulemar akwayob geg sunmak sigmaloed.
Bela be-dulemar-na-begadga-imaksad bela-obaksadse, we-dulemar bogidik ambikumaloed.
17 Bab-Jehová, be-megega na be yar-susadse, be-dulamar be sedoed.
A-yargi, degisadegu-megega be anmar-imakoed.
A-yar na be sisadid.
Agi be megega, be-neg be sisad.
18 ¡Bab-Jehová degisadegu negsemai guoed!”
María-namaksad
19 Faraón-urmar-napaginmalad, degi, moli-birgi-sii-urwemalad, Israel-dulemar-bargaega demargi-dogdemargu, Bab-Jehová amargi demar-arwega imaksad. Israel-dulemardi demargi napa-dinnagwadgi nadapi obaksamalad.
20 Bab-Dummad-gayaburba-barsoged-bundor-María, Aarón-e-bunad. We-Maríaʼde, gar-panderetaʼye-nugad susad, geb namakded. Bela omegan-baigan gar-pandereta ogornadap gusmarmogad, eba dodonadap gusmarmogad. 21 María ega weyob namaknadapid:
“Bab-Jehová-nug-odummogega namakmar.
Molimar, degi, e-birgi-sigmalad demargi ogundisa.
Ibibayobi, Bab-Jehová Egipto-dulemargi-nakwisad geger-daklege.”
2. ISRAEL-DULEMAR SINAÍ-YARSE NADEGUSAD
(15:22–18:27)
Dii-gagbiregedse warmakdapmalad
22 Moisés, Israel-dulemar Demar-Ginnidye-nugadgi-bukwad sesa gusad. Nega-dulesulidgan-Shurʼye-nugadse sesad. Agine, ibapaa nanasmalad, gwen dii amissurgusmalad, ar dii sated. 23 Maraʼye-neg-nugadse modapmargu, agi-dii-nikadi, geg gobe gusmalad, ar ade, dii gagbisailad. A-ulale, a-neg Maraʼye onugsasmalad. Maraʼde sogleged, “gagbisailadye.”
24 Dulemar Moisésʼgi ichakwa sunmakarmalad, sognanai guarmalad: “¿Ar wede ibi anmar goboe?” 25 Geb degine, Moisés Bab-Jehováʼse bendakleged egichided. Agi, Bab-Jehová Moisésʼga sapi-bipi oyosad. A-sapi-bipi Moisés diise meted. Agine, dii sayee naded.
Agine, Bab-Jehová Israel-dulemar-wilubdaksad. Deginbali, agi igi-na-nanamaloed-igar ega uksabalid. 26 Bab-Jehová Israel-dulemarga weyob sogded: “Ani an bemar-Bab-Dummad-Jehová gued. Ar bemar, an bemarga-ibmar-soged be nue itomalale, an-ibmar-abegedba be imakele, degi, an igar-bemarga-uksad be imakmalale, degine, an-igar-mamaidba be damalale, Egipto-dulemargi bonigan-dummagan-an-barmialidi, bemargi a-bonigan an barmidagosulid. Ar ade, ani an Bab-Jehová gued. Ar ani an bemar-nudakedid.”
27 Geb a-sorbali, Elimʼye-neg-nugadse modapmalad. Agi ambe-gakabo (12) dian ariomaid, degine, sapi-ogobgi-dakleged dulapaa-gakambe (70) bukwabalid. Agine, Israel-dulemar dii-naba ambikudapmalad.