39
Unnila-sikwas-gudigued
David we-namaked narmaksad. Namakmalad-e-idued-Jedutúnʼga soglenaid.
1 An na dukin sogsad: “An itoakwaa nanadii imakoye,
adi, an-sunmakedgi mer an isguegar.
Ar dule-isgana an-asabin gwichile, andi ibmar-sogosulid.”
2 Degisoggu, an sunmaksasulid, ar ibmar-nuedse-bakale, bar an bissulid.
Degi-inigwele, nunmakeddi anga ulubgi nasgumai gusad.
3 An-gwagedi uelleded.
An we-ibmargi-binsasiidgi an isdar itoded, geb an sogdesunnad:
4 “Bab-Jehová, an-ibagan-berguoed be anga soge,
birgabigwa an napi-dulagudiguoed be anga soge,
adi, an sikwas-gudiguoed magar itogegar.
5 Bab-Jehová, wis-ichee-dulagudigued be anga uksad,
an-birga-nikaddi be-asabinni birgamar-nassuliyob be daked.
We gakansulid, bela-dulemar-gudidiid
sikwas-bunnogedyob gudidimalad.
6 ”Ar napiragwad, anmar we-napneggi unnila sikwas gudimalad.
Dule binsarsunna sulibinsa itodiid.
Ar binsa na ibmar-nuegan saboged,
ar wissulid, doa we-ibmar sunonikoe.
7 ”Bab-Jehováʼye, degisoggu, ¿bia an bendakleged amiosunna?
Unnila an beginbi bendakleged amied.
8 Bab-Jehováʼye, bela an-isguedgi be an-ollorsae,
mer dule-binsaed-nikasurmalad angi-dodomalaga be imake.
9 ”An bar sunmaksasulid, an bar ibmar-sogsasulid,
ar bee be deyob ibmar imaked.
10 ”Bab-Jehováʼye, mer bar be sabsur-an-odurdake,
ar be an-oburgwednaga an-imaknaid.
11 Be dule-isgued-sabsur-odurdakedba dule-nudaked,
na bur e-ibmar-binasoged uduyob be e-ibe obeloged.
We gakansulid, bela-dulemar-gudidiid,
sikwas-bunnogedyob gudidimalad.
12 ”Bab-Jehováʼye, an bese-goled be itoge,
an bega-ibmar-soged be itoge,
an-boed mer be itosuli gue.
Andi bega dule-ainebalid gued,
bela an-dadgan-nanadigusadyobi an yar-obak-obak gudiid.
13 Mer isdar be an-dake.
An we-napneggi-naed-iduar, an gannar weligwar itogoed.”