39
Dule-irwa-Babse-gormalad-e-mormar-soblesad
(Éxodo 28:1-43)
1 Dule-irwa-Bab-Dummadse-gormalad-mormar nirbadub-aradgi, nirbadub-suir-akwagiidgi, nirbadub-ginnidgi, mor sobsamalad.
We-mor-yoi, Bab-Dummadse-goled-negse dogdedamalad. Amba deyobi, Aarónʼga mor-islidikid imaksamarbalid. Igi Bab-Jehová, Moisésʼga sogsagusa, deyob imaksamalad.
Mor-efodʼye-nugad-maklesad
(Éxodo 28:6-14)
2 Bezaleel mor-efodʼye-nugad amba deyob imaksabalid.
A-imakega, we-dubmar ebusad:
Ordub,
nirbadub-arad,
nirbadub-suir-akwagiid,
nirbadub-ginnid,
degi, linoʼdub-nued.
3 Or-matargwa-matargwa imaksamalad,
degine, gara-gara dubga siksamalad,
adi, nirbadub-aradgi,
nirbadub-suir-akwagiidgi,
nirbadub-ginnidgi,
degi, linoʼdub-nuedgi,
ise-nue-yeerdakle imakegar.
4 Degine, mor-efodʼye-nugad-e-gukingi nabir-atinned imaksamarbalid, adi, agi e-dukugi abin atogegar. 5 Mor-molidubga-gunaidi, mor-efodʼba-baka-mesa naid. We-mor-molidub amba deyob we-dubmargi imakarmogad:
Ordubgi,
nirbadub-aradgi,
nirbadub-suir-akwagiidgi,
nirbadub-ginnidgi,
degine, linoʼdub-nuedgi imakaled.
Igi Bab-Jehová Moisésʼga sogsagusa, deyob imaksamalad.
6 Akwamar-óniceʼye-nugad-nue-sobsamaladi, or-birgi sismalad. Agine, wilub-nasikega-imakdamaladyob imaksamalad. Agi Israel-masmala-e-nug nasiksamalad. 7 Mor-efodʼye-nugad-e-gukingi nasiksad, adi, a-akwamargi Israel-dulemar-sogambe-gakabogwad (12) insaledii guegar.
Igi Bab-Jehová Moisésʼga sogsagusa, deyob imaksamalad.
Mor-binasgargi-nagued-maklesad
(Éxodo 28:15-30)
8 Bezaleel, mor-binasgargi-nagued, nue-yeerdakle, mor-efodʼye-nugad-imakaledyob imaksabalid. We-dubmargi imakaled:
Ordubgi,
nirbadub-aradgi,
nirbadub-suir-akwagiidgi,
nirbadub-ginnidgi,
linoʼdub-nuedgi, imaksad.
9 Deginbali, mor-binasgargi-nagued-e-sugued, degi, e-matardungued, bela emarbiid, degi, darbobalid. We-mor nubyaa-imaksale, e-sugued, degi, e-matardungued, achagwenad. 10 We-mor-birgine, akwamar-nuegan-ilemakar-sogabake osismalad:
Ile-soggwengine, we-akwamar osismalad:
Akwa-sardioʼye-nugad,
akwa-topacioʼye-nugad,
akwa-carbuncloʼye-nugad.
Weyob ile-soggwengi bukwad.
11 Ile-sogbogine, we-akwamar osismarbalid:
Akwa-esmeraldaʼye-nugad,
akwa-zafiroʼye-nugad,
akwa-diamanteʼye-nugad.
Weyob ile-sogbogi bukwad.
12 Ile-sogbaagi, we-akwamar osismarbalid:
Akwa-jacintoʼye-nugad,
akwa-ágataʼye-nugad,
akwa-amatistaʼye-nugad.
Weyob ile-sogbaagi bukwad.
13 Ile-sogbakegi, we-akwamar osismarbalid:
Akwa-beriloʼye-nugad,
akwa-óniceʼye-nugad,
akwa-jaspeʼye-nugad.
Weyob ile-sogbakegi bukwad.
Bela we-akwamar-mor-birgi-bukwadi, or-ega-imaklesad-imbaba osismalad. 14 Akwa-nuegana gwaambe-gakabo (12) gued, Israel-masmala-merguedba, degi, akwa-gwa-gwagwengi e-nugmar ilibali narmakar nanaid. Igi wilub-nasikega imakdamala, deyob Israel-dulemar-sogambe-gakabogwad-e-nugmar (12) egi narmakar nanaid.
15 Mor-binasgargi-naguedga ordub-nued sinni-sinni imaksamarbalid. 16 Deginbali, akwamar-e-sigoed gwabo orbi imaksamalad, degine, olua-gwabo orbi imaksamarbalid. Oluamar-gwabogwad mor-binasgargi-nagued-e-dukumar-sogbogwadgi nasiksamalad. 17 Geb degine, ordubmar-sinni-sinnid-giabogwad mor-binasgargi-nagued-e-dukugi-olua-gwabogwad-naidgi odosad. 18 Geb deginbali, amba ordubmar-sinni-sinnid-e-duku-sogbogwad ormar-sigedgi, mor-efodʼye-nugad-e-gukingi asabin nasiksamalad. 19 Deginbali, orbi olua-gwabo imaksamarbalid. Mor-binasgargi-nagued e-dukumar-bergunaidgi, asabin-urbalidgi nasiksamarbalid. 20 Deginbali, olua-gwabo orbi imaksamarbalid, mor-efodʼye-nugad-gukingi asabin urbali makaled-waliksaar, mor-sadergi-nagued-birgi-nasikega imaksamalad. 21 Deyobi, mor-binasgargi-nagued-e-oluamargi mor-efodʼye-nugad-e-oluamar-ebo dub-aradgi edichamalad, adi, mor-efodʼye-nugad-e-mor-sadergi-nagued-birgi, mor-binasgargi-naguedgi, mer bachikii guegar. Igi Bab-Jehová-Moisésʼga-sogsa, deyob imaksamalad.
Dule-irwa-Babse-goled-e-mormar-baigan-imaklesad
(Éxodo 28:31-43)
22 Deginbali, mor-dummad-efodʼye-nugad bela mor-aradgi nue-sobar imaksamalad. 23 E-negabargi, yaa-olloo nono-odogega mor-gammuga imaksamalad. Mor-gammu-e-dikarba, melle achirmakega, bela-ebilis dubgi sobsamalad. 24 Mor-dummad-e-nag-dukugi sapi-granada-e-sanyob-dakleged nirbadub-aradgi, nirbadub-suir-akwagiidgi, nirbadub-ginnidgi, linoʼdub-nuedgi-sobar imaksamalad. 25 Deginbali, gapan-burwigana olobiid imaksamarbalid. We-gapan-burwigana, bela mor-e-nag-duku-ebilis sapi-granada-e-sanyob-dakleged imba-imbagi nasiksad. 26 Gapan-bipigwad-gwensak, a-dikarba sapi-granada-e-sanyob-dakleged nasiksad. Deyob bela muchub-muchub mor-dummad-suitigwad e-nag-ebilis nasiksamalad. We-mor, dule-irwa-Bab-Dummadse-goled, Bab-Dummadse-gornadele, ebuged. Igi Bab-Jehová Moisésʼga sogsa, deyob imaksamalad.
27 Deginbali, Aarónʼga, degi, e-masmalaga mor-dummad-suitigwad lino-mor-nuedgi-sobar imaksamarbalid. 28 Deginbali, mor-gurgin-ebirmakaled lino-mor-nuedgi, e-yeerdaklemalad imaksamarbalid. Amba linoʼdub-nuedgi garson-bipi-urba-yoleged imaksamarbalid. 29 Deginbali, morgo-dub-sadergi-nagued we-dubmargi sobsamarbalid: Linoʼdub-nuedgi, nirbadub-aradgi, nirbadub-suir-akwagiidgi, nirbadub-ginnidgi, ise-nue-sobar, bela-bela-nue-yeerdakle imaksamalad. Igi Bab-Jehová Moisésʼga sogsa, deyob imaksamalad.
30 Deginbali, or-nued-matarkwaa sobsamarbalid. We-or-nued-matargwagwadgi wilub-nasikega-imakdamaladyob we-gayaburba nasiklesad: “BAB-JEHOVÁʼGA SWILIDIK-NUGSALEGALED.”
31 We-or-matargwagwadga dub-arad nasiksamalad. Adi, we-dub mor-gurgin-birgi atinegar.
Igi Bab-Jehová Moisésʼga sogsa, deyob imaksamalad.
Bab-Dummadse-goled-neg-seleged-soblesad bergusad
(Éxodo 35:10-19)
32 Weyob Bab-Dummadse-goled-neg-sunna-seleged, sobsa gusmalad. We-nega bilebalid, Bab-Dummad-dulemarbo-ambikued-negye. Ar igi Bab-Jehová Moisésʼga sogsa, deyob Israel-dulemar sobsamalad.
33 Bab-Dummadse-goled-neg-soblesad Moisésʼga uksamalad,
degi, we-ibmarmar-egi-ebulegoed bela ega uksamarbalid:
Bela mor-gamalad,
e-urgomar,
e-suar-walagana,
e-buarmar,
degi, e-sigmalad.
34 E-sibad-wawaad-machered-e-ukamar-ginnidgi-odolegaled,
ibdurgan-uka-nuegan,
degi, mor-dummad Bab-Dummad-Dulemarbo-Igar-Mesisad-Ulu-naba-naguoed.
35 Bab-Dummad-Dulemarbo-Igar-Mesisad-Ulu,
e-suarmar-suigan,
degi, e-eduged.
36 Mese,
bela eba-ibmarmar-ebuleged,
degi, Bab-Dummad-asabin-madu-ega-ukleged.
37 Gwallu-sied-olobiid-imakaled,
e-gwallumar,
gwallumar-bela-ilekwaa-silegoed,
bela-ibmarmar-gwalluba-ebulemalad,
degi, e-gwallu-diimar.
38 Bab-Dummadga-ibmar-wawadik-ogumakar-ukleged-aila-olobiid,
gwallu-wawad magega-ebuleged,
ina-wawadikid,
degi, mor-dummad Bab-Dummadse-goled-neg-sunna-seleged-yawagak-dogedgi naguoed.
39 Bab-Dummadga-ibmar-ogumakar-ukleged-aila esgoro-gordikidgi sobaled,
esgoro-gordikidgi san-nared-saki-sakid sobaled,
e-suarmar-walagana,
degi, bela eba-ibmar-ebulemalad,
E-dii-sied,
degi, e-siged.
40 Mor-dummagan e-galugi naguoed,
e-buarmar,
egi-sigmaloed,
degine, e-mor-dummad neg-imba-dogedgi naguoed.
E-dubmar,
e-bargamalad,
degi, bela Bab-Dummadse-goled-neg-sunna-seleged dulemarbo-danar-ambikued-neggi ibmar-ebulemalad.
41 Deginbali, Bab-Dummadse-goled-neggi dule-irwa-Bab-Dummadse-golega e-mormar-ebulemaloed.
Dule-irwa-Bab-Dummadse-goled-Aarón-mormar-islidikid-ebugoed,
degi, Aarón-e-masmala dulemar-irwa-Bab-Dummadse-gorsokalir, mormar-ebumaloed.
We-ibmarmar Moisésʼga uksamalad.
42 Ar igi Bab-Jehová Moisésʼga igar-uksa, bela deyobi Israel-dulemar ibmar imaksamalad. 43 Moisés bela ibmar-imaksamalad argasad. Ar Moisés daksagua, Israel-dulemar Bab-Jehová-sogsadba bela ibmar-imaksamala, a-dulemargi ise-nued binsasad.