7. JESÚS-WILEGOED-IBAGAN
22
(22:1–24:12)
7a. Jesús nakrusgi-bioklesokalid-iba
(22:1-62)
Jesús-oburgwemalaga e-isdarmalad igar-amiarmalad
(Mateo 26:1-5, 14-16; Marcos 14:1-2, 10-11; Juan 11:45-53; 13:21-30)
1 Dakleargu, Madu-Inasuli-Gulleged-Iba warmakdanikid. A-iba, Oburgwilegoenad-Ibaye bilebalid. 2 A-ibagan-warmakdanikidgine, dule-irwa-Bab-Dummadse-gormalad-e-dummagan, degi, Garda-Narmaked-Dulemar, igar-amiarmalad, igi-saele Jesús-oburgwemalodibeye. Degi-inigwele, wemar dulemar-dobmarbalid.
3 Degi, nia-saila-Satanás Judasʼgi dognonikid. We-Judasʼde, Jesús-sapingan-e-ambe-gakabogwad-wargwenad-gued, Iscarioteʼye nugbalid. 4 Degi, Judas dule-irwa-Bab-Dummadse-gormalad-e-dummaganse, degi, suar-ibmala-e-dummaganse nadegusad. Amarse-modapgu, ega sogdapid, ede Jesús emarga ukoye.
5 Judío-dummagan weligwar itosmalad. Judasʼga-mani-ukega Judas-ebo igar-nabosmarsunnad. 6 Geb Judas sogsad, nueganbiye. Degisoggu, Judas, sana Jesús-darba-ukodibeye, binsadii gualid.
Jesús e-sapinganbo napi-sedo-mas-guchad
(Mateo 26:17-29; Marcos 14:12-26; 1 Corintios 11:17-34)
7 Madu-Inasulid-Gulleged-Ibagan mosgu, Oburgwilegoenad-Iba-insaega, sibad-wawaad-gunnega sibad-wawaad-oburgwergebed. 8 Agine, Jesús, Pedro, Juan-ebo, barmisad. Amarga sogsad:
—Anmar-idu be namar. Iba-onogegala ibmar guagwar be imaknamar, adi, agi anmar mas gunmalagar.
9 E-sapingan-warbogwad Jesúsʼga sogdemalad:
—Degite, ¿bia anmar be-idu neg-guagwar imakbi be abege?
10 Jesús, abin-sogded:
—An bega sogmalo, neggweburse be dogdapmalale, dule-wargwen be abingudamaloed. Geb a-dule gwidugi dii-semai be dakdamaloed. A-dule-sorba be namalo. Ar bia dogdapoe, a-neggi bemar dogdapmogoed. 11 A-neg-ibedga be sogmalo: ‘Odurdaked-saila sogye: ¿Bia Oburgwilegoenad-Ibagi an-sapinganmala an mas-gunnoed-neg siiye?’ 12 Geb neg-ibed neg-dummad guagwar bato nuesaale niba-aila-birgi bemarga oyogoed. Agi bemar guar anmar-idu mas simaloed.
13 Jesús-sapingan-warbogwad nadmarsunnad. Ar igi Jesús emarga sogsa, deyob dakdapmalad. A-neggi ibagi mas-gunmalagala, bela-ibmar guagwar urbismalad.
14 Degine, masgunned-wachi-mosgu, Jesús mese-naba na e-sapingan-bur-dummagan-warambe-gakabogwadmala (12) signonikid. 15 Jesús na e-sapinganga sogded:
—Ibiyobi an bemarbo, an-burgwed-iduar Oburgwilegoenad-Ibagi-mas-gulleged an edarbedii gusa. 16 Ar napira an bemarga soged, we-mas bar an gunnosulid. Bab-Dummad-e-negdakmaidgi geb an gundapbaloed.
17 Degine, Jesús nog-susgua, dog-nuedye Bab-Dummadga sogsad, a-sorba, sogded:
—We be gobmar, na be mimimar. 18 Ar an bemarga soged, emigindi, vinoʼdi we-sorba bar an gobosulid, Bab-Dummad-e-negdakmaid-nonikidse geb an gobdapbaloed.
19 Geb degi, Jesús madu susbalid, dog-nuedye Bab-Dummadga sogsabalid. Geb madu bisge-bisge-imaksagu, e-sapinganga uke-uke imaksad. A-sorba sogded:
—We-madu an-sanad, bemar-ular uklegoedid. Weyob be imakmaloed, adi, angi be binsamalagar. Geb we-madu guchamarsunnad.
20 Mas-guchamalad-sorba, Jesús noggi-vino-siid susbalid. Jesús nog susgua, sogded:
—We-vino, an-ablisad. An-ablis, Bab-Dummad-Israel-Dulemarbo-Igar-Bini-Mesnaid-wilubganad. We-an-ablis, bemar-ular milegoed. 21 Ar emigindi, dule-darba-an-ukoeddi we-mesegi an-abargi simogad. 22 Napira an bemarga soged, ani Dule-Machi, ar igi Bab-Dummad bato epenne angi sogsagusa, ar deyob an guoed, an burgoed. Ar dule-darba-an-ukoeddina, nue-wilegoed.
23 Geb degi, e-sapingan muchub-muchub sogdemalad, wede doa darba Jesús-ukodibeye.
¿Doa bur dule-dummadi?
24 Jesús-sapingan na muchub-muchub gaarmalad, ar doa bur emarba dummad guodibeye. 25 Jesús e-sapinganga sogded: “Reymar-neggwebur-semamaidi, dulemargi bur-dule-dummad na san-imakdaed. Degisoggu, bela ega ibmar imakbi abedamarsunnad. Dule-neggwebur-semaid, nued ibmar-imakmaiye na dukin sogdamalad. 26 Ar bemardi deyob guewilubsulid. Bemar-abargi dummadga-gudiid dule-bipigwadyob san-imakewilupid. Be dulemar-iduedile, dulemar-maiga be guergebed. 27 Ar ¿doa bur dule-dummad-sunna? ¿Dule mese-naba-sigedi? ¿Dulemar mese-naba-simaladga mas-dakedi? ¿Dule-mese-naba-siid bur-dule-dummadsursi? Deyobdo.
”Ar an bemar-dummad-inigwele, bemar-abargi bemar-maiyob an gudiid.
28 ”An-wilubdakleged-abargi, bemar anba gudigudamalad. 29 Degisoggu, igi-Bab-Dummad, ega-negseega, an-nug-imaksa, deyobi ani, an bemar-nug-imakmogad, adi, bemar negsemogagar. 30 Adi, bemar an-negdakmaidgi an-mese-naba mas gunmogagar, degi, gobmogagar, degine, ologan-nuedgi-sii Israel-dorgan-sogambe-gakabogwadga (12) igar-nabosii gumogagar.”
Jesús, Pedro-e-osulogoedgi sunmaksad
(Mateo 26:30-35; Marcos 14:27-31; Juan 13:36-38)
31 Dummad-Jesús sogdebalid:
—Simón, Simón, be dake, nia-saila-Satanás trigo-madubur-omukulegedyob-bemar-imakega bemar-egichis gudiid, adi, isguedgi bemar-egwanegar. 32 Ar andi, Bab-Dummadse bega gochad, adi, ulubgi be angi-bensulid mer galakuegar. Unnila ichesaale be angi bangudoed, gannar be anse aibilisale, be-gwenadgan be ogannogo, adi, gatik anba nagumalagar.
33 Pedro, Jesús-abin sogded:
—Dummad, an beba naegale an guagwar gudiid. An beba esgaryase-melleye sogele, beba an burgweye sogele, an guakwagwad.
34 Jesús, abin-sogded:
—Pedro, an bega soged, gannir-namaked-iduar ilapaa be an-osulogoed.
Jesús sogsad, ibmarmar sedmaloye
35 Jesús e-sapinganga sogded:
—Deunni, sagu suli, mani-seed-sagu suli, degi, sapat suli an be-barmisgu, ¿bemarga ibmar akusmala?
Jesús-abin, sogdemalad:
—Suli. Unniguar anmar ibmar-nikagusmala.
36 Jesús sogdebalid:
—Emisgindi, an bega sogmardo: Dule sagu-nikale, sedo. Mani-urbed-sagu-nikale, sedbalo. Ar dule es-suid sulile, na e-suba uko, adi, a-manigi es-suid bakegar. 37 An bemarga sogmalad, ar angi Bab-Dummad-Gardagi-narmakar-naid-sogedba guergebed. Weyob sognaid:
‘Dulemar-isgumaladyob imaklesmogad.’
Isaías 53:12
”Ar deyob angi-narmakar-naidyob guergebed.”
38 Geb degi, e-sapingan sogded:
—Dummad, anmar es-suid-warbo nikmala.
Jesús, abin-sogded:
—Mer bar we-ibmargi sunmakmar.
Jesús, Getsemaníʼgi Bab-Dummadse gochad
(Mateo 26:36-46; Marcos 14:32-42)
39 Jesús neggweburgi-nodgua, Olivos-yarse nadegusad, ar ade, gusgu a-yarse naddaed. E-sapingan eba nade gusmarmogad. 40 Emar-nadapidse warmaksamargu, Jesús e-sapinganga sogded:
—Bemar isguedgi-wilubdaklegedgi mer galakumalaga, Bab-Dummadse gormar.
41 Jesús na e-sapingangi bannabasaar naded. Agi yokorgi sindigar sigisgu, Bab-Dummadse goted. 42 Sogded: “Baba, an-idu, ina-gagbid-gobedyob beedse igar-buled-naidgi wilebisur be an-abegele, melle be an-wiogodo. Degi-inigwele, an-sogedbarsuli, unnila be-sogedba be imakoed.”
43 Geb agine, baliwitur-wargwen Jesús-ogannogega nibneg-akar aidenonikid, ese magarononikid.
44 Ar Jesús bela-bela nue-surbinsa-itogusgu, bur bule Bab-Dummadse gorsigisad. E-wimakedi abeyob napase dedemaknai gusad.
45 Jesús Bab-Dummadse-gorsiid-gwisgusgu, e-sapingan-bukwadse nonikid, daknonikid, bukib-binsamaladba gabmamai. 46 Jesús amarga sogded:
—¿Ar ibiga bemar gabmamai? Gwisgumala, Bab-Dummadse gormala, adi, isguedse be wilubdaklearmalar melle galakuegar.
Dule-isdarmalad Jesús-gasmalad
(Mateo 26:47-56; Marcos 14:43-52; Juan 18:1-11)
47 Jesús amba e-sapinganga sunmakgwichi, dulemar-bukidar ese duurmaknonikid. E-ambe-gakabogwad-wargwenad-Judas, emar-idudanikid. A-dule Jesúsʼse warmaknonigu, ega nuedye-sogega ei-wagar unonikid. 48 Degi, Jesús ega sogded:
—Judas, ¿wagar-uar, Dule-Machi darba be uke?
49 Jesúsʼba-gudimalad dakdegu, igi igargan gudagoe, Jesúsʼga sogdemalad:
—Dummad, ¿anmar es-suidgi dulemar-eware?
50 Jesús amba yoo abin-imake, e-sapin-wargwen dule-irwa-Bab-Dummadse-goled-bur-dummad-e-mai naibi-imaksad, e-uaya-nuedsikid ei siksad.
51 Geb degi, Jesús ega sogded:
—¡Gusa! Mer bar ese achae.
Geb Jesús dule-uaya-ebusa imaksad, dule-onudaksad. 52 Degi, Jesús dule-irwa-Bab-Dummadse-gormalad-e-dummadga, suar-ibmala-Bab-Dummadse-goled-negdakmalad-e-dummaganga, degi, Judío-girmar-dummagan-ese-nonimaladga sogded:
—¿Ibiga bemar dule-ibmar-atursaed-gaeyobi anbina es-suiganyalaba, suarmaryalaba be danimala? 53 Bane-bane an bemar-abargi Bab-Dummadse-goled-neggi gudigusgu, gwen be an-gassurmalad. Ar emigindi, bemar-an-gamalaga, ibagan nonikid, degi, nia-sogedba ibmar-imaked-iba nonibalid.
Pedro, Jesús-osulosad
(Mateo 26:69-75; Marcos 14:66-72; Juan 18:15-18, 25-27)
54 Dulemar Jesús-gasmargu, dule-irwa-Bab-Dummadse-goled-bur-dummad-negse sesmalad. Agine, Pedro bannabasaar Jesúsʼba nadap gusad. 55 Degi, suar-ibmala neg-imba-abargi soo-ogasmalad, a-dikarba sigismalad. Geb Pedro amar-abargi signonimogad. 56 Bunagwa-arbaedi, soo-naba Pedro-sii dakargu, nuu dakded, sogded:
—We-dule Jesúsʼba gudigusmoga.
57 Pedro osulosad, sogded:
—Bunagwa, we-dule aku an dake.
58 Degi, doga-nadsuli, dule-baid Pedro-dakarmogad, ega sogdemogad:
—Be-dule amba Jesús-sordamogad.
Pedro, abin-sogded:
—An a-sordasuli.
59 A-wachi-irgwen-nasad-sorba dule-baid sokarmogad:
—Nabiri, we-dule Jesúsʼba gudigusmoga. Be dake, Galilea-dolad.
60 Geb degi, Pedro sogded:
—An wissuli ibugi be anga sunmakgwichi.
Pedro amba sunmakgwichidgi gannir namakalid. 61 Geb degi, Dummad-Jesús, Pedro-dakdegu, Pedro, ebinsaas-naded, igi Jesús ega ibmar sogsa: “Gannir-namaked-iduar ilapaa be an-osulogoye.” 62 Degi, Pedro magaba nodgu, ise-boar naded.
7b. Jesús-wilesad, degi, e-burgwisad
(22:63–23:56)
Dulemar Jesúsʼgi dodosmalad
(Mateo 26:67-68; Marcos 14:65)
63 Dulemar-Jesús-mer-wakinnega-edarbebukmalad Jesúsʼgi dodoarmalad, degi, Jesús-sarsoarmarbalid. 64 Ei-ibya edichamargu, wagargi bibyosdamalad, geb ese egichiardamalad:
—Degite, soge, ¿doa be-bibyosa?
Jesúsʼdi gwen dulemar-abin-imakdasulid.
65 Degine, dulemar Jesús-nug-ichoegala, bukidar egi sunnasur sunmakdemarbalid.
Jesús igar-nabiromalad-dummagan-asabin selesad
(Mateo 26:57-68; Marcos 14:53-65; Juan 18:19-24)
66 Neg-oibosgu, Judíoʼmar-girmar-dummagan-neggwebur-sedimalad, dule-irwa-Bab-Dummadse-gormalad-e-dummagan, degi, Garda-Narmaked-Dulemar ambikunonimalad. Geb degi, igar-nabiromalad-negse Jesús-senonimalad.
67 Geb agi ese egichiarmalad:
—Anmarga be soge: ‘¿Be Cristo?’
Jesús, amar-abin sogded:
—Ar an bemarga sogdele, an Cristoʼye, be an-itossurmalaled. 68 Deginbali, an bemarse ibmar egichidele, bemar an-abin imaksasurmalaled, degine, be an-onossurmarbaliled. 69 Ar emigindi, ani Dule-Machi, dummadga-guega, Bab-Dummad-Bela-Gangued-Nikad-e-argan-nuedsik sigidapoed.
70 Bela ega sogdemalad:
—Degisoggu, ¿be Bab-Dummad-Machisunde?
Jesús, abin-sogded:
—Ar bemar-sunnagwad bato sognanaid.
71 Geb na sogdemalad:
—¿Ar ibiga dule-baid anmarga Jesúsʼgi bar ibmar-sogbi an abemarsunna? Ar anmar-sunnad na-dukin-sogsad itosmalad, ede, Bab-Dummad-Machiye.