14
Isguedga-wile-itogedba bendaklegoed
1 Oseas Israel-dulemarga weyob sogded:
“Israel-dulemar, be-Bab-Dummad-Jehováʼse be gannar dagmar.
Ar bemar na be-isguedgi-argwanega na be imaksamalad.
2 Bab-Dummadga be ibmar-sogmaloedi, nue egi be binsamalo.
Bab-Jehováʼse gannar be namar,
ega be ise-wilesakwaa weyob be sogmaloed:
‘Be anmarga isgued elie,
begi-isgussulidyob be anmar-dake.
Wiledakedgi be anmar-abingae,
ar anmar na be-nug odummobimalad.
3 Bab-Jehováʼye, Asiria-dulemar gwen anmar-bendakosulid,
bar anmar molimar-bila-onoged-birgi nakosulid.
Anmar, anmar-ibmar-sobsamaladse anmar-bab-dummaganye, bar golosulid.
Bab-Jehová, unnila begine babgan-satemalad wile daklesiid.’ ”
Bab-Dummad Israel-dulemarga ibmar-sogsad
4 Bab-Dummad Israel-dulemarga weyob sogded:
“Ani an bemar-isgued nudakoed,
wile-be-dakedba an be-sabgumaloed,
ar ade, bar an bemarse urwosulid.
5 Boo-milegedyob an Israel-dulemarga guoed.
Dutu-achunnedyob an Israel-dulemar-imakoed.
Igi Líbano-urwarmar-e-sailamar neg-urba-diglegwichi,
deyobi, an bemar-imakmaloed.
6 E-anagan nasgudoed,
olivo-sapi-gandikidba-yeerdaklegwichiyob bemar guoed.
E-yapannedi, Líbano-urwar-yeer-yapannedyob yapanmaloed.
7 An-argan-yaurgi gannar ambikunonimaloed,
orosgi-dakleged-trigoʼyob dungudmaloed.
Uva-dub-ainiedyob e-wagan ainidoed,
Líbano-yar-e-vinoʼyobi, nug-dummarbaa gumaloed.
8 Efraín-dulemar, Bab-dummadyob-imaklemalad be iemarsun.
Ani an bemar-abinsadiidid,
ani an bemar-edarbediidid.
Baryawar-aramakgwichiyob an gued,
be-sanmakedi angi danikid.”
9 Ar dule, binsaed-ibedile, we-ibmarmar magar itogoed.
Ar dule, nue-ibmar-wisile, we-ibmarmar magar itogoed.
Bab-Jehová-igarmala bela innikigwadbiid.
A-igarbali, dule-innikimalad nanamalad.
Dule-uayasulidamaladdi, we-igargi yoleddamalad.