2
Bab-Jehová e-dulamar-isgus-bukwadgi e-sabgued oyonaid
1 Bab-Jehová soged:
“Agine be-gwenadganse, ‘Bab-Dummad-dulamarye’ be gormaloed.
Be-bunmarsedi, ‘Wiledaklegarmaladye’ be gormarbaloed.
2 ”Be-nan abargi-odolegega be imakmar, egi be yolemar.
Ar we-ome, bar an-omesulid,
bar an e-suisurmogad.
Melle gambasamalad-damaladyob bar san-imake,
machergan-egi-wergued obeloge.
3 Ar deyob imaksulile, igi-gwalulesad-ibagi aidenonigusadyobi an imakoed.
Uka-swili an imakoed.
Nega-dulesulidganga an imakoed.
Napa-dinnaregedga an saoed,
uku-uku-itogedba-burgwega an imakoed.
4 An e-mimmigan wile dakosulid,
ade, gambasaed-mimmiganad.
5 E-nande, gambasaedid.
Ar we-ome-mimmigan-baksadde bingedsulidaedid.
Ar ade, we-ome weyob sogsad:
‘An-suiganmarba an nabie,
amar anga masgunned ukdaed,
amar anga gobed ukmarbalid,
amar anga mor-wawaad, degi, lino-dubgi-mor-sobaled ukdamarbalid,
amar anga olivo-gwallu, degine, gobed-nuegan ukdamarbalid.’
6 A-ulale, ani an Bab-Dummad, an e-iduar igar omuroed,
e-iduar ikomar-mie-mie an saoed,
adi, degidbali, bar igar amiosulid.
7 Ar e-suiganbina surbinsa miamakdii guoed.
Gwen amisulidbali weyob sogdoed:
‘Bur an-sui-sailaginedse an gannar naoe,
iduardi bur an nued gudiinad.’
8 Ar we-ome ani an ega masgunned-ukedye binsassulid,
ani an ega vino-binigan-ukedye binsassulid,
degi, olivo-gwallumar-ukedye, gwen binsassulid.
Ar ani an ega manimar, olomar an ega omelosad.
Degite, ¿igi-wede we-ibmarmar imaksasunna?
¡Aka Baal-bab-dummadyob-imaklemalad egi sobsad!
9 ”A-ulale, ibagan-omosadgi, e-annik gannar an bela an-ibmar-gwagmar-ega-uksad,
an-vino-nuegan-ega-uksad an suoed.
Mor-wawaad an ega yoega-uksad,
degi, lino-dubgi-mor-sobarmalad an ega-uksad,
bela gannar an ei sunonikoed.
10 E-suigan-asabinni obingegsaegala, uka-swana an ogwisguoed.
We-ibmargi gwen wakinnosulid, ar guedsegad.
11 E-wergudiid bela an ei obelogoed:
E-ibamar-onoged, e-nii-binigangi ibamar-onoged,
degi, e-obunnoged-ibamar, e-itoakwaa-ibamar-onogedgi ibamar-onoged,
e-ibe bela an obelogoed.
12 E-uva-nainumar an ei bela maada imakoed,
higuera-sapimar an ei bela obelogoed.
Ar ‘we-ibmar an-suigan anga uksaye’ gordiid. Sapurbi-moodo nai an imakoed,
ibmar-durgan-sapurbarmalad bela e-ibmar-naid ei gunmalaga an imakoed.
13 An we-ome sabsur-odurdakoed,
ar bab-dummadyob-imaklemaladga ina-wawagan-oburmakdii gusad.
E-suiganba-naega olargan biiri yodii gusad,
ordubmar ena nasikdii gusad,
ar gwen angi binsassulid,
agala, an sabsur-odurdakoed.
Ani an Bab-Jehová-guedi we-ibmar soged.
14 ”Anbina-sogega an imakoed:
Nega-dulesulidganba an sedoed,
ega sabedgi nuekwaa an sunmakoed.
15 Agi, Acor-nebagi, uva-nainumar gannar an ega obiroed,
sabsur-odurdakleged-neba an ega weligued-nebaga imakoed.
A-nebagine igi-nuchukwa-unni angadga gusa,
degi, igi-Egipto-yargi-noargusgu angadga an imaksa,
deyob an gannar imakoed.”
16 Bab-Jehová weyob soged:
“A-ibagangine, ‘an-dummadye’ be anse golosulid.
‘An-suiye’ be anse goloed.
17 Be-bab-dummadyob-imaklemalad-e-nug-biega
bar an be-imakosulid,
degi, bipisaale bar ese be gorsii guosulid.
18 A-ibagine, we-ibmar-durgan mer bese achamalaga an imakoed:
Ibmar-durgan-sapurbarmalad, mulamar, ibmar-durgan-unimalad.
Deginbali, we-yargine, warsigi-urweleged an obelobaloed,
es-suidmargi-urweleged, bila-onolemaladi an obelobaloed,
adi, bela na dobedsuli gabdii gumalagar.
19 An-omega degisadegu an be-imakoed,
igar-soglemaidba an-ome-sunnadga an be-imakoed.
Ar an bela-bela be-sabsoggu,
deyob an be-imakoed.
20 An be-nikuoed, an be-dikarba noosulid.
Degidbali, magar be an-daknonikoed, ani an Bab-Jehová gue.”
21 Bab-Jehová soged:
“A-ibagine, mogirmar dii-wiega an imakoed,
geb abali, napaneg ibmar-gwag-oniega an imakoed.
22 Degidbali, trigoʼmar ainidagoed,
vino-binid bukidar ainidagoed,
olivo-gwallumar obinebakaoed.
Bela we-ibmarmala, an Jezreel-neba-onasguega imakoed.
23 An-dulamarga napaneg an uknonikoed,
angadgarbi an-dulamar an imakoed.
‘Wiledaklegarsurmaladi’ an wiledaknonikoed.
‘An-dulasurmaladse, an-dulamarye,’ an gornonikoed
‘An-Bab-Dummadye,’ anse gormarmogoed.”