33
Moisés Israel-dadgangi ise-nued binsasad
1 Bab-Dummad-e-dule-Moisés, burgwed-iduale, Israel-dulemargi ise-nued-binsanaidba weyob sogded:
2 “Bab-Jehová Sinaí-yalagi danikid,
Seir-akar anmarga gwallu-oganonikid,
Parán-Yalagi anmarga gwallu-mee imaknonikid.
E-dule-islidikmalad-miliambed-abalagi (10,000) nonikid,
Igar-narmakaled sooyobi gwabunyemai e-argan-nuedsik sedanikid.
3 Bab-Dummad, e-dulamar nue-sabed,
e-argan-yaurgi bela dulemar-egadga-gued ganikid.
Degisoggu, e-dulamar e-sogedba nadapi gumalad.
Bab-Dummad, e-dulemarga Igar ukmaiguad.
4 Anmar Jacob-wagan-guedba,
we-Igar, ani Moisés, an bemarga uksagusad.
5 Neggwebur-e-dummagan, Israel-dulemar-sogambe-gakabogwadmala (12) danar-ambikunonimargu,
Bab-Jehová, Jesurúnʼgi reyga maigusad.”
6 Moisés, Rubén-waganga sogded:
“Rubén-wagan, be ichegumar-inigwele, be degisadegu dula-gudii gumaloed.
Be-dulamar mergumai gumarsun.”
7 Moisés, Judá-wagangi ise-nued sunmakdegu, weyob sogded:
“Bab-Jehováʼye, Judá-wagan-bese-binnasuli-goled be itoge,
e-dulemarse gannar be sede.
Be-garganguedgi be Judá-wagan-bendakdage.”
8 Moisés, Leví-wagangindi sogded:
“Bab-Jehováʼye, Tumim, degine, Urim begadid,
Leví-wagangi-nued-binsasadga be uksad.
Israel-dulemardi, Masahʼye-neg-nugadgi,
Meriba-diigi bebo ulusgu, be-wilubdaksad.
9 Leví-wagan, e-babgi, e-nangi, sogsagusad:
‘Bipisaar an-babgandeeye an binsassurye.’
Leví-wagan, e-gwenadgan-akudake gusad,
degine, e-mimmiganbela akudake gusbalid.
Ar Leví-wagan be-gayaburbabardi nanasmalad,
Be-Igar-Mesisad-sogedba gudigusmalad.
10 Leví-wagan, be-Igarmar-sogedba Jacob-wagan-odurdakoed,
Be-Igar-Maidgi Israel-dulemar-odurdakoed.
Leví-wagan, be-asabin ina-wawadikmalad obupurmakmaloed,
degine, ibmar-ogumakar-ukleged-ailagi bega ibmar ogumakar ukmaloed.
11 Bab-Jehováʼye, Leví-wagan-ibmar-imakmaladgi ise-nued be binsae,
e-ibmar-imakmalad nue-weligwaledgi be abingae.
E-isdarmalad-e-gangued be obeloge,
sae-e-dakmalad, mer bar egi-gwisguega be imake.”
12 Moisés, Benjamín-wagangindi sogded:
“Bab-Jehová we-dule-na-nue-sabed,
bensulidgi e-walikaa gudii imakoed.
Bab-Dummad we-dule-edarbedii guoed,
angaagwale sedii imakoed.”
13 Moisés, José-wagangindi sogded:
“E-napagi Bab-Jehová ise-nued binsasun.
Nibneggi dii-bomied bur-nued uksun,
degine, napa-urba bur dii-nued-nika imaksun.
14 Birgagi, bur-ibmar-nued-sanmake gusun,
degine, niigi, bur-ibmar-nued-sanmake gusun.
15 Yala-sergangi bur-ibmar-nued-sanmake gusun,
yala-matusurmalad-degisadeguadgi bur-ibmar-nued-sanmake gusun.
16 Napagi ibmar-sanmakmalad bur-nuegan nikusun,
degi, sapi-bipi-zarzaʼye-nugadgi-gusadid egi nued binsasun.
Bela we-ibmar-nuegan José-waganga uklesun.
We-José-wagande, na e-gwenadgan-abargi bur sulealidid.
17 Moli-bebe-nikad-machered-gebegwaluleged-yeerdaklegedyobi,
we-José-wagande yeerdaklemogad.
José-wagande, moli-búfaloʼye-nugad-e-bebeyob nikamogad.
A-bebegine, bela neggweburmar-baigan ese ibitomaloed,
amba dulemar nega-dikasur-bukmaladse-bakale, ese ibitomogoed.
Wegiid-dulemar, Efraín-wagangi miliambeba (10,000) nodamaloed,
degine, Manasés-wagangi miliba (1,000) nodamarmogoed.”
18 Moisés, Zabulón-wagangindi, degi, Isacar-wagangindi sogded:
“Zabulón-wagan, be demarba node-sogele, be wergusunno.
Isacar-wagan, bedi be-neggi be besa-sogele, be wergumosunno.
19 Bemarde dulemar-baiganse goloed, an-yarse nakwedamarye,
adi, agi Bab-Dummadga ibmar-innikigwad-ukleged ukmalagar.
Demargi-ibmar-nuegan-nikmaladgi nue-wergumaloed,
Ukubyaba ibmar-nuegan-sabolebukmaladgi nue-wergumarbaloed.”
20 Moisés, Gad-wagangindi, sogded:
“Gad-wagan-yala-ganikid-odummosad-dulegi ise-nued binsalesad.
Gad-wagan achumiguryobi garmakdiid,
dulemar-ibe arganmar, degine, nono ichimaked.
21 Gad-wagan bur yar-nued susad,
yar-dule-idumaladgad-gued susad.
E-dulemar-idumai gusad.
Israel-dulemarmala igar-sogmaidba imaksad,
ar igi Bab-Jehová igar-uksa, bela a-sogedba ibmar-imaksad.”
22 Moisés, Dan-wagangindi, sogded:
“Dan-wagan achumigur-sapingwagwadyobid,
Basán-yalagan-akar ichomakdanikid.”
23 Moisés, Neftalí-wagangindi, weyob sogded:
“Neftalí-waganga ise-nueganbi ibmar-uklesad,
ibiyobi, Bab-Jehová ise-nued ega ibmar imaksa.
Neftalíʼde dad-argwanedsik, degine, dad-argwaned-nuedsik yar ganikid.”
24 Moisés, Aser-wagangindi, sogded:
“¡Jacob-wagan-baiganba, Aser-wagangi bur ise-nued binsalesad!
Bela e-gwenadgan Aser-wagan sabgumarsun.
Olivo-gwallugi e-nag enuksun.
25 Esgoro, degine, esgoro-gordikidgi be-yawagakmar sobale guoed.
Be-burgwedse be-gangued be nika guoed.
26 “Jesurún-dulemar-e-Bab-Dummadyobid, Bab-Dummad-baid sulid.
A-Bab-Dummad be-bendakegala nibneg-akar gukudanikid,
mogir-imbaba bela e-ganguedba danikid.
27 Bab-Dummad-degisadeguad, be-odukuedid.
E-gangued-degisadeguad, be-ganikidid.
Bab-Dummad be-isdarmalad be-asabin obelogoed.
Bab-Dummad sogdegusad: ‘¡Be-isdarmalad bela be obelomar!’
28 Israel-dulemar dobsuli bukwagumaloed.
Israel-dulemar bogidikidgi ambikumaloed.
Ibmar-gwag-gulleged, degine, uvaʼmar, yaisuli be-nainumargi sanmakoed.
Nibnega, yaisuli bega dii-bomimai saoed.
29 ¡Israel-dulemar, begi ise-nued binsalesad!
¿Ar doa bemaryobi gue?
Bab-Jehová bemar-bendaksayobi dule-baid-bendaksasulid.
Sigu-abgamaladyob, be-irwa gwisgudiid.
Bab-Jehová be-es-suid-be-onakwedga gued.
Degisoggu, be-isdarmalad bela bese galakumaloed, bese wilemaloed.
Bela-bela bese bingegudii gumaloed.”